
Αθήνα, σήμερα στις 23 Σεπτεμβρίου 2026, ημέρα Τετάρτη και ώρα 09.35΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ. 
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση. 
Παρακαλείται ο κύριος Γραμματέας να διαβάσει τις αναφορές προς το Σώμα.
(Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:
Ο Βουλευτής Άρτας της Κ.Ο. «ΝΕΑ ΔΗΜΟΚΡΑΤΙΑ» κ. Γεώργιος Στύλιος, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία η Περιφερειακή Ενότητα Άρτας, με επιστολή ζητά την υπαγωγή των καλλιεργειών μανταρινιάς, πορτοκαλιάς και λεμονιάς της περιοχής σε καθεστώς κρατικής ενίσχυσης, λόγω της εκτεταμένης απώλειας παραγωγής και εισοδήματος, που υπέστησαν οι παραγωγοί.
​Ο Βουλευτής Πέλλας της Κ.Ο. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης, κατέθεσε αναφορά προς τους Υπουργούς Εσωτερικών, Κοινωνικής Συνοχής & Οικογένειας και Εθνικής Οικονομίας & Οικονομικών, με την οποία ο Πανελλήνιος Σύλλογος Ιδιωτικών ΚΔΑΠ, με επιστολή του ζητά να μην αποκλειστούν οι τρίτεκνες και πολύτεκνες οικογένειες από τα voucher των «Κέντρων Δημιουργικής Απασχόλησης» και να εξασφαλιστεί άμεσα πρόσθετη χρηματοδότηση, για όλα τα παιδιά.
​Ο Βουλευτής Α' Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Δημήτριος Κούβελας, κατέθεσε αναφορά προς τον Υπουργό Προστασίας
​του Πολίτη, με την οποία η Ένωση Αστυνομικών Υπαλλήλων Θεσσαλονίκης, με επιστολή αναδεικνύει τα σοβαρά ζητήματα υποστελέχωσης, εκπαίδευσης και εξοπλισμού της Υποδιεύθυνσης Μεταγωγών Δικαστηρίων Θεσσαλονίκης και αιτείται απάντησης.
​Ο Βουλευτής Ρεθύμνου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρης, κατέθεσε αναφορά προς τους Υπουργούς Εσωτερικών και Εθνικής Οικονομίας & Οικονομικών, με την οποία ο Βρεφονηπιακός Σταθμός Ολοκληρωμένης Φροντίδας (Τμήμα ΑμεΑ) του Δήμου Ρεθύμνου, ζητά τη χορήγηση επιδόματος επικίνδυνης και ανθυγιεινής εργασίας για το προσωπικό του Βρεφονηπιακού Σταθμού, αναδεικνύοντας τις απαιτητικές και συχνά επιβαρυντικές συνθήκες εργασίας, της συγκεκριμένης διεπιστημονικής ομάδας.
​Ο Βουλευτής Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστάσιος (Τάσος) Νικολαΐδης, κατέθεσε αναφορά προς τον Υπουργό Υποδομών & Μεταφορών, με την οποία η Ομοσπονδία Συλλόγων Υπηρεσίας Πολιτικής Αεροπορίας, με Δελτίο Τύπου εκφράζει τη διαμαρτυρία της για τα σοβαρά προβλήματα στελέχωσης και λειτουργίας της Υπηρεσίας Πολιτικής Αεροπορίας.
​Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Εύβοιας κ. Γεώργιος Μαρίνος, Β3' Νότιου Τομέα Αθηνών κυρία Ασημίνα (Σεμίνα) Διγενή και Β' Πειραιώς κυρία Διαμάντω Μανωλάκου, κατέθεσαν αναφορά προς τους Υπουργούς Ναυτιλίας & Νησιωτικής Πολιτικής και Περιβάλλοντος & Ενέργειας, με την οποία ο Περιβαλλοντικός Σύλλογος Αυλίδας, με Δελτίο Τύπου αναδεικνύει την έντονη ανησυχία των τοπικών φορέων και κατοίκων, για τις προγραμματισμένες εργασίες βυθοκόρησης (εκβάθυνσης) στα Ναυπηγεία Χαλκίδας, η οποία πηγάζει από τους σοβαρούς κινδύνους που εγκυμονούν τέτοιες παρεμβάσεις, για το ευαίσθητο θαλάσσιο οικοσύστημα της περιοχής.
​Ο Η' Αντιπρόεδρος της Βουλής και Βουλευτής Β1' Βόρειου Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Βασίλειος Βιλιάρδος, κατέθεσε αναφορά προς τους Υπουργούς Περιβάλλοντος & Ενέργειας, Ανάπτυξης, Εργασίας & Κοινωνικής Ασφάλισης και Εθνικής Οικονομίας & Οικονομικών, με την οποία η Ενιαία Ομοσπονδία Βιοτεχνών Επισκευαστών Αυτοκινήτων, Μηχανημάτων και Μοτοσυκλετών, αιτείται να υιοθετηθούν οι προτάσεις της για θέματα φορολογικά, χρηματοδότησης και ρευστότητας, καθώς και για εργασιακά και ασφαλιστικά ζητήματα του κλάδου.
​Ο Βουλευτής Α' Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Ιωάννης Αμανατίδης, κατέθεσε αναφορά προς τους Υπουργούς Παιδείας, Θρησκευμάτων & Αθλητισμού και Εσωτερικών, με την οποία ο Σύλλογος Ατόμων με Αναπηρίες της Περιφερειακής Ενότητας Αιτωλοακαρνανίας «Απόστολος Λουκάς», με έγγραφό του ενημερώνει σχετικά με τα σοβαρά προβλήματα ασφάλειας, καταλληλότητας και προσβασιμότητας των κτιριακών εγκαταστάσεων, στις οποίες στεγάζονται το Εργαστήριο Ειδικής Επαγγελματικής Εκπαίδευσης και Κατάρτισης και το Ενιαίο Ειδικό Επαγγελματικό Γυμνάσιο - Λύκειο Αγρινίου.
​Ο Βουλευτής Επικρατείας της Κ.Ο. «ΝΙΚΗ» κ. Αθανάσιος Ρακοβαλής, κατέθεσε αναφορά προς το Υπουργείο Παιδείας, Θρησκευμάτων & Αθλητισμού, με την οποία ο Πανελλήνιος Σύλλογος Εκπαιδευτικών Πληροφορικής, με Δελτίο Τύπου ενημερώνει ότι οι εκπαιδευτικοί ΠΕ86 Πληροφορικής, παρά την επιστημονική και τεχνολογική τους εξειδίκευση, δεν έχουν θεσμικά κατοχυρωμένο ρόλο στην Εκπαιδευτική Ρομποτική, καθώς η σχετική διδασκαλία δεν αποτελεί πρώτη ανάθεση του κλάδου.
​Ο ανεξάρτητος Βουλευτής Κορινθίας κ. Γεώργιος Ψυχογιός, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο Δήμος Σικυωνίων του Νομού Κορινθίας και δεκαπέντε (15) Τοπικές Κοινότητες του Δήμου, με επιστολή εκφράζουν την έντονη ανησυχία τους για τις επιπτώσεις της κλιματικής κρίσης, καθώς και των γεωπολιτικών και εμπορικών εξελίξεων στην αγροτική παραγωγή της περιοχής και ζητούν την άμεση στήριξη και διασφάλιση της βιωσιμότητας του πρωτογενούς τομέα.)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων, κ. Χριστίνα Τσάκωνα, ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 23 Σεπτεμβρίου 2026 θα συζητηθεί η με αριθμό 1350/21-9-2026 επίκαιρη ερώτηση. 
Και ξεκινάμε με την με αριθμό -όπως προείπα- 1350/21-9-2026 πρώτη επίκαιρη ερώτηση πρώτου κύκλου του ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Εσωτερικών με θέμα: «Σύγκρουση συμφερόντων της εταιρείας Singular Logic για την ενδεχόμενη ανάληψη της πληροφορικής υποστήριξης για την συγκέντρωση, ασφαλή μετάδοση επεξεργασία και δημοσιοποίηση των αποτελεσμάτων των επόμενων εθνικών εκλογών».
Στην ερώτηση θα απαντήσει ο Υπουργός Εσωτερικών κ. Θεόδωρος Λιβάνιος.
Κύριε συνάδελφε, κύριε Σαλμά, έχετε τον λόγο για την πρωτολογία σας. 
ΜΑΡΙΟΣ ΣΑΛΜΑΣ: Ευχαριστώ, κύριε Πρόεδρε. 
Κύριε Υπουργέ, να ξεκαθαρίσω ότι η ερώτηση αυτή που αναφέρομαι σε εσάς, δεν έχει καμία αναφορά και μομφή και καμία πράξη του Υπουργείου Εσωτερικών. Απλά έχει τη μορφή ενός προβληματισμού. Και πριν πω κι αυτό, να ξεκαθαρίσω ότι τα ονόματα της εταιρείας που θα πω περιβάλλουν με απόλυτη εμπιστοσύνη την εταιρεία, είναι αξιόλογη η εταιρεία, είναι καταξιωμένη, έχει Κnow how και στη διαχείριση του εκλογικού αποτελέσματος. Και ούτε θα υπονοήσω τίποτα με αυτό που θα σας ρωτήσω, ότι σχεδιάζεται κάτι ύποπτο ή κάποια νοθεία, ούτε αναφορά ή υποψία ότι υπήρχε κάποια παρέμβαση στις προηγούμενες εκλογές, για να το ξεκαθαρίσουμε.
(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)
 Το ερώτημα που θέτω είναι απλό και βασίζεται στα εξής δεδομένα. Η εταιρεία Singular Logic, μια εταιρεία με μακρά ιστορία στην επεξεργασία των αποτελεσμάτων των εθνικών και άλλων εκλογών, είναι μία εταιρεία η οποία τα τελευταία χρόνια πήρε μερικούς φωτογραφικούς διαγωνισμούς δεκάδων εκατομμυρίων. Λέω για τον διαγωνισμό με τα είκοσι δύο εκατομμύρια με κοινοπραξία με τον ΟΤΕ και την Radiant, που ανήκει στον ίδιο όμιλο, το 2024 με μία προσφορά. Είναι και μία δεύτερη τώρα που ετοιμάζεται με έντεκα εκατομμύρια πάλι για το ηλεκτρονικό εισιτήριο στο Υπουργείο Πολιτισμού. Και πάλι έδωσαν μόνο αυτοί προσφορά, όπως φαίνεται και ετοιμάζεται να κατοχυρωθεί. Δηλαδή είναι είκοσι δύο και έντεκα μας κάνει τριάντα τρία εκατομμύρια και πάει λέγοντας. Και είναι και η πώληση των εισιτηρίων των αρχαιολογικών χώρων, που συμβασιοποιήθηκε παραμονή της Παναγίας πάλι στις 14-08-2026. 
Το θέμα, λοιπόν, που τίθεται και ερωτώ είναι: Κατά πόσον μία εταιρεία η οποία παίρνει ευνοϊκά με φωτογραφικό διαγωνισμό δεκάδες εκατομμύρια από το δημόσιο, μπορεί να είναι η μόνη εταιρεία στην οποία θα ανατεθεί, όπως γίνεται κάθε φορά στις εθνικές εκλογές -με ανάθεση γίνεται- η διαχείριση του αποτελέσματος και η επεξεργασία των εθνικών εκλογών.
 Άρα, δηλαδή, η ερώτηση είναι με το βλέμμα στο μέλλον -επειδή σε λίγους μήνες έχουμε εκλογές- μήπως θα μπορούσατε να καλέσετε σε πρόσκληση και άλλες εταιρείες για να μπορούν να έχουν το Know how και το πληροφοριακό σύστημα, ώστε να μην ξαναέρθει πάλι στην ανάγκη της Singular Logic το Υπουργείο, μιας και πιθανόν να υπάρχει ασυμβίβαστο ηθικής και αξιοπιστίας γι’ αυτή τη διαχείριση;  Όχι επειδή πήρε δουλειές με το δημόσιο, εταιρεία είναι. Θα πάρει και δουλειές από το δημόσιο και άλλες δουλειές... 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Σαλμά. 
Ορίστε κύριε Υπουργέ, έχετε τον λόγο για την απάντησή σας. 
​



ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε.
Κύριε Σαλμά, είναι θετικό ξεκινώντας ότι διαχωρίσατε τα δύο θέματα της ερώτησης. Θα απαντήσω αναλυτικά, είναι μια καλή ευκαιρία η ερώτησή σας για να συζητήσουμε και πιο αναλυτικά, έστω και σε επίπεδο επίκαιρης ερώτησης, τα των εκλογικών διαδικασιών. Να τονίσω ότι είχα την ευκαιρία να αναφερθώ αποσπασματικά κατά το κλείσιμο της ομιλίας μου την προηγούμενη εβδομάδα στο νομοσχέδιο του Υπουργείου Εσωτερικών για ένα αντίστοιχο θέμα και νομίζω ότι θα σας ενημερώσω και στη δευτερολογία σχετικά με το ίδιο θέμα.
Τώρα, για το πρώτο κομμάτι της ερώτησης, για το θέμα του Υπουργείου Πολιτισμού και των διαγωνισμών, το Υπουργείο Εσωτερικών, όπως είπατε, δεν έχει ούτε γνώση των συγκεκριμένων διαδικασιών ούτε την ευθύνη διεξαγωγής των συγκεκριμένων διαδικασιών. Αυτό που ξέρω είναι ότι υπάρχει η Ενιαία Αρχή Δημοσίων Συμβάσεων, η ΕΑΔΗΣΥ, υπάρχει το Ελεγκτικό Συνέδριο, οι οποίοι και οι δυο φορείς κρίνουν, και η ανεξάρτητη αρχή, αλλά και το ανώτατο δικαστήριο, κρίνουν τις συμβάσεις αναλυτικά σε όλους διαγωνισμούς. Οπότε έχει και ευκαιρία όποιος θεωρεί ότι έχει αδικηθεί ή, όπως ενδεχομένως αναφέρετε, ότι υπάρχει κάποιου είδους φωτογραφική ή «φωτογραφική» διάταξη μπορεί να προσφύγει ιδίως στην ΕΑΔΗΣΥ, προκειμένου να βγάλει την απόφασή της, όπως έχει κάνει πολλές φορές στο παρελθόν και έχει ασχοληθεί με θέματα δημοσίων συμβάσεων κάθε είδους έργου είτε μικρών είτε μεγάλων, ένα το κρατούμενο. 
Δεύτερον, τι κοινό έχει μια αλυσίδα που ξεκινάει από τον Γεώργιο Ράλλη, πάει στον Ανδρέα Παπανδρέου, πάει στον Ιωάννη Γρίβα, στον Ξενοφώντα Ζολώτα, στον Κωνσταντίνο Μητσοτάκη, στον Κώστα Σημίτη, στον Κώστα Καραμανλή, στον Γιώργο Παπανδρέου, στον Αντώνη Σαμαρά μέχρι τον κ. Παπαδήμο, τον κ. Τσίπρα και καταλήγει στον Κυριάκο Μητσοτάκη; Από το 1981 όλες οι κυβερνήσεις των εν λόγω Πρωθυπουργών έχουν αναθέσει στη συγκεκριμένη εταιρεία ένα συγκεκριμένο έργο. 
Ποιο έργο; Όχι της καταμέτρησης, δεν κάνει η Singular καταμέτρηση εκλογικών αποτελεσμάτων. Η καταμέτρηση γίνεται -είστε πάρα-πάρα πολύ έμπειρος, το γνωρίζετε καλά- στα εκλογικά τμήματα παρουσία δικαστικού αντιπροσώπου και βάσει της εκλογικής νομοθεσίας 98 και 101 τα επίσημα αποτελέσματα εκδίδονται από τα πρωτοδικεία. Τι κάνει η Singular; Ένα πράγμα ουσιαστικά, φτιάχνει ένα κανάλι ενημέρωσης συμπεριλαμβανομένων των τηλεοπτικών και ραδιοφωνικών σταθμών για το βράδυ των εκλογών μη γίνουμε σαν τις φοιτητικές εκλογές και βγάζει ο καθένας τα δικά του αποτελέσματα και λέει το «Χ» κόμμα «έχω κερδίσει 35%», «μα, όχι εγώ κέρδισα το 38%». Αυτό κάνει και μάλιστα είναι ένα πολύ μεγάλο κέρδος για τη δημοκρατία ότι πλέον στις 20.30΄ έχουμε το τελικό αποτέλεσμα και γνωρίζει ο ελληνικός λαός τι ψήφισε και δρομολογούνται οι ανάλογες πολιτικές εξελίξεις. Αλλά, τα επίσημα αποτελέσματα η κεντρική εφορευτική επιτροπή με αρεοπαγίτες, με ανώτατα στελέχη του Υπουργείου Εσωτερικών, αυτή βγάζει το αποτέλεσμα, αυτή κάνει την κατανομή εδρών και αυτή στέλνει το πρακτικό στον Άρειο Πάγο για ανακήρυξη.
Και το τρίτο είναι ότι, επειδή κάνουμε έναν ουσιαστικό διάλογο, έχω τρεις ερωτήσεις: Η πρώτη ερώτηση είναι αν θα υπήρχε καμία εταιρεία η όποια -σοβαρή, όπως αναφέρετε, και με εμπειρία- θα καταστρεφόταν με το να έκανε κάποια αλλοίωση στη διαδικασία μετάδοσης και όχι καταμέτρησης των εκλογικών αποτελεσμάτων. Η δεύτερη ερώτηση είναι: Σε ποιο σημείο θα μπορούσε να γίνει αυτό; Και το τρίτο ερώτημα είναι αν τίθεται θέμα, αλήθεια, αδιάβλητου των εκλογών. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό.
Κύριε Σαλμά, έχετε τον λόγο για τη δευτερολογία σας. 
ΜΑΡΙΟΣ ΣΑΛΜΑΣ: Προφανώς, δεν έχει τεθεί ιστορικά από το 1981 θέμα του αδιάβλητου των εκλογών και ούτε έχει αμφισβητηθεί η παρουσία και η συμμετοχή της εταιρείας Singular Logic, να είμαστε ξεκάθαροι σε αυτό. Όμως από την άλλη το να έχουμε και μία εταιρεία και έναν όμιλο που είναι ο εθνικός συμβαλλόμενος με ένα Υπουργείο με δεκάδες εκατομμύρια χωρίς να συμμετέχουν εγώ έχω δηλώσει κατ’ επανάληψη ότι εγώ ενοχλούμαι με αυτό. Και ειδικά ήταν και αφορμή για τη διαγραφή μου γιατί εξέφρασα τη διαφωνία μου για τον τρόπο που το Υπουργείο Πολιτισμού κάνει αυτές τις απευθείας αναθέσεις και τους φωτογραφικούς διαγωνισμούς. Αλλά αυτό δεν σας αφορά, προφανώς, γιατί θα έκανα την ερώτηση στην κ. Μενδώνη. Δεν την έκανα γιατί είναι μάταιο, δεν σταματάει αυτό και δεν σταματιέται.
Όμως τίθεται μια παράπλευρη απορία. Πολύ ωραία, οι εταιρείες όμως που πάνε και παίρνουν από τους φωτογραφικούς; Και τι εννοώ φωτογραφικούς; Ότι δεν υπάρχει καμία άλλη αντιπρόταση για να πάρει το έργο. Τι σημαίνει αυτό; Δεν υπάρχει καμία εταιρεία πληροφορικής στην Ελλάδα και στην Ευρώπη, γιατί τόσο μεγάλα έργα δεν είναι μόνο ελληνικοί διαγωνισμοί, δεν υπάρχει καμία άλλη εταιρεία για να πάρει αυτά τα έργα του Υπουργείου Πολιτισμού και υπάρχει μόνο μία. Μια κοινοπραξία που πάει πάντα και παίρνει αυτά τα έργα. Ε, δεν μου φαίνεται τόσο αθώο. Όταν λοιπόν συμμετέχεις σε κάτι που δεν μου φαίνεται τόσο αθώο πρέπει να σας πω ότι σε κάθε περίπτωση καλό θα ήταν να μην είμαστε πάλι εξαρτημένοι και να δεχθούμε ότι μόνο μία εταιρεία από το 1981 μπορεί να παίρνει 5 εκατομμύρια απευθείας ανάθεση σε κάθε εκλογική διαδικασία και, αν είναι διπλές εκλογές, 10 εκατομμύρια και πάει λέγοντας. 
Γιατί δεν κάνετε μια πρόσκληση, ώστε να υπάρξουν και άλλες εταιρείες έγκαιρα με τις οποίες να διαπραγματευτείτε, που να έχουν την ίδια αποτελεσματικότητα, που να έχουν την ίδια δυνατότητα τεχνολογική και τεχνική να υποστηρίξουν αυτό το έργο το συγκεκριμένο το οποίο κάνει αυτή η εταιρεία και πρέπει να δημιουργείται η αίσθηση ότι μία εταιρεία μπορεί να παίρνει από τις εκλογές απευθείας ανάθεση; Γιατί ποτέ κανείς δεν το σχολίασε αυτό. Ούτε αυτό είναι καλό, το 2023 να δίνουμε 5 εκατομμύρια απευθείας ανάθεση στη Singular Logic για να κάνει αυτό το έργο. Κάντε από τώρα έναν διαγωνισμό τουλάχιστον να μην υπάρχει και στις εθνικές εκλογές η έννοια της απευθείας ανάθεσης, που δεν ευνοεί την ορθή διαχείριση του δημοσίου χρήματος. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Σαλμά.
Κύριε Υπουργέ, έχετε τον λόγο για τη δευτερολογία σας.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε.
Μακάρι να είχαμε περισσότερο χρόνο να το συζητούσαμε και άλλο, αλλά η διαδικασία είναι περιορισμένη.
Λοιπόν, πολύ σύντομα πρώτον, χαίρομαι, το ξαναλέω, που διαχωρίσατε τη θέση και δεν ακολουθήσατε ένα παραλήρημα που το ακούσαμε ιδίως από τον κ. Βελόπουλου προχθές, στον οποίο οφείλω να πω και στην Εθνική Αντιπροσωπεία ότι, όπως έκανα και τον Ιούνιο του 2024, έτσι έκανα και στις 18 Σεπτεμβρίου του 2026, δηλαδή ζήτησα από τον Εισαγγελέα του Αρείου Πάγου να διερευνήσει τα διαλεγόμενά του για νοθεία στις εκλογές. Αυτή η Κυβέρνηση, αλλά εγώ ιδίως προσωπικά, δεν θα αφήσω καμία σκιά για το θέμα των εκλογών. Καταθέτω στα Πρακτικά τις δύο επιστολές. 
(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Επίσης, για το θέμα της αξιοπιστίας των εκλογών έχει νόημα για τον ιστορικό του μέλλοντος να υπάρχουν στα Πρακτικά και η έκθεση των εμπειρογνωμόνων του Οργανισμού για την Ασφάλεια και τη Συνεργασία στην Ευρώπη, η οποία έγινε στο πλαίσιο των εκλογών του Μαΐου του 2023, και όλα τα ευρήματα σχετίζονται με δευτερεύοντα θέματα, κανένα για την εκλογική διαδικασία και για την καταμέτρηση. Την καταθέτω και αυτή στα Πρακτικά. 
(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Για το θέμα των αναθέσεων, ξέρετε, ηSingular, όπως είπατε, με διάφορες εταιρικές μορφές που λειτουργούσε έχει παράδοση να παίρνει μεγάλα έργα στο Δημόσιο. Ενδεικτικά να αναφέρω είχε πάρει το Περιουσιολόγιο το 2006 από το Υπουργείο Οικονομικών, το back-off στο κεντρικό υπολογιστικό σύστημα του Γενικού Λογιστηρίου του Κράτους επίσης το 2005. Ακόμα και στον τομέα υγείας είχε το σύστημα του ΠΕΣΥΠ Κεντρικής Μακεδονίας και Ηπείρου την ίδια χρονική περίοδο. Έχει πάρει το πληροφοριακό σύστημα του Κτηματολογίου, έχει πάρει το σύστημα «Ήφαιστος» για τα καύσιμα το 2008, έχει πάρει έργα που αφορούν το Εθνικό Ποινικό Μητρώο. Άρα είναι μια εταιρεία η οποία παίρνει μεγάλα έργα και ποτέ δεν μπήκε στη διαδικασία να τεθεί θέμα αντικειμενικότητας. 
Για ποιον λόγο; Το ξαναλέω, από τη στιγμή που έρχεται ένα αποτέλεσμα στο εκλογικό τμήμα μέχρι να πάει στο πρωτοδικείο μεσολαβεί μια μέρα συνήθως, όσοι έχουν κάνει εκλογές και ως δικαστικοί αντιπρόσωποι το γνωρίζουν. Η καταμέτρηση γίνεται στο πρωτοδικείο την άλλη μέρα. Εκεί ανοίγονται τα πρακτικά, που παρεμπιπτόντως στις ευρωεκλογές με μια πολύ καλή συνεργασία που είχαμε τα κοινοβουλευτικά κόμματα στη διακομματική επιτροπή των ευρωεκλογών όλα τα κόμματα πήρανε online, απευθείας, πρόσβαση σε πραγματικό χρόνο των πρακτικών μόλις σκανάρονταν από τις Περιφέρειες. Μόλις έφτανε το πρακτικό στην Περιφέρεια ψηφιοποιούνταν και αμέσως τα κόμματα είχαν πρόσβαση με τις υπογραφές.
Άρα, λοιπόν, για εμένα ήταν μια πολύ μεγάλη βελτίωση, μια περαιτέρω βελτίωση στη διαφάνεια των εκλογών. Και βέβαια, τα αποτελέσματα ανά εκλογικό τμήμα όλα τα κόμματα, όπως και οι τηλεοπτικοί σταθμοί, τα έχουν σε μηχανογραφική επεξεργασία, ούτως ώστε να μπορέσουν να κάνουν τους όποιους υπολογισμούς και τις όποιες διασταυρώσεις θέλουν με τους τοπικούς αντιπροσώπους. Αρκετά κόμματα το κάνουν. 
Κλείνω λέγοντας το εξής, ότι το έργο των εκλογών είναι το πιο απαιτητικό έργο της ελληνικής δημόσιας διοίκησης. Είναι ένα έργο το οποίο έχει μηδέν περιθώριο σφάλματος, μηδέν. Φανταστείτε το βράδυ των εκλογών 20.00΄ η ώρα, αντί να βλέπουμε αποτελέσματα, να βλέπουμε μαύρο, να μην έχουμε ενημέρωση, τι θα γινόταν. Γι’ αυτόν τον λόγο όλοι οι Υπουργοί των Εσωτερικών όλων των κομμάτων, ανεξαρτήτως αν ήταν υπηρεσιακοί ή πολιτικοί, πάνε σε μία ασφάλεια ενός δοκιμασμένου δρόμου και βάζουν την υπογραφή τους ίσως στην πιο σημαντική σύμβαση που έχει να κάνει με τη μετάδοση των αποτελεσμάτων, όχι με την καταμέτρηση.
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κύριο Υπουργό.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Θα κάνουμε ολιγόλεπτη διακοπή και θα επανέλθουμε με νομοθετική εργασία, σύμφωνα με τη συμπληρωματική ημερήσια διάταξη που σας έχει διανεμηθεί. Στη συνέχεια, στις 12.00΄ θα διακόψουμε για να εισέλθουμε στην ειδική ημερήσια διάταξη με θέμα: Συζήτηση και λήψη απόφασης για αιτήσεις άρσης ασυλίας Βουλευτών. Κατόπιν θα επανέλθουμε στη νομοθετική εργασία.
(ΔΙΑΚΟΠΗ)



(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Πριν προχωρήσουμε, θα κάνω δύο ανακοινώσεις. 
Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας: 
[bookmark: _Hlk241051899]«Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας, και του Υπουργού Άμυνας της Γαλλικής Δημοκρατίας, όπως εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας, που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE).  
«Κύρωση του Μνημονίου Συμφωνίας ανάμεσα στην Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών (ΑΜSCC). 
Επίσης, οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών, κατέθεσαν στις 22-9-2026 σχέδιο νόμου «Νέα κίνητρα Άμεσων Ξένων Επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις». Παραπέμπεται στην αρμόδια Διαρκή Επιτροπή. 
Κυρίες και κύριοι συνάδελφοι, εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας, και του Υπουργού Άμυνας της Γαλλικής Δημοκρατίας, όπως εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας, που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE)».
Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως της Συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Για λόγους που έχουν εξηγηθεί σε εμένα, και συμφώνησε και ο κ. Καζαμίας και όλοι οι συνάδελφοι, θα προηγηθεί στο Βήμα ο εισηγητής του ΠΑΣΟΚ-Κινήματος Αλλαγής, ο συνάδελφος κ. Μιχάλης Κατρίνης, τον οποίον και καλώ στο Βήμα.
Κύριε Κατρίνη, έχετε τον λόγο. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε. Ευχαριστώ και τον εκλεκτό συνάδελφο από την Πλεύση Ελευθερίας. 
Κυρίες και κύριοι συνάδελφοι, επιτρέψτε μου να ξεκινήσω από κάτι που αφορά άμεσα το ίδιο το Ελληνικό Κοινοβούλιο. 
Ο πρώην υπαρχηγός της Χρυσής Αυγής, Κασιδιάρης, ανακοίνωσε τη σύμπραξή του με τη Συμμαχία Ελλήνων, ένα κόμμα με το οποίο συνδέονται ήδη τρεις εν ενεργεία Ανεξάρτητοι Βουλευτές, οι οποίοι εξελέγησαν με τους Σπαρτιάτες. Προχθές μάλιστα, εδώ σε αυτή την Αίθουσα, ένας εξ αυτών δήλωσε από το Βήμα αυτό ότι εκπροσωπεί το εν λόγω κόμμα στη Βουλή. 
Εδώ προκύπτει ένα σοβαρό θεσμικό ζήτημα. Για τους Σπαρτιάτες η Δικαιοσύνη ακύρωσε την εκλογή τριών Βουλευτών τους, μεταξύ των οποίων και του τυπικά επικεφαλής της, επειδή έκρινε ότι υποκρυπτόμενος αρχηγός είναι ο καταδικασμένος Χρυσαυγίτης. 
Σήμερα βλέπουμε τρεις Βουλευτές, που δεν εξέπεσαν του αξιώματός τους επειδή δεν υπήρξε ένσταση στην εκλογική τους περιφέρεια, να είναι συντονιστές ενός κόμματος το οποίο προπαγανδίζει απροκάλυπτα ένας καταδικασμένος για συμμετοχή σε εγκληματική οργάνωση. Προφανώς δεν θα υποκαταστήσουμε εμείς τη Δικαιοσύνη, αλλά κανείς δεν μπορεί να ισχυριστεί ότι αυτό είναι ένα αδιάφορο πολιτικά και θεσμικά γεγονός. 
Επίσης, υπάρχει και κάτι ακόμα. Ακούσαμε ήδη τον Κασιδιάρη να δηλώνει ότι το νέο αυτό κόμμα δεν μπορεί να αποκλειστεί από τις εκλογές. Αυτό δεν θα το αποφασίσει ο Κασιδιάρης, θα το κρίνει για μία ακόμα φορά η ελληνική Δικαιοσύνη με βάση το Σύνταγμα και τους νόμους. 
Κυρίες και κύριοι συνάδελφοι, η δημοκρατία δεν φοβάται, η δημοκρατία θυμάται, έχει και θεσμική και ιστορική μνήμη. Θυμάται τι έζησε αυτός ο τόπος από τον φασισμό και τον ναζισμό. Θυμάται τους Έλληνες που αντιστάθηκαν και έδωσαν τη ζωή τους για την ελευθερία. Θυμάται τους δωσίλογους και όλους όσοι συνεργάστηκαν με τον κατακτητή. Θυμάται τη δικτατορία, τις εξορίες, τους βασανισμούς. Θυμάται την εθνική προδοσία της Κύπρου. 
Θυμάται όμως και τα πιο πρόσφατα, τη δολοφονία του Παύλου Φύσσα, τη δράση και τις επιθέσεις των νεοναζιστικών ταγμάτων εφόδου. Και θυμάται ότι η ελληνική Δικαιοσύνη έκρινε τη Χρυσή Αυγή ως μία εγκληματική οργάνωση και καταδίκασε την ηγεσία της για τη διεύθυνσή της. 
Αυτά θυμάται η δημοκρατία, γι’ αυτό και ακριβώς δεν φοβάται, δεν εκφοβίζεται. Το ζήτημα όμως αφορά ολόκληρη την Ευρώπη. Όσα συμβαίνουν στη Γερμανία δεν επιτρέπουν εφησυχασμό. 
Η ενίσχυση της ακροδεξιάς δεν έχει μία και μοναδική εξήγηση. Η οικονομική ανασφάλεια, η ακρίβεια, η απώλεια θέσεων εργασίας, το μεταναστευτικό και η δυσπιστία απέναντι στην πολιτική δημιουργούν ένα έδαφος που η ακροδεξιά εκμεταλλεύεται. 
Η δημοκρατία οφείλει να δίνει πειστικές απαντήσεις στα πραγματικά προβλήματα των πολιτών, να ακούει και να νιώθει τον παλμό τους, να δίνει ελπίδα και προοπτική στη ζωή τους. 
Αυτή την ευθύνη φαίνεται να έχει ξεχάσει η Κυβέρνηση του κ. Μητσοτάκη, τόσο με τις πολιτικές της στα θέματα της καθημερινότητας όσο και με τη στάση της απέναντι στους θεσμούς. 
Αυτή η ευθύνη όμως οφείλει να αποτυπώνεται και στις ευρωπαϊκές προτεραιότητες, ιδιαίτερα σήμερα που η Ευρώπη καλείται να διαθέσει περισσότερους πόρους για την άμυνά της. Η ενίσχυση όμως της ευρωπαϊκής άμυνας είναι αναγκαία από τη μία, όμως δεν μπορεί να γίνεται εις βάρος της κοινωνικής και περιφερειακής πολιτικής της Ένωσης. 
Η ευρωπαϊκή αλληλεγγύη δοκιμάζεται και στη στήριξη των πολιτών και των περιοχών που μένουν πίσω, αλλά και στην έμπρακτη υπεράσπιση της ασφάλειας, της κυριαρχίας και των κυριαρχικών δικαιωμάτων κάθε κράτους μέλους. 
Για την Ελλάδα η διεκδίκηση αυτής της αλληλεγγύης συνδέεται με μία ουσιαστική ανταπόκριση από τους εταίρους, που μέχρι σήμερα δεν την έχουμε δει, δεν την έχουμε νιώσει, αλλά κυρίως συνδέεται με μία ενεργητική αμυντική διπλωματία, που αποτελεί ζητούμενο για τη χώρα. 
Η Συμφωνία που συζητούμε σήμερα δεν έρχεται να καλύψει προφανώς το κενό μιας τέτοιας πολιτικής από την Κυβέρνηση. Την αξιολογούμε, κύριε Υφυπουργέ  -το είπαμε και στην Επιτροπή- ως θετική καθώς προβλέπει τριετή τοποθέτηση Έλληνα αξιωματικού ως εκπαιδευτή στο Κέντρο Ανάλυσης και Προσομοίωσης για την προετοιμασία αεροπορικών επιχειρήσεων στην Λυών.
Επίσης, αξιολογούμε θετικά την απαλλαγή της χώρας από τα λειτουργικά έξοδα του Κέντρου και τον αποκλεισμό, τον ρητό αποκλεισμό, συμμετοχής Έλληνα αξιωματικού σε γαλλικές πολεμικές αποστολές και επιχειρήσεις.
 Όμως, για να αποδώσει η συμμετοχή μας το μέγιστο δυνατό όφελος, χρειάζεται να διασφαλίσουμε ότι η γνώση που θα αποκτηθεί -και έχει αποκτηθεί ήδη- θα φτάσει στις Μονάδες μας, στις τάξεις της Πολεμικής Αεροπορίας. Για να αποδώσει η αμυντική διπλωματία συνολικά, γιατί νομίζω ότι αυτό είναι το ζητούμενο, χρειάζεται η ισχυρή διεθνής φωνή της χώρας που σήμερα δυστυχώς δεν είναι τόσο ισχυρή και θα έλεγα ότι απουσιάζει. Αυτήν την ισχυρή φωνή θα την αποκαταστήσει σύντομα η λαϊκή ετυμηγορία με μία ισχυρή εντολή για πολιτική αλλαγή και προοδευτική διακυβέρνηση μετά τις εκλογές. 
Το ΠΑΣΟΚ υπερψηφίζει την κύρωση της Συμφωνίας Κοινής Εφαρμογής μεταξύ Υπουργείων Άμυνας της Ελλάδας και της Γαλλίας. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφό μας τον κ. Κατρίνη.
Και να καλέσω τώρα στο Βήμα τον συνάδελφο από την Πλεύση Ελευθερίας, τον Βουλευτή Αλέξανδρο Καζαμία. 
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, προτού περάσω στη σύμβαση που συζητούμε σήμερα, θα ήθελα να πω για μία ακόμη φορά από αυτό το Βήμα ότι η Πλεύση Ελευθερίας από την πρώτη στιγμή καταδίκασε τη δήλωση πρώην βουλευτή των Σπαρτιατών, προχθές την Δευτέρα, με την οποία ανακοίνωσε, στη διάρκεια επίκαιρης ερώτησης, ότι συμμετέχει ως στέλεχος στο κόμμα που ανακοίνωσε ο Κασιδιάρης αμέσως μόλις βγήκε από τη φυλακή και ότι στηρίζει και ότι είναι μέλος του. 
Η Πλεύση Ελευθερίας θεωρεί ότι τέτοια «κόμματα-βιτρίνα» δεν πρέπει να είναι ανεκτά στη Βουλή. Καταδικάζουμε τον φασισμό και τη νομιμοποίηση του φασισμού με κάθε τρόπο. Ζητήσαμε από τον Υφυπουργό Παιδείας, τον κ. Παπαϊωάννου ο οποίος ήταν ο Υπουργός που απαντούσε στην ερώτηση του βουλευτή, να κάνει καταδικαστική δήλωση. Δεν υπήρξε αντίδραση εκ μέρους του και δεν υπήρξε αντίδραση εκ μέρους της Κυβέρνησης μέχρι τώρα γι’ αυτό το άκρως ενοχλητικό περιστατικό. Ελπίζουμε να υπάρξει κάτι αργότερα.
Πρέπει να πω ότι για εμάς οι φασίστες και η Χρυσή Αυγή, που ως γνωστόν έχει καταδικαστεί ως εγκληματική οργάνωση, δεν έχουν χώρο στη δημοκρατία. 
Έρχομαι τώρα σε δύο θέματα τα οποία θέσαμε στον κύριο Υφυπουργό Άμυνας, τον κ. Δαβάκη και τη Δευτέρα στη διάρκεια του Κοινοβουλευτικού Ελέγχου με επίκαιρες ερωτήσεις από τη Ζωή Κωνσταντοπούλου και εμένα, αλλά και εχθές στη διάρκεια των συνεδριάσεων της αρμόδιας Επιτροπής για την Σύμβαση που έχουμε μπροστά μας. Αυτά τα θέματα σχετίζονται με το γεγονός ότι βρέθηκαν αντικείμενα στον σάκο που έφερε την σορό του σμηναγού που είχε την τραγική τύχη να χάσει τη ζωή του στο δυστύχημα στην Τανάγρα. Μεταξύ των αντικειμένων που βρέθηκαν στον σάκο που έφερε την σορό του σμηναγού, σύμφωνα με ερευνητικά ρεπορτάζ εφημερίδων από την περασμένη Τρίτη, υπάρχει και το τμήμα του μηχανισμού υψομέτρου που μπορεί να μας δείξει ποια ήταν η πορεία του αεροσκάφους, καθώς και τμήματα του πιλοτηρίου. Αυτά, δηλαδή η αφαίρεση κρίσιμων στοιχείων από τον τόπο του δυστυχήματος, μας θυμίζουν πάρα πολύ το μπάζωμα του τόπου του εγκλήματος στα Τέμπη.
Ζητήσαμε από τον κύριο Υφυπουργό να μας διαλευκάνει αν πράγματι ισχύει το ρεπορτάζ που αποκάλυψε αυτά τα συγκλονιστικά, κατά την άποψή μας, στοιχεία. Μέχρι τώρα η απάντηση του Υπουργείου Άμυνας είναι ότι δεν πρόκειται να εισέλθει σε λεπτομέρειες διότι διεξάγεται έρευνα. 
Αυτά τα δημοσιεύματα αναφέρουν συγκεκριμένα πράγματα για αφαίρεση υλικού από τον τόπο του δυστυχήματος. Περιμένουμε μία δήλωση από το Υπουργείο γι’ αυτά μόνον. Και βεβαίως θα περιμένουμε να υπάρξει η έρευνα και να διαβάσουμε το πόρισμα στο οποίο θα καταλήξει αυτή η έρευνα, διότι το δυστύχημα στην Τανάγρα είναι κάτι το οποίο μας απασχολεί, έχει συγκλονίσει το Πανελλήνιο και πρέπει να διερευνηθούν πλήρως τα αίτια που οδήγησαν σε αυτό. 
Επίσης, ρωτήσαμε τον κύριο Υφυπουργό, την περασμένη Δευτέρα, για την Σύμβαση με την οποία η Κυβέρνηση προμηθεύεται από το κράτος του Ισραήλ ένα σύστημα πολυεπίπεδης αεράμυνας -γνωστό με την επωνυμία «Ασπίδα του Αχιλλέα»- και δεν λάβαμε ικανοποιητικές απαντήσεις ούτε για το κατά πόσο θα έχει αποκλειστική πρόσβαση στον πηγαίο κώδικα η Ελλάδα, όταν αυτός αναπτυχθεί σε συνεργασία με το Ισραήλ, ούτε πήραμε ικανοποιητική απάντηση για το γεγονός ότι η Σύμβαση αυτή υπεγράφη χωρίς να υπάρχει ανοικτός διαγωνισμός, παρά τις διαβεβαιώσεις του κ. Δένδια προς την Πλεύση Ελευθερίας πριν από δύο χρόνια.
Η Ελληνική Κυβέρνηση συμβάλλεται με το κράτος του Ισραήλ που παραβιάζει κατάφωρα το διεθνές δίκαιο, που εμπλέκεται σε μία γενοκτονία εδώ και τρία χρόνια και που χθες είδαμε ότι ο πρωθυπουργός του πήγε στη Γενική Συνέλευση των Ηνωμένων Εθνών και αποχώρησαν σχεδόν όλες οι αντιπροσωπείες. Τέτοιο είναι το χαμηλό κύρος που έχει το κράτος του Ισραήλ διεθνώς και μία χώρα που υπερασπίζεται το διεθνές δίκαιο για να διεκδικήσει τα δίκαιά της στο Αιγαίο και στην Κύπρο, δεν πρέπει να συσχετίζεται με το κράτος αυτό. Απάντηση πάλι δεν πήραμε.
Έρχομαι τώρα εν συντομία στη Σύμβαση. Πρόκειται για μία Σύμβαση η οποία στέλνει με αποστολή για τρία χρόνια έναν επισμηναγό ή αρχισμηναγό της Ελληνικής Αεροπορίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων της Γαλλίας, το CASPOA το οποίο τυγχάνει να είναι ταυτόχρονα και κέντρο αριστείας του ΝΑΤΟ. 
Θέσαμε ερωτήματα για το κατά πόσο είναι υψηλά τα κόστη με τα οποία θα υποστηρίζεται αυτή η αποστολή. «Ενενήντα πέντε χιλιάδες ευρώ το χρόνο», λέει η Έκθεση του Λογιστηρίου του Κράτους. Αυτός είναι μισθός υπουργού! Αναρωτιόμαστε γιατί να δίδονται τέτοια ποσά σε έναν επισμηναγό ή αρχισμηναγό σε μία αποστολή όπως αυτήν.
Δεύτερον, θέσαμε ερώτημα για το κατά πόσο τελικά είναι φωτογραφική η διάταξη που υπάρχει όσον αφορά τις δεξιότητες που πρέπει να έχει. Τα αγγλικά που απαιτούνται εδώ είναι δεξιότητας «3», ενώ υπάρχουν πέντε επίπεδα, σύμφωνα με το εγχειρίδιο για την χρήση των αγγλικών από το ΝΑΤΟ. Βάζουμε χαμηλές δεξιότητες στη γλώσσα και ταυτόχρονα αναμένεται από το άτομο αυτό να δίνει διαλέξεις για το ΝΑΤΟ και για την Ευρωπαϊκή Ένωση, σε εμπειρογνώμονες από άλλες χώρες ενώ δεν έχει υψηλά προσόντα στη χρήση της αγγλικής. 
Επίσης, υπάρχει και ένα ζήτημα για το κατά πόσο είναι απαραίτητη η συμμετοχή μας δεδομένου ότι η Σύμβαση αυτή είναι εθελοντική. 
Η Πλεύση Ελευθερίας σε κάθε περίπτωση για τους λόγους αυτούς την καταψηφίζει. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο τον κ. Καζαμία. 
Να καλέσω τώρα στο Βήμα τον ειδικό αγορητή της Νίκης, τον συνάδελφο Τάσο Οικονομόπουλο. 
Κύριε Οικονομόπουλε, έχετε τον λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, η Συμφωνία που καλούμαστε να κυρώσουμε αφορά στη συμμετοχή της Ελλάδος στο CASPOA, ένα εξειδικευμένο κέντρο αριστείας του ΝΑΤΟ για την ανάλυση, την προσομοίωση και την προετοιμασία αεροπορικών επιχειρήσεων. 
Στην Επιτροπή εξετάσαμε τις προβλέψεις της Συμφωνίας και ζητήσαμε συγκεκριμένες διευκρινίσεις. Από τη συζήτηση κατέστη σαφές ότι η ελληνική συμμετοχή δεν συνιστά απλώς μία ακόμα τοποθέτηση στελέχους στο εξωτερικό.
Μπορεί να προσφέρει πρόσβαση σε σύγχρονη επιχειρησιακή γνώση, σε προηγμένα εργαλεία προσομοίωσης και στις διαδικασίες διαμόρφωσης νέων αντιλήψεων διοίκησης και ελέγχου των αεροπορικών επιχειρήσεων. 
Η Πολεμική Αεροπορία διαθέτει υψηλού επιπέδου προσωπικό και σημαντική επιχειρησιακή εμπειρία. Η ισχύς της, όμως, δεν εξαρτάται μόνο από τα αεροσκάφη και τα οπλικά συστήματα. Εξαρτάται και από τη διοίκηση και τον έλεγχο, τη δικτύωση, τη διακλαδικότητα, την ταχύτητα επεξεργασίας των πληροφοριών και την ικανότητα προσαρμογής στα διδάγματα του σύγχρονου πολέμου. 
Σ’ αυτό το πεδίο η συνεργασία μπορεί να αποδώσει πραγματικό εθνικό όφελος. Η χώρα μας αποκτά πρόσβαση στις υπηρεσίες και στα προϊόντα του κέντρου, χωρίς να συμμετέχει στα λειτουργικά του έξοδα. 
Σύμφωνα με τα ακριβή στοιχεία που παρουσίασε ο κύριος Υφυπουργός στην Επιτροπή, το συνολικό κόστος της τριετούς τοποθέτησης ανέρχεται σε 302.212 ευρώ και θα καλυφθεί από τις πιστώσεις του Γενικού Επιτελείου Αεροπορίας. Πρόκειται για μια δαπάνη που μπορεί να θεωρηθεί εύλογη, εφόσον συνοδεύεται από συγκεκριμένο και μετρήσιμο επιχειρησιακό αποτέλεσμα. 
Θετική και απολύτως αναγκαία είναι η ρητή πρόβλεψη ότι ο Έλληνας αξιωματικός δεν θα συμμετέχει σε γαλλικές πολεμικές αποστολές ούτε σε επιχειρήσεις αστυνόμευσης ή εσωτερικής ασφάλειας. Η ελληνική συμμετοχή έχει εκπαιδευτικό και επιτελικό χαρακτήρα και πρέπει να παραμείνει αυστηρά μέσα σ’ αυτά τα όρια. 
Στην Επιτροπή διευκρινίστηκε επίσης ότι η προθεσμία των τριών ημερών αφορά την παύση ισχύος της συμφωνίας μετά την κοινοποίηση της καταγγελίας και όχι την αιφνίδια επιστροφή του στελέχους και της οικογένειάς του. Η διευκρίνιση αυτή ήταν αναγκαία. Θα ήταν, όμως, ορθό να αποτυπωθεί και υπηρεσιακά με σαφήνεια, ώστε να μην υπάρχει κανένα περιθώριο διαφορετικής ερμηνείας. Σε κάθε περίπτωση, οι υπηρεσιακές ρυθμίσεις πρέπει να προστατεύουν τον οικογενειακό προγραμματισμό των στελεχών και να αποκλείουν αιφνίδιες μετακινήσεις, χωρίς επαρκή χρόνο και χωρίς αναγκαία μέριμνα. 
Παραμένουν, ωστόσο, ορισμένα ουσιαστικά ζητήματα εφαρμογής. Πρώτον, η επιλογή του στελέχους πρέπει να γίνεται με αντικειμενικά, αξιοκρατικά και πρωτίστως επιχειρησιακά κριτήρια και όχι φυσικά να διορίζονται οι εκλεκτοί. Η συγκεκριμένη θέση απαιτεί υψηλή κατάρτιση και εμπειρία. Δεν μπορεί να αντιμετωπίζεται ως μια συνήθης μετάθεση στο εξωτερικό. Επειδή μάλιστα το στέλεχος θα εκτελεί καθήκοντα εκπαιδευτή και θα παραδίδει διαλέξεις σε πολυεθνικό ακροατήριο, η πραγματική γλωσσική του επάρκεια πρέπει να αξιολογείται ουσιαστικά και όχι μόνο μέσω της τυπικής κατοχής της προβλεπόμενης πιστοποίησης. 
Δεύτερον, πρέπει να αποσαφηνιστεί πλήρως η διάρκεια της τοποθέτησης. Στο κυρίως κείμενο αναφέρονται τρία έτη, ενώ στο παράρτημα γίνεται λόγος για τουλάχιστον τρία έτη. Η διοίκηση οφείλει να γνωρίζει ποιο είναι ακριβώς το χρονικό όριο και με ποια διαδικασία μπορεί να παραιτηθεί. Κυρίως, όμως, χρειάζεται θεσμοθετημένος μηχανισμός καταγραφής και διάχυσης της γνώσης.
Στην Επιτροπή επιβεβαιώθηκε ότι Έλληνας αξιωματικός υπηρετεί ήδη στο CASPOA, επομένως ο μηχανισμός αυτός δεν πρέπει να σχεδιαστεί μετά την ολοκλήρωση της αποστολής. Πρέπει να λειτουργεί ήδη με περιοδικές εκθέσεις κατά τη διάρκεια της τοποθέτησης, με ενημέρωση του προσωπικού και αξιοποίηση των διδαγμάτων στα εκπαιδευτικά προγράμματα της Πολεμικής Αεροπορίας. Μετά την επιστροφή του το στέλεχος πρέπει να αξιοποιηθεί σε θέση συναφή με την εμπειρία και την τεχνογνωσία που απέκτησε. Η γνώση που χρηματοδοτεί η πολιτεία δεν μπορεί να παραμένει ατομικό προσόν του στελέχους. Πρέπει να μετατρέπεται σε συλλογική ικανότητα της Πολεμικής Αεροπορίας, σε σύγχρονη εκπαίδευση και σε επικαιροποιημένο επιχειρησιακό δόγμα. 
Αυτό είναι ιδιαίτερα σημαντικό σε μια εποχή κατά την οποία τα στρατιωτικά δόγματα δεν μπορούν να παραμένουν στατικά εγχειρίδια. Οι Ένοπλες Δυνάμεις προσαρμόζονται. Είναι εκείνες που μετατρέπουν γρήγορα τα διδάγματα των επιχειρήσεων σε εφαρμοσμένη τακτική. Η συμμετοχή στο CASPOA πρέπει να υπηρετήσει ακριβώς αυτήν την ανάγκη.
Για τη ΝΙΚΗ κάθε διεθνής αμυντική συμφωνία αξιολογείται με βάση το εθνικό συμφέρον, αν ενισχύει την αποτροπή, αν προσφέρει πραγματική τεχνογνωσία και αν υπηρετεί τις ανάγκες των Ενόπλων Δυνάμεων χωρίς ασαφείς δεσμεύσεις. Η συγκεκριμένη συμφωνία πληροί αυτές τις βασικές προϋποθέσεις, δεν της δίνουμε όμως λευκή επιταγή. Ζητάμε αξιοκρατική επιλογή, λογοδοσία, μετρήσιμο αποτέλεσμα και οργανωμένη αξιοποίηση της αποκτώμενης γνώσης. Δεν αρκεί να συμμετέχουμε σε δομές αριστείας. Πρέπει να μεταφέρουμε την αριστεία στις δικές μας Ένοπλες Δυνάμεις. 
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Eυχαριστούμε τον κ. Οικονομόπουλο.
Θα καλέσω τώρα στο Βήμα τον ειδικό αγορητή του ΣΥΡΙΖΑ-Προοδευτική Συμμαχία κ. Γιάννη Αμανατίδη.
Κύριε συνάδελφε, έχετε τον λόγο.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, την ώρα που γίνεται η συνεδρίασή μας γνωρίζετε ότι είναι σε εξέλιξη η Γενική Συνέλευση του ΟΗΕ. Με αφορμή το γεγονός αυτό θα ήθελα να εκφράσω δύο-τρεις σκέψεις μου.
Θέλω να επισημάνω ότι στη σημερινή διεθνή συγκυρία ο ΟΗΕ ως ένας θεσμός συλλογικής ασφάλειας, αποτροπής και επίλυσης κρίσεων και διεθνών συγκρούσεων είναι απαραίτητος όσο ποτέ. Απαιτείται η ενίσχυση τόσο του ιδίου όσο και των εξειδικευμένων οργανισμών που έχει, της UNESCO, της Ύπατης Αρμοστείας για τους πρόσφυγες, του Παγκόσμιου Οργανισμού Υγείας, του προγράμματος για το περιβάλλον και άλλων εξειδικευμένων οργανισμών, με στόχο την παγκόσμια και ισότιμη συνεργασία για τη δημοκρατία, την ειρήνη, το περιβάλλον, την αντιμετώπιση των ανισοτήτων. 
Συγχρόνως, οι περιφερειακές συνθήκες ασφάλειας, αλλά και οι περιφερειακές συγκρούσεις βρίσκουν τη χώρα μας αντιμέτωπη με συμβατικές και μη συμβατικές απειλές, ενώ αμφισβητούνται τα κυριαρχικά μας δικαιώματα που απορρέουν από το διεθνές δίκαιο. 
Το είδος των απειλών αυτών στον σύγχρονο κόσμο δείχνει πως η αποτελεσματικότητα των στρατών δεν εξαρτάται μόνον από αριθμητικά μεγέθη, αλλά περισσότερο από ποιοτικούς δείκτες που αποτυπώνουν την κινητοποίηση όλων των διαθέσιμων πόρων, την ασφάλεια εφοδιασμού, την ορθολογική διαχείριση και εκμετάλλευση των δυνατοτήτων και της επιχειρησιακής τους ικανότητας και φυσικά πρώτα απ’ όλα το ανθρώπινο δυναμικό των Ενόπλων Δυνάμεων που χρειάζεται τη μέγιστη προσοχή και φροντίδα. 
Η συμφωνία της κοινής εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργού Άμυνας της Γαλλικής Δημοκρατίας ουσιαστικά αφορά την τοποθέτηση ενός αξιωματικού της Πολεμικής Αεροπορίας στο Κέντρο Αριστείας του ΝΑΤΟ με καθήκοντα εκπαιδευτή και με συμμετοχή σε προγράμματα προσομοίωσης αεροπορικών επιχειρήσεων, όπως προβλέπεται στο παράρτημα Α της συμφωνίας. 
Η στάση του ΣΥΡΙΖΑ-Προοδευτική Συμμαχία δεν αφορά τη διμερή σχέση Ελλάδας-Γαλλίας, αλλά μία NATOϊκή δομή η οποία απλώς εδρεύει στη Γαλλία. Η συγκεκριμένη κύρωση, κυρίες και κύριοι συνάδελφοι, δεν αφορά την ενίσχυση της εθνικής άμυνας ούτε τη διμερή συνεργασία Ελλάδας-Γαλλίας, αλλά την περαιτέρω ενσωμάτωση της χώρας σε δομές επιχειρησιακής προετοιμασίας του ΝΑΤΟ με τρόπο, κατά την άποψή μας, ανισομερή. Η συγκεκριμένη επιλογή εντάσσεται σε μια ευρύτερη τάση διεύρυνσης της ελληνικής συμμετοχής σε ΝΑΤΟϊκές δομές, μια επιλογή που δεν έχει αξιολογηθεί επαρκώς ως προς το στρατηγικό όφελος της Ελλάδας ούτε συνοδεύεται από σαφή ανταποδοτικότητα σε επίπεδο τεχνογνωσίας ή επιχειρησιακής αναβάθμισης. Λαμβάνει χώρα στο πλαίσιο μιας ευρύτερης εξωτερικής πολιτικής που, κατά την άποψή μας, από το 2019 πάσχει δομικά. Έχει πάψει να είναι εξωστρεφής, ενεργητική και πολυδιάστατη, έχει πάψει να αναλαμβάνει πρωτοβουλίες σε όλα τα επίπεδα.         
Είναι μια εξωτερική πολιτική, όπως την έχουμε ονομάσει εμείς, του δεδομένου και του προβλέψιμου συμμάχου. Μια εξωτερική πολιτική που αποφεύγει τις παρεμβάσεις, παρακολουθεί απλώς τις εξελίξεις, όταν δεν τις σχολιάζει. Στο πλαίσιο αυτό εντός της Ατλαντικής Συμμαχίας η Ελλάδα πλέον λειτουργεί ως χώρα εκ των προτέρων δεδομένη, χωρίς να προτάσσει το συμφέρον της. Έτσι, κυρίες και κύριοι συνάδελφοι, αν και όπως ρητά αναφέρεται στο 4ο τμήμα, η συμφωνία δεν δημιουργεί επιχειρησιακές δεσμεύσεις για τη χώρα ούτε εμπλοκή σε γαλλικές αποστολές, ωστόσο η ουσία της αφορά την ενίσχυση της ελληνικής συμμετοχής σε δομές επιχειρησιακής προετοιμασίας του ΝΑΤΟ χωρίς αυτές να συνδέονται άμεσα είτε με τις αμυντικές προτεραιότητες της χώρας, είτε με την ενίσχυση της εθνικής αποτρεπτικής ικανότητας. Εδώ συγκεκριμένα μιλάμε για την τοποθέτηση ενός αξιωματικού σε ένα κέντρο αριστείας που εξειδικεύεται στη σχεδίαση αεροπορικών εκστρατειών στη δομή διοίκησης και ελέγχου C2, C3 και στις προσομοιώσεις επιχειρήσεων όπως περιγράφονται στο παράρτημα Α. 
Πρόκειται, λοιπόν, για δραστηριότητες που δεν συνδέονται με τις αμυντικές ανάγκες της χώρας ούτε με την ενίσχυση της εθνικής αποτρεπτικής ικανότητας. Γι’ αυτό, κυρίες και κύριοι συνάδελφοι, κύριε Υπουργέ και κύριε Πρόεδρε, ο ΣΥΡΙΖΑ τοποθετείται κατά.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο κ. Αμανατίδη. 
Θα καλέσω τώρα στο Βήμα τον ειδικό αγορητή από την Ελληνική Λύση τον συνάδελφο Στέλιο Φωτόπουλο. 
Κύριε Φωτόπουλε, έχετε τον λόγο.
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, έρχεται σήμερα στην Ολομέλεια η κύρωση μιας συμφωνίας που εκ πρώτης όψεως μοιάζει διαδικαστική. Ένας αξιωματικός της πολεμικής μας αεροπορίας τοποθετείται ως εκπαιδευτής στο Κέντρο Αριστείας του ΝΑΤΟ στη Λυόν της Γαλλίας. Δεκατρία άρθρα κειμένου περίπου 300.000 προϋπολογισμός σε βάθος τετραετίας. Κι όμως σε αυτό το μικρό νομοσχέδιο χωράνε δύο πράγματα που αξίζει να τα πούμε ξεκάθαρα από το Βήμα της Βουλής. Το πρώτο ότι είναι μια σωστή εθνική επιλογή την οποία και φυσικά θα στηρίξουμε. Το δεύτερο είναι ο τρόπος με τον οποίο έρχεται και έρχονται τα πράγματα στη Βουλή και το οποίο πρέπει να το αναδείξουμε. 
Γιατί είναι σωστή επιλογή; Το CASPOA δεν είναι μια οποιαδήποτε γαλλική σχολή. Είναι πιστοποιημένο κέντρο αριστείας του ΝΑΤΟ που διδάσκεται ο τρόπος με τον οποίο η συμμαχία προετοιμάζει, διοικεί και αξιολογεί μια αεροπορική εκστρατεία. Και θέλω να σταθώ στο εξής. Ο Έλληνας αξιωματικός δεν πηγαίνει ως εκπαιδευόμενος. Πηγαίνει εκεί ως εκπαιδευτής. Θα παραδίδει διαλέξεις -και αυτό έχει τη σημασία του- στα αγγλικά για την αεροπορική ισχύ, τη σχεδίαση αεροπορικής εκστρατείας, τις δομές διοίκησης και ελέγχου σε Γάλλους, σε συμμάχους και σε σπουδαστές τρίτων χωρών. Θα συμμετέχει στη διεξαγωγή των ασκήσεων προσομοίωσης και μπορεί να οριστεί και υπεύθυνος του εκπαιδευτικού προγράμματος. Αυτό σημαίνει ότι η εμπειρία μιας αεροπορίας, όπως η δική μας η οποία επιχειρεί καθημερινά σε ένα από τα πιο απαιτητικά περιβάλλοντα, μπαίνει ουσιαστικά μέσα στο πρόγραμμα σπουδών ενός νατοϊκού κέντρου αριστείας. Και εδώ έχει τη σημασία του. Έχει τη σημασία του ότι ο εκπαιδευτής σε ένα τέτοιο κέντρο αριστείας θα μεταφέρει την πρωτογενή πληροφορία του τι γίνεται στο Αιγαίο. Και θα πρέπει να το τονίσουμε από το Βήμα της Βουλής πολλές φορές. Ακόμα και στο ΝΑΤΟ ακόμα και τα πολιτικά στελέχη δεν έχουν εικόνα του πολέμου ο οποίος γίνεται καθημερινά στον αέρα του Αιγαίου. Δεν έχουν την πληροφορία και η παρουσία του Έλληνα αξιωματικού εκεί είναι αυτή η οποία θα μεταφέρει στους υπόλοιπους στρατιωτικούς, στους υπόλοιπους αεροπόρους το τι γίνεται και τι διεξάγεται καθημερινά πάνω από το Αιγαίο από τους πιλότους μας. Και αυτό δεν αποτιμάται σε ευρώ. 
Σε ό,τι αφορά το κόστος, πρόκειται για εθελοντική εθνική συμβολή και στο άρθρο 1 ορίζεται ότι η Ελλάδα δεν υποχρεούται να συνεισφέρει στα λειτουργικά έξοδα. Πληρώνουμε μόνο για την αποστολή του δικού μας αξιωματικού και ταυτόχρονα βέβαια ενισχύεται και η σχέση την οποία έχουμε με τη Γαλλία. 
Ένα ακόμα σωστό σημείο της συμφωνίας είναι το άρθρο 4 το οποίο ορίζει ότι ο Έλληνας αξιωματικός δεν θα συμμετέχει σε καμία γαλλική αποστολή ούτε σε επιχείρηση αστυνόμευσης είτε εσωτερικής ασφάλειας. Είναι μια δικλείδα την οποία ως Ελληνική Λύση επισημαίνουμε και την χαιρετίζουμε. Για όλα αυτά η ψήφος μας θα είναι θετική. 
Ας έρθουμε όμως στον τρόπο με τον οποίο έρχεται η συγκεκριμένη συμφωνία. Σαράντα τέσσερις μήνες. Τόσο έκανε αυτό το κείμενο των 13 άρθρων να φτάσει από το γραφείο που υπογράφηκε μέχρι αυτή την Αίθουσα. Υπογράφηκε τον Ιανουάριο και το Φεβρουάριο του 2023 και κυρώνεται από τη Βουλή στο τέλος Σεπτεμβρίου του 2026. Και το ερώτημα το οποίο έθεσα στην επιτροπή και απαντήθηκε από τον κύριο Υπουργό είναι αν υπηρετεί ήδη Έλληνας αξιωματικός στο CASPOA. Ναι, υπηρετεί. Μου απαντήσατε ξεκάθαρα. Και το θέμα είναι με ποια απόφαση και με ποια πίστωση μισθοδοτείται τη στιγμή που η συμφωνία δεν έχει τεθεί σε ισχύ.
Σε ό,τι αφορά στα δημοσιονομικά στοιχεία της σύμβασης, η Βουλή οφείλει να ελέγχει τα στοιχεία. Δεν ψηφίζουμε τάξεις μεγέθους. Ψηφίζουμε αριθμούς. Τις διαφωνίες μου, τις ενστάσεις μου και τις παρατηρήσεις μου σας τις είπα στη διάρκεια της επιτροπής. Το γεγονός, δηλαδή, ότι η συγκεκριμένη αποστολή θα καλυφθεί από τα ήδη σφιγμένα και περιορισμένα κονδύλια του Γενικού Επιτελείου Αεροπορίας και δεν δίνεται επιπλέον πίστωση. 
Μια παρατήρηση ακόμα που αφορά τα οικονομικά. Η στέγαση και όλα τα έξοδα θα γίνεται από την γαλλική αεροπορία. Παρ’ όλα αυτά στην έκθεση του Γενικού Λογιστηρίου του Κράτους -για το οποίο για μια ακόμη φορά εγώ θα επιμείνω ότι θα πρέπει να είναι πιο προσεκτικές οι εκθέσεις του- μιλάει για έξοδα διαμονής. Κι εδώ δεν ξεκαθαρίστηκε τι θα πληρώνει η Ελλάδα και τι θα πληρώνει η Γαλλία. 
Κλείνοντας, θέλω την προσοχή σας γιατί το ζήτημα είναι θεσμικό. Στο άρθρο 7 ορίζεται ότι ο αριθμός των αξιωματικών μπορεί να αναθεωρείται ετησίως. Στο άρθρο 13, η συμφωνία τροποποιείται με απλή γραπτή συναίνεση. Αν αύριο οι αξιωματικοί γίνουν δύο ή τρεις η δαπάνη της διπλασιάζεται, τετραπλασιάζεται χωρίς να περάσει από τη Βουλή με απλή απόφαση. Άρα, η Βουλή ουσιαστικά θα έχει κυρώσει κάτι για το οποίο δεν θα το παρακολουθεί μέχρι το τέλος. 
Έχω ξαναμιλήσει για τη σοβαρότητα την οποία πρέπει να επιδεικνύουμε όταν έρχονται τέτοιες συμβάσεις στη Βουλή. Η μετάφραση την οποία καλούμαστε να ψηφίσουμε έχει λάθη. Και με τα λάθη αυτά θα πάει και στη Εφημερίδα της Κυβέρνησης. Σας το είπα και στην προηγούμενη. Σας το λέω σήμερα.
Κύριε Πρόεδρε, κυρίες και κύριοι Βουλευτές, στέλνουμε αξιωματικούς μας σε κέντρα αριστεία του ΝΑΤΟ και επενδύουμε στη γνώση τους. Το θέμα είναι τι γίνεται μετά. Αν υπάρχει σχέδιο αξιοποίησης αυτής της τεχνογνωσίας όταν επιστρέφουν ή ο καθένας πηγαίνει όπου τύχει ή ο καθένας αποστρατεύεται, όπως έχουμε δει στο παρελθόν όσοι παρακολουθούμε τις Ένοπλες Δυνάμεις. 
Καταλήγω. Ως Ελληνική Λύση θα ψηφίσουμε υπέρ επί της αρχής για τη συμμετοχή της Ελλάδας. Η εκπαιδευτική συμμετοχή των Ελλήνων αξιωματικών είναι στη φιλοσοφία μας. Είναι κάτι το οποίο οφείλουμε και πρέπει να το στηρίζουμε σε κάθε περίπτωση. Καταψηφίζουμε όμως -και το λέω καθαρά- τον τρόπο με τον οποίο νομοθετείτε, τον τρόπο με τον οποίο συμπεριφέρεστε στη Βουλή. Σαράντα τέσσερις μήνες καθυστέρηση, δημοσιονομικά στοιχεία τα οποία έχουν αλλάξει, μεταφράσεις με λάθη, δύο ημέρες εργάσιμες από την υπογραφή των εκθέσεων μέχρι την επιτροπή. Η Βουλή, κυρίες και κύριοι Βουλευτές, δεν είναι σφραγίδα. Είναι το Σώμα που εγκρίνει κάθε ευρώ και κάθε διεθνή δέσμευση της χώρας. Και το ελάχιστο που δικαιούται ως σώμα νομοθετικό είναι πλήρη στοιχεία στην ώρα τους και με σωστά ελληνικά. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Φωτόπουλο. Και να καλέσω τώρα στο Βήμα τον ειδικό αγορητή από το Κομμουνιστικό Κόμμα Ελλάδος τον συνάδελφό Χρήστο Κατσώτη. 
Κύριε Κατσώτη, έχετε τον λόγο.
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
 Οι προβλέψεις της συμφωνίας με τη Γαλλία που υπογράφηκε το 2023 αφορά τη συμμετοχή της Ελλάδας με στρατιωτικό προσωπικό στο κέντρο ανάλυσης και προσομοίωσης για την προετοιμασία αεροπορικών επιχειρήσεων στο κέντρο αριστείας του ΝΑΤΟ το οποίο είναι διαπιστευμένο ως κέντρο αριστείας αεροπορικών επιχειρήσεων. Το κέντρο αυτό αποτελεί ένα μηχανισμό που παράγει στρατιωτική τεχνογνωσία, δόγμα, εκπαίδευση και αναπτύσσει επιχειρησιακές διαδικασίες για αποτελεσματικότερες αλλά και πιο καταστροφικές για τους λαούς αεροπορικές επιχειρήσεις της λυκοσυμμαχίας του ΝΑΤΟ που πλέον είναι ξεκάθαρο ότι δεν αποσκοπούν στην προστασία των ελληνικών συνόρων ούτε φυσικά στη διασφάλιση των κυριαρχικών δικαιωμάτων της χώρας. 
Σε έναν κόσμο που φλέγεται από τους ανταγωνισμούς και όπου νέοι συσχετισμοί διαμορφώνονται μέσω της ισχύος ζητάτε από τον λαό στο όνομα της σταθερότητας να στοιχηθεί με συμφέροντα και σχεδιασμούς που οδηγούν σε πιο βαθιά εμπλοκή στον όλεθρο. 
Οι τεράστιες δαπάνες για την αγορά, για παράδειγμα, των μαχητικών Rafale, των F-35, των φρεγατών Belharra, όπως η σημερινή Συμφωνία, δεν γίνονται με κριτήριο την άμυνα της χώρας και την προστασία των συνόρων, αλλά είναι κομμένες και ραμμένες στις προδιαγραφές, στη διαλειτουργικότητα και στις υπηρετικές ανάγκες του ΝΑΤΟ. Οι υπέρογκες στρατιωτικές δαπάνες για τις ανάγκες του ΝΑΤΟ ματώνουν οικονομικά τον λαό μας, στερούν κρίσιμους πόρους από τις λαϊκές ανάγκες σε υγεία, παιδεία, κοινωνική ασφάλιση, υποδομές για την προστασία από φυσικά φαινόμενα.  
Η αστική τάξη της χώρας μας, η Ελληνική Κυβέρνηση, αποτελούν μέρος του προβλήματος.  Συμμετέχουν ενεργά στους ιμπεριαλιστικούς ανταγωνισμούς που ο λαός πληρώνει με πολεμική ακρίβεια, φτώχεια, ένταση της εκμετάλλευσης και τεράστιους κινδύνους.  Οι εθνικοί στόχοι, το όραμα της Ελλάδας του κεφαλαίου για το 2030, πίσω από το οποίο στοιχήθηκαν στη ΔΕΘ όλα τα αστικά κόμματα, περνάνε μέσα από τη μεγαλύτερη συμμετοχή στον πόλεμο και σε όλα τα ανοιχτά του μέτωπα.  
Σε αυτές τις συνθήκες της πολεμικής προετοιμασίας βγάζει ξανά η αστική τάξη μπροστά τους φασίστες, χθες ως Χρυσή Αυγή, σήμερα ως Συμμαχία Ελλήνων και αύριο ποιος ξέρει πώς, ως δύναμη κρούσης της αστικής τάξης. 
Προκαλεί ο Υπουργός Άμυνας γράφοντας σε άρθρο του ότι η δική μας πρόκληση είναι να διαμορφώσουμε τη μεγάλη ιδέα για την Ελλάδα των παιδιών μας, να αποσαφηνίσουμε ποια Ελλάδα θέλουμε μετά το 2030 και ποια στρατηγική θα μας οδηγήσει εκεί.  Αυτά γράφει ο Υπουργός Άμυνας. Να θυμίσουμε πού οδήγησε το λαό το 1922 η μεγάλη ιδέα της αστικής τάξης; Η μεγάλη ιδέα της εμπλοκής φέρνει νέα δεινά στο λαό.  
Μέσα σ’ αυτό το πλαίσιο, οι αμυντικές συμφωνίες της ελληνικής αστικής τάξης, οι υποτιθέμενοι εξοπλισμοί για την άμυνα, ρίχνουν γρήγορα τη μάσκα/. Αποκαλύπτεται ο πραγματικός τους χαρακτήρας ως συμφωνίες και μέσα πολέμου, προβολής ισχύος και διεκδίκησης μερτικού από τη λεία, αναβάθμιση της θέσης της, κατοχύρωση μερισμάτων και θέσεων σε συνθήκες που οι δρόμοι της ενέργειας και του εμπορίου επαναχαράσσονται, μαζί με τα σύνορα, συμμαχίες αναδιατάσσονται και η νέα αρχιτεκτονική ασφάλειας διαμορφώνεται μέσα στο καμίνι του ιμπεριαλιστικού πολέμου, με υπόβαθρο την αλλαγή των συσχετισμών δύναμης.  
Το αποκορύφωμα του επιθετικού αυτού σχεδιασμού της αστικής τάξης, αποτελούν σε κάθε περίπτωση οι συμφωνίες με το κράτος-δολοφόνο του Ισραήλ με τις ευλογίες των ΗΠΑ. Η στρατηγική αυτή σχέση βαθαίνει και αποτελεί καταλύτη όξυνσης των αντιθέσεων και ανταγωνισμών στα ελληνοτουρκικά και συνολικότερα.
Η αστική τάξη της χώρας μας επενδύει ολοφάνερα στη σχέση αυτή, για να προωθήσει τους στρατηγικούς της στόχους που αντικειμενικά έρχονται σε σύγκρουση με μια σειρά από πεδία με τους στόχους της τουρκικής αστικής τάξης.  
Η Κυβέρνηση, όπου σταθεί κι όπου βρεθεί, μιλά για την πρωτοβουλία των κινήσεων που έχει και για την Τουρκία που ακολουθεί ή που αντιδρά σπασμωδικά στο δικό της σχεδιασμό. Και ενώ η Ελληνική Κυβέρνηση, με καπέλο των ΗΠΑ, έστειλε την πυροβολαρχία Patriot στη Σαουδική Αραβία και τη φρεγάτα στην Ερυθρά και τα δύο απέναντι στο Ιράν και στους Χούθι, τώρα που οι ΗΠΑ αποφεύγουν σε αυτήν τη φάση να παράσχουν βοήθεια στη Σαουδική Αραβία, συμφωνώντας με τους Χούθι να μην στοχοποιούνται αμερικανικά πλοία στην Ερυθρά, έρχεται η τουρκική κυβέρνηση, επικαλούμενη τη Συμφωνία της Μέκκας, να αναλάβει δράση στο πλευρό της Σαουδικής Αραβίας για την αντιμετώπιση των Χούθι.  
Η ελληνική και η τουρκική αστική τάξη πολεμάνε στο πλευρό της Σαουδικής Αραβίας και ανταγωνίζονται μεταξύ τους στο Αιγαίο και στην Ανατολική Μεσόγειο  για τη θέση τους στον ενεργειακό χάρτη και στον ευρωατλαντικό σχεδιασμό. Το κουβάρι των ανταγωνισμών μπλέκεται όλο και περισσότερο και γίνεται όλο και πιο ορατό το ενδεχόμενο μιας γενικευμένης ανάφλεξης στην περιοχή.  
Ο λαός καμία εμπιστοσύνη δεν πρέπει να έχει στην Κυβέρνηση και τα κόμματα της εμπλοκής.  Καμία θυσία να μη δεχτεί να κάνει για τους πολέμους και τα κέρδη του κεφαλαίου.  Μέσα σε αυτές τις συνθήκες, το ΚΚΕ οργανώνει τον αγώνα του λαού, προκειμένου να σπάσει τον επικίνδυνο εφησυχασμό και το κλίμα εθνικής συναίνεσης και στοίχισης του λαού στα επικίνδυνα σχέδια.  
Απέναντι στις εξελίξεις, οι εργαζόμενοι, τα λαϊκά στρώματα, χρειάζεται να διαχωρίζουν παντού και σε όλες τις καμπές τα συμφέροντά τους από αυτά της αστικής τάξης. Μονόδρομος για το λαό, για να σπάσει ο φαύλος κύκλος της εκμετάλλευσης και του πολέμου, είναι να βαδίζει με το ΚΚΕ στον δρόμο της ανατροπής, να αμφισβητήσει τα ίδια τα ιερά και τα όσια της αστικής τάξης, το καπιταλιστικό κέρδος και την εξουσία του κεφαλαίου, που το σέρνουν στον όλεθρο.  Ψηφίζουμε «κατά» στη Συμφωνία με τη Γαλλία.   
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο κ. Κατσώτη. 
Ολοκληρώνουμε τον κύκλο των εισηγητών και ειδικών αγορητών με τον εισηγητή της Νέας Δημοκρατίας, τον συνάδελφο κ. Ανδρέα Νικολακόπουλο. Αμέσως μετά, όποιος εκ των Κοινοβουλευτικών Εκπροσώπων θέλει, να μου ζητήσει τον λόγο για να τον έχει. 
Ορίστε, κύριε Νικολακόπουλε, έχετε τον λόγο. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, σήμερα δεν καλούμαστε απλώς να κυρώσουμε μια ακόμα συμφωνία αμυντικής συνεργασίας της χώρας. Καλούμαστε να επιβεβαιώσουμε και μια εθνική επιλογή, την επιλογή της Ελλάδας να μην είναι παρούσα στις διεθνείς δομές ασφάλειας μόνο και άμυνας, αλλά να συμμετέχει ενεργά, να συνεισφέρει και να αποκτά γνώση, εμπειρία και επιχειρησιακές δυνατότητες. 
Αυτό είναι, κατά τη γνώμη μου, το πραγματικό περιεχόμενο της Συμφωνίας Κοινής Εφαρμογής μεταξύ Ελλάδας και Γαλλίας για την εθελοντική συμβολή της χώρας μας στο CASPOA, το Κέντρο Αριστείας του ΝΑΤΟ στη Λιόν, για τις αεροπορικές επιχειρήσεις. Και θέλω να σταθώ ιδιαίτερα σε μια λέξη: Συμμετοχή. Γιατί η σύγχρονη άμυνα της χώρας δεν είναι μόνο τα αεροσκάφη, τα πλοία, τα συστήματα και ο εξοπλισμός. Είναι πάνω απ’ όλα οι άνθρωποι που τα χειρίζονται, η εκπαίδευσή τους, η δυνατότητά τους να συνεργάζονται με τις Ένοπλες Δυνάμεις άλλων χωρών, η ικανότητά τους να σχεδιάζουν και να συντονίζουν, να λαμβάνουν αποφάσεις και να επιχειρούν μέσα σε ένα σύνθετο και διαρκώς μεταβαλλόμενο περιβάλλον. 
Η Ελλάδα τοποθετεί έναν αξιωματικό της Πολεμικής Αεροπορίας στο CASPOA στη Λιόν για τρία χρόνια, με καθήκοντα εκπαιδευτή και με ενεργό συμμετοχή στο έργο του Κέντρου. Δεν πρόκειται, λοιπόν, για μια τυπική παρουσία, αλλά για μια επένδυση στο ανθρώπινο δυναμικό των Ενόπλων Δυνάμεών μας. Ο Έλληνας αξιωματικός δεν θα βρίσκεται εκεί απλώς για να παρακολουθεί. Θα συμμετέχει, θα διδάσκει, θα ανταλλάσσει εμπειρίες και επιχειρησιακές πρακτικές. Και κυρίως θα λειτουργεί ως ένας ζωντανός δίαυλος μεταφοράς τεχνογνωσίας μεταξύ της Ελλάδας και ενός από τα πλέον σημαντικά εκπαιδευτικά και επιχειρησιακά Κέντρα της Συμμαχίας. 
Αυτό έχει ιδιαίτερη σημασία, γιατί η Ελλάδα έχει κάθε λόγο να θέλει να βρίσκεται εκεί που διαμορφώνονται τα σύγχρονα επιχειρησιακά πρότυπα. Το CASPOA ασχολείται με τη διοίκηση και τον έλεγχο κοινών και πολυεθνικών αεροπορικών επιχειρήσεων, με την εκπαίδευση, τις ασκήσεις, την ανάλυση διδαγμάτων και την ανάπτυξη σχετικών δυνατοτήτων. Συνεπώς, η ελληνική παρουσία εκεί δεν είναι μια παρουσία συμβολική, αλλά είναι μια παρουσία ουσίας. 
Κυρίες και κύριοι συνάδελφοι, θέλω να αναδείξω μια ακόμα διάσταση: Τη διάσταση της ελληνογαλλικής αμυντικής συνεργασίας. Η Ελλάδα και η Γαλλία έχουν αναπτύξει τα τελευταία χρόνια μια στενή σχέση ενδυνάμωσης στον τομέα της άμυνας και της ασφάλειας. Η σημερινή Συμφωνία προσθέτει άλλο ένα επίπεδο σε αυτήν τη συνεργασία, τη γνώση. Γιατί η συνεργασία δεν είναι μόνο η αγορά ή η χρήση ενός οπλικού συστήματος. Είναι και η κοινή εκπαίδευση, η διαλειτουργικότητα, η ανταλλαγή εμπειρίας. Είναι η δυνατότητα των στελεχών μας να γνωρίζουν πώς επιχειρούν οι σύμμαχοί μας και ταυτόχρονα να μεταφέρουν και τη δική μας εμπειρία. 
Και εδώ θέλω να πω και κάτι που θεωρώ αυτονόητο, αλλά απολύτως κρίσιμο: Η Ελλάδα δεν έχει μόνο ανάγκη να αποκτά τεχνογνωσία. Έχει και τεχνογνωσία να προσφέρει. Οι Ένοπλες Δυνάμεις μας διαθέτουν στελέχη με υψηλή επιχειρησιακή εμπειρία, εκπαίδευση και εξειδίκευση. Η παρουσία τους σε διεθνείς δομές δεν είναι μόνο όφελος για την Ελλάδα, είναι και ελληνική συνεισφορά στη Συμμαχία. Και αυτό είναι το μήνυμα που πρέπει να εκπέμπουμε. Ότι η Ελλάδα δεν είναι απλώς αποδέκτης ασφάλειας, αλλά είναι και παραγωγός ασφάλειας. Δεν είναι, απλώς, χώρα που συμμετέχει στις συμμαχικές δομές. Είναι η χώρα που μπορεί να συνεισφέρει ουσιαστικά σε αυτές. 
Σε μια εποχή που η τεχνολογία αλλάζει με ταχύτητα, όπου οι αεροπορικές επιχειρήσεις γίνονται ολοένα πιο σύνθετες και όπου η συνεργασία μεταξύ των συμμάχων αποτελεί προϋπόθεση αποτελεσματικότητας, η επένδυση στην εκπαίδευση δεν είναι πολυτέλεια. Είναι ανάγκη. Γι’ αυτό και η επιχειρησιακή ετοιμότητα δεν χτίζεται την ώρα της κρίσης, αλλά πριν από την κρίση. Με εκπαίδευση, ασκήσεις, συνεργασία, ανταλλαγή εμπειριών με ανθρώπους που γνωρίζουν ο ένας τον άλλον και έχουν μάθει να επιχειρούν μαζί. Αυτό ακριβώς υπηρετεί η συγκεκριμένη Συμφωνία και γι’ αυτό έχει σημασία, πέρα από τον αριθμό του ενός αξιωματικού. Γιατί πίσω από έναν αξιωματικό, υπάρχει η εμπειρία που θα αποκτήσει, οι γνώσεις που θα μεταφέρει, οι σχέσεις που θα οικοδομήσει τελικά, η προστιθέμενη αξία που μπορεί να επιστρέψει στις Ένοπλες Δυνάμεις της χώρας μας. 
Κυρίες και κύριοι συνάδελφοι, η άμυνα μιας χώρας δεν μετριέται μόνο με αριθμούς εξοπλισμών. Μετριέται, κυρίως, με την ποιότητα του ανθρώπινου δυναμικού στην εκπαίδευση και στη γνώση. Ενισχύουμε τη συνεργασία μας με τη Γαλλία, την παρουσία μας στις δομές του ΝΑΤΟ. Δίνουμε στα στελέχη της πολεμικής μας αεροπορίας τη δυνατότητα να συμμετέχουν σε ένα υψηλού επιπέδου διεθνές περιβάλλον και, ταυτόχρονα, ενισχύουμε την ίδια τη χώρα, με κάτι που δεν μπορεί να αποτιμηθεί μόνο οικονομικά, με τεχνογνωσία και εμπειρία. 
Θα ήθελα να κλείσω με αυτό. Η ισχυρή Ελλάδα δεν είναι μόνο η Ελλάδα που διαθέτει σύγχρονα μέσα. Είναι η Ελλάδα που διαθέτει ανθρώπους ικανούς να τα αξιοποιούν, η Ελλάδα που γνωρίζει να συνεργάζεται, που συμμετέχει, που συνεισφέρει, η Ελλάδα που επενδύει στους ανθρώπους της και μεταφέρει τη διεθνή της εργασία σε εθνική επιχειρησιακή ικανότητα. Αυτή είναι η σημασία της σημερινής Συμφωνίας και γι’ αυτό εισηγούμαι στην Ολομέλεια την κύρωσή της. Γιατί επενδύοντας στη γνώση, στην εκπαίδευση και στους ανθρώπους των Ενόπλων Δυνάμεών μας, επενδύουμε αποφασιστικά στην επιχειρησιακή ετοιμότητα και στην ασφάλεια της χώρας. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Να δώσω το λόγο τώρα στην Κοινοβουλευτική Εκπρόσωπο της Πλεύσης Ελευθερίας, την κ. Τζώρτζια Κεφαλά, την οποία και καλώ στο Βήμα. 
Κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ κύριε Πρόεδρε. 
Άλλη μία κύρωση συμφωνίας, η οποία κύρωση -θα τα πω εν τάχει, γιατί τα είπε και ο αγορητής της Πλεύσης Ελευθερίας, ο κ. Καζαμίας…
ΔΗΜΗΤΡΙΟΣ ΚΑΙΡΙΔΗΣ: Μη λέμε τα ίδια.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Να μη λέμε τα ίδια; Όχι, να τα λέμε, γιατί καλό είναι να καταγράφονται, κύριε Καιρίδη και τα ίδια. Δεν ξέρετε, άλλωστε, τι θα πω.
Αυτή η κύρωση έρχεται μετά από τρεισήμισι χρόνια, αλλά η πραγματικότητα είναι ότι έχουν περάσει σχεδόν τέσσερα, παρά τρεις μήνες. Έρχεται με ένα οικονομικό κόστος το οποίο η Βουλή δεν γνωρίζει πώς ακριβώς προκύπτει αυτό το κόστος. Γιατί μιλάμε για έναν αξιωματικό, ο οποίος με την προσχώρησή του στο Κέντρο Αριστείας του ΝΑΤΟ, δηλαδή στο Κέντρο Ανάλυσης και Προσομοίωσης Αεροπορικών Επιχειρήσεων, τα έξοδα που θα προκύψουν δηλαδή από αυτή τη διαδικασία είναι στις 95.000 ευρώ. Δεν έχουμε συνηθίσει κιόλας στο να μας πληροφορούν και να μας αναλύουν στο Κοινοβούλιο. 
Υπάρχει, λοιπόν, επίσης, μια φωτογραφική επιλογή στα προσόντα του συγκεκριμένου αξιωματικού. Γιατί το ποια διαδικασία θα ακολουθηθεί για την επιλογή του συγκεκριμένου στελέχους επίσης δεν το γνωρίζουμε. Δεν γνωρίζουμε αν υπάρχει ένας εσωτερικός, αξιοκρατικός διαγωνισμός στις Ένοπλες Δυνάμεις που να οδηγεί σε αυτή την επιλογή. Ή μήπως κι αυτή η απόσπαση θα προστεθεί στη μακρά λίστα των ευνοουμένων της Νέας Δημοκρατίας;
Και ίσως το πιο δύσκολο να καταπιούμε σε αυτή την αίθουσα με όλες αυτές τις κυρώσεις που είχε πει ο κ. Δαβάκης ότι θα φέρει, ότι το Υπουργείο έχει αναλάβει μία πρωτοβουλία ώστε να φέρετε αρκετές… Δέκα συμβάσεις είχατε πει;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα προσπαθήσουμε να τις εξαντλήσουμε. 
 ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Προσπαθείτε να τις εξαντλήσετε. 
Η απουσία, όμως, του ανταποδοτικού οφέλους που υπάρχει και σε αυτή τη σύμβαση μας προβληματίζει επίσης. Γιατί η αιτιολογική έκθεση δεν αναφέρει απολύτως τίποτα για το πώς η αποκτηθείσα τεχνογνωσία που θα προσκομίσουμε θα επιστρέψει στις Ένοπλες Δυνάμεις. Δεν υπάρχει καμία δέσμευση ότι ο αξιωματικός αυτός με την επιστροφή του θα αξιοποιηθεί σε καίριες θέσεις για τη μεταλαμπάδευση της εμπειρίας από το CASPOA. Φεύγει, δηλαδή, για τρία χρόνια με έξοδα του Δημοσίου και μετά δεν υπάρχει καμία υποχρέωση, καμία διασυνδεσιμότητα με τις Ένοπλες Δυνάμεις, καμία πληροφορία τουλάχιστον που να ξέρουμε ότι αυτός ο άνθρωπος θα απορροφηθεί και θα δώσει τις γνώσεις του. 
Πρόκειται για μία σύμβαση. Στη σύμβαση αυτή ο κ. Δαβάκης, μέσα από τα Πρακτικά, είπε ότι έχει υπογραφεί από το 2023. Εσείς το είπατε, κύριε Δαβάκη. Και μέχρι τώρα είναι εύλογη -είπατε- η διαμαρτυρία ή ο έλεγχος από την Αντιπολίτευση. Και είπατε υπό ποιο καθεστώς ο άνθρωπος, στη συγκεκριμένη περίπτωση το στέλεχος βρίσκεται στη Γαλλία και με ποια νομική θωράκιση προχωράει. 
Θέλετε να μάθετε δηλαδή όλα αυτά; Δηλαδή, ουσιαστικά παραδεχτήκατε ότι ο άνθρωπος αυτός βρίσκεται ήδη εκεί.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Διερμήνευσα τα ερωτηματικά λόγω του ότι ήταν κάτι το οποίο δεν είχε προχωρήσει.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν βρίσκεται ήδη εκεί ο άνθρωπος αυτός; Βρίσκεται. Μήπως έχει κοντέψει να τελειώσει και η θητεία του. Δηλαδή, μιλάμε για τρία χρόνια, τα υπογράφουμε τώρα, τα οποία μπορεί να έχουν παρέλθει κιόλας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εντάξει.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Έτσι είναι. Δηλαδή, ο άνθρωπος ήδη είναι εκεί, κάνει αυτό που πρέπει να κάνει κι εμείς κυρώνουμε εδώ κάτι που έχει γίνει. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κι αυτό καλό είναι.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Καλό είναι για ποιον; Για τον αξιωματικό, για το ΝΑΤΟ, για εμάς, για τον τρόπο που λειτουργεί η Κυβέρνηση; Δεν νομίζω, κύριε Υπουργέ, να είναι καλό. 
ΑΛΕΞΑΝΔΡΟΣ ΚΑΖΑΜΙΑΣ: Είναι αντισυνταγματικό.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ακριβώς. Νομιμοποιούμε κάτι που έγινε.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Νομιμοποιούμε με την Κύρωση κάτι το οποίο έγινε. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Νομιμοποιούμε κάτι το οποίο έγινε. Άρα, δηλαδή οι πράξεις της Βουλής εδώ δεν έχουν καμία σημασία. Δεν έχουμε κάποια σημασία. Απλά πατάμε μια σφραγίδα σε κάτι που έχει γίνει ήδη για να είναι νόμιμο.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ενδιαφέρουσα η άποψή σας. 
ΠΡΟΕΔΡΕΥΩΝ (Αθανάσιος Μπούρας): Όχι, όχι διάλογος. Προς την Ολομέλεια απευθυνθείτε. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν έχει και το μικρόφωνο ανοιχτό ο κύριος Υπουργός. 
Όμως, αυτό συμβαίνει. Όταν ερχόμαστε να κυρώσουμε κάτι που έχει γίνει ήδη, αυτό νομίζω ότι υποβιβάζει τη διαδικασία του κοινοβουλευτικού διαλόγου. Έχει γίνει κι άλλες φορές.
 ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το ξέρετε κι εσείς.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Το παραδέχεστε. Ξέρετε, σας εκτιμώ ιδιαίτερα γιατί είσαστε πάντα ειλικρινείς κι έχετε πει πράγματα μέσα στο Κοινοβούλιο που δεν έχουν πει άλλοι συνάδελφοι σας και μπράβο σας γι’ αυτό. 
Παρ’ όλα αυτά δεν παύει να είναι μία παράνομη διαδικασία αυτό που συμβαίνει. Για εμάς τουλάχιστον. Δεν ξέρω, εμείς το βλέπουμε έτσι. Ας μας πούνε και οι υπόλοιποι πως το βλέπουνε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Είναι νομιμότατη.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Νομιμότατη; Τουλάχιστον είναι ανορθόδοξη. Το ότι είναι ανορθόδοξη το παραδέχεστε; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Καθυστέρηση είναι. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δυστυχώς, υπάρχει καθυστέρηση και δυστυχώς, υπάρχει καθυστέρηση και σε άλλες διαδικασίες. 
Εγώ ήθελα να μιλήσω και για τον άνθρωπο που έχασε τη ζωή του τον πυροσβέστη, που επίσης είναι μια ανάλογη καθυστέρηση και μια έλλειψη τεχνογνωσίας και ελέγχου και επιχειρησιακών προτεραιοτήτων και δυνατοτήτων που έχει η χώρα μας και για πολλά άλλα κακώς κείμενα…
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Κεφαλά.
Να δώσω τώρα στον λόγο τον λόγο στον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, τον κ. Δημήτρη Μάντζο κι αμέσως μετά, κύριε Παφίλη, θα πάρετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σε συνέχεια των αναφορών και άλλων συναδέλφων, κυρίως του Μιχάλη Κατρίνη, από αυτό το Βήμα στις πρόσφατες δηλώσεις συναδέλφων Βουλευτών που σχετίζονται με τον αποφυλακισθέντα, καταδικασθέντα για εγκληματική οργάνωση, θέλω να πω κάτι το οποίο έχουμε πει πολλές φορές. Αυτή η Βουλή έχει νομοθετήσει ό,τι πρέπει και ο Άρειος Πάγος έχει κρίνει όπως έχει κρίνει, ώστε η Δημοκρατία να έχει και τα μέσα και τη γνώση να αυτοπροστατεύεται. Κατά συνέπεια, οι δηλώσεις σαν κι αυτές είναι βέβαιο ότι ενδεχομένως βοηθήσουν τη Δημοκρατία να δει καλύτερα, να αντικρίσει καλύτερα τον εχθρό και να προστατευθεί αποτελεσματικότερα. 
Και μιλώντας για Δημοκρατία, θέλω να μεταφέρω τη συζήτηση στη διεθνή σκηνή. Διότι την ώρα που εμείς συζητούμε στη Βουλή των Ελλήνων, στη Γενική Συνέλευση του Οργανισμού Ηνωμένων Εθνών η διεθνής κοινότητα προσπαθεί να βρει τον βηματισμό της μέσα σε μια νεφελώδη κατάσταση, όπου ο Πρόεδρος της ισχυρότερης χώρας του πλανήτη, ο κ. Τραμπ, μιλά με όρους συνθηματολογίας για τον δικό του πόλεμο, τον οποίο ξεκίνησε μαζί με το Ισραήλ χωρίς κανέναν λόγο -τουλάχιστον όχι για τους λόγους που επικαλέστηκε- προκαλώντας ενεργειακή και γεωπολιτική κρίση σε όλον τον πλανήτη. 
Ο πρόεδρος Τραμπ αμφισβήτησε για πολλοστή φορά το Διεθνές Ποινικό Δικαστήριο, μιλώντας για κακούς ανθρώπους, τους οποίους οι Ηνωμένες Πολιτείες δεν σέβονται και ούτε λίγο ούτε πολύ απείλησε ακόμα και την Κούβα με νέα κρίση. 
Και εγώ αναρωτιέμαι, κυρίες και κύριοι συνάδελφοι της Πλειοψηφίας, κύριε Κοινοβουλευτικέ Εκπρόσωπε, αν αισθάνεστε άνετα που πολλοί από την ομάδα σας συμφωνούν, υποστηρίζουν και υποδέχονται το ύφος, τη συνθηματολογία και τις θέσεις μιας τέτοιας διοίκησης. Αντίστιξη σε αυτό -ευτυχώς- είναι ηγέτες, όπως ο Καναδός Πρωθυπουργός, ο κ. Κάρνεϊ, ο Βρετανός Πρωθυπουργός, ο κ. Μπέρναμ, ο Γάλλος Πρόεδρος, ο κ. Μακρόν, ο οποίος μίλησε τουλάχιστον με θάρρος για την ανάγκη στη Μέση Ανατολή να υπάρξει δικαίωμα των Παλαιστινίων στην ύπαρξη, όπως και δικαίωμα του Ισραήλ στην ασφάλεια.
Άρα, για εμάς ο δρόμος είναι σαφής. Είναι ο δρόμος της πολυμέρειας, του διεθνούς δικαίου, των διεθνών οργανισμών, της διεθνούς δικαιοσύνης χωρίς επιφυλάξεις και όχι να ακούμε Υπουργούς εδώ της χώρας μας να λένε ότι τα διεθνή δικαστήρια είναι κάτι κακό και θα πρέπει να επανεξετάσουμε τη συμμετοχή μας σε αυτά και σε μια διεθνή κοινότητα βασισμένη σε κανόνες, διεθνείς συμμαχίες δομημένες πάνω σε αξίες και αρχές και στα κοινά συμφέροντα που πρέπει, όμως, να σέβονται το διεθνές δίκαιο. Και αυτό είναι μια άσκηση υπεράσπισης της δημοκρατίας απέναντι και στον αναθεωρητισμό της γειτονιάς μας.
Διότι χθες από το Βήμα της Γενικής Συνέλευσης του ίδιου οργανισμού, των Ηνωμένων Εθνών, ο κ. Ερντογάν, ο Τούρκος Πρόεδρος, ούτε λίγο ούτε πολύ, αφού πρώτα επανέλαβε τις πάγιες θέσεις για διχοτόμηση της Κύπρου και αναγνώριση του ψευδοκράτους, πενήντα δύο χρόνια μετά την εισβολή του Αττίλα στο νησί και αφού συνέδεσε τη διχοτόμηση της Κύπρου με τη συνδιάσκεψη για την Ανατολική Μεσόγειο, άρα την κυριαρχική ισότητα και τη συμμετοχή του Τουρκοκυπριακού ψευδοκράτους στις διεθνείς συνομιλίες, στη συνέχεια υποδύθηκε τον κήρυκα του διεθνούς δικαίου και της καλής γειτονίας, έχοντας ετοιμάσει το σχέδιο νόμου για τη Γαλάζια Πατρίδα στην Τουρκική Εθνοσυνέλευση, έχοντας πλειοδοτήσει στα ανιστόρητα επιχειρήματα για τις γκρίζες ζώνες στο Αιγαίο, έχοντας υπογράψει και επικαλούμενος διαρκώς το παράνομο και ανυπόστατο Τουρκολιβυκό Μνημόνιο του 2019, έχοντας χαρτογραφήσει και εκτός χωρικών υδάτων της χώρας του, τα θαλάσσια πάρκα της Τουρκίας κατά τρόπο προδήλως αντίθετο στο διεθνές δίκαιο της θάλασσας και έχοντας παρεμποδίσει εδώ και δύο και πλέον χρόνια την πόντιση του καλωδίου ηλεκτρικής διασύνδεσης Ελλάδος-Κύπρου, ένα ευρωπαϊκό και όχι εθνικό -ευρωπαϊκό και το τονίζουμε σε κάθε τόνο- έργο κρίσιμης γεωπολιτικής και ενεργειακής αξίας για την Κύπρο, για την Ελλάδα και για την Ευρωπαϊκή Ένωση.
Γι’ αυτό, λοιπόν, ο κ. Ερντογάν, ο οποίος συστηματικά τα τελευταία χρόνια και αξιοποιώντας και εκμεταλλευόμενος κατά καταχρηστικό τρόπο τόσο τη διακήρυξη των Αθηνών, την οποία -θα το πούμε για πολλοστή φορά- ερμήνευσε ως μια νομική βάση ώστε η Ελλάδα να ζητεί την άδεια της Τουρκίας για τα πάντα, όσο όμως και το δόγμα των ήρεμων νερών, το οποίο για αυτόν ήταν το τέλειο πρόσχημα ώστε σώσει το πρόσωπό του προς τη Δύση, έρχεται από το Βήμα της Γενικής Συνέλευσης του ΟΗΕ να ζητήσει ξανά τη συμμετοχή της Τουρκίας στην αμυντική αρχιτεκτονική της Ευρωπαϊκής Ένωσης. 
Γι’ αυτό λέμε εμείς ότι αυτή είναι η ώρα και εδώ και χρόνια έχει υπάρξει η ώρα να μιλήσουμε για ένα νέο ευρωτουρκικό σχέδιο-πλαίσιο σχέσεων, ρυθμισμένο με αυτοματοποιημένες κυρώσεις και αυστηρούς όρους, ένα νέο «Ελσίνκι» με αυστηρές κυρώσεις σε περιπτώσεις παραβιάσεων του Διεθνούς Δικαίου και προσβολών των εθνικών κυριαρχικών δικαιωμάτων της ελληνικής και της κυπριακής Δημοκρατίας. 
Είναι μια συζήτηση που η ελληνική Κυβέρνηση, δυστυχώς, ούτε καν άνοιξε τα τελευταία χρόνια, ενώ, δυστυχώς, δεν έκανε και τίποτα ώστε να εκθέσει την τουρκική προκλητικότητα στις πραγματικές της διαστάσεις και στον δέοντα χρόνο, στον δέοντα τόπο και με τον δέοντα τρόπο όλα τα περασμένα χρόνια, λειτουργώντας ωσάν τα «ήρεμα νερά» να ήταν ένας αυτοσκοπός.
Σε αυτό το πλαίσιο, κύριε Υφυπουργέ, συζητούμε αυτή τη Σύμβαση και εκεί που θέλω να σταθώ κλείνοντας είναι για την ενίσχυση του ανθρώπινου δυναμικού των Ενόπλων Δυνάμεων, διότι, σε αυτήν τη συγκυρία η αύξηση της αποτρεπτικής ισχύος της χώρας δεν σημαίνει μόνο ανάπτυξη οπλικών συστημάτων και εξοπλισμοί, αλλά έμπρακτη ενίσχυση του ανθρώπινου δυναμικού.
Πώς έγινε, όμως, αυτό από την Κυβέρνηση Μητσοτάκη με το νομοσχέδιο -και τον νόμο πια- του κ. Δένδια; Όταν διαλύθηκε η ραχοκοκαλιά των Ενόπλων Δυνάμεων που είναι οι υπαξιωματικοί, όταν βαθμολογικά και μισθολογικά καθηλώθηκαν, όταν επιβαρύνθηκε και επλήγη το ηθικό τους, όταν ενισχύθηκαν δυστυχώς τάσεις αποχώρησης από τις Ένοπλες Δυνάμεις και έχει μειωθεί η ελκυστικότητα των Στρατιωτικών Σχολών.
Είναι τρεις μήνες αναπάντητη η ερώτηση του τομεάρχη Άμυνας του Κινήματος, του Μιχάλη Κατρίνη, που ζητούμε συγκεκριμένα στοιχεία για τις παραιτήσεις και αποχωρήσεις και για τα κενά στις Στρατιωτικές Σχολές, όπως και το αίτημά μας να υπάρξει επιτέλους μια σοβαρή κοινοβουλευτική διαδικασία αποτίμησης και λογοδοσίας τελικά του Υπουργείου Άμυνας προς την Εθνική Αντιπροσωπεία για τις συνέπειες της νομοθετικής πρωτοβουλίας που έπληξε το κύρος και το ηθικό των Ελλήνων υπαξιωματικών.
Για εμάς, κρίσιμες παράμετροι είναι η προστασία της σταδιοδρομίας των υπηρετούντων, η άρση των αδικιών και η αποκατάσταση των κινήτρων παραμονής. Είναι βασικές πολιτικές προτεραιότητες. Απαιτούμε και διεκδικούμε σεβασμό, δικαιοσύνη και έμπρακτη αναγνώριση της προσφοράς των στελεχών των Ενόπλων Δυνάμεων στην πατρίδα σε αυτήν την κρίσιμη γεωπολιτική συγκυρία.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μάντζο.
Και να καλέσω τώρα στο Βήμα τον Κοινοβουλευτικό Εκπρόσωπο του ΚΚΕ, τον συνάδελφο κ. Θανάση Παφίλη. 
Κύριε Παφίλη, έχετε τον λόγο. 
ΑΘΑΝΑΣΙΟΣ ΠΑΦΙΛΗΣ: Ευχαριστώ, κύριε Πρόεδρε. 
Η χθεσινή ομιλία του Προέδρου των Ηνωμένων Πολιτειών της Αμερικής, του Τραμπ -του ηγέτη σας, του δυτικού κόσμου, όπως λέτε- στη Γενική Συνέλευση του ΟΗΕ, σκορπά τη φρίκη απέναντι σε ολόκληρη την ανθρωπότητα. Παρουσιάζει με έναν κυνισμό τη βαρβαρότητα του καπιταλισμού, εκτοξεύει χυδαία απειλές που βέβαια απευθύνονται σε όσους αμφισβητούν την κυριαρχία αυτού του συστήματος και την ιμπεριαλιστική βαρβαρότητα.
«Θα εξαλείψω την ισλαμική δημοκρατία». Ακούτε τι λέει; Μιλάει κανένας από εσάς με αυτά που λέει; Με ποιο δικαίωμα αυτός θα εξαλείψει μια χώρα ολόκληρη; Τι έλεγε πριν ο Τραμπ; «Θα καταστρέψω τον πολιτισμό του Ιράν». Αυτά δεν έλεγε; Ποιος τα καταδίκασε από όλους σας; Κανένας. Μη καταδίκη σημαίνει σιωπηρή συναίνεση.
Η ελευθερία επανήλθε στη Βενεζουέλα. Απαγωγή Προέδρου της χώρας. Αλλά η αλήθεια, όμως, τι λέει; «Έχουμε διασφαλίσει εξήντα πέντε εκατομμύρια βαρέλια πετρελαίου». Όπως είχε πει και πριν. Μήπως δεν είχε πάρει τα χάπια του, όπως λένε, αλλά και να τα είχε πάρει, τα ίδια θα έλεγε. Τι είπε; «Θέλω το πετρέλαιο του Ιράν». Και μιλάτε για Διεθνές Δίκαιο, μιλάτε για ΝΑΤΟ, για όλα αυτά; 
Τι άλλο λέει: «Θα εξαλείψω τον κίνδυνο στη Μέση Ανατολή που προέρχεται από το Ιράν». Σοβαρολογούμε; Από τι προέρχεται; Η απόφαση του ΟΗΕ λέει, δύο κράτη ισότιμα Ισραήλ-Παλαιστινιακό στα σύνορα του 1967 -αυτά λέει η απόφαση του ΟΗΕ-, με πρωτεύουσα της Παλαιστίνης, την Ανατολική Ιερουσαλήμ. Ποιος το λέει αυτό; Εάν δεν λυθεί -όχι ότι θα λυθούν όλα τα προβλήματα- το Παλαιστινιακό μόνιμα, θα υπάρχει αυτή η εστία.
Τι άλλο; Για την Κούβα, μίσος. Για σκεφτείτε, ο ελέφαντας και το μυρμήγκι. Μίσος, κυριολεκτικά μίσος. Με τέτοια δολοφονική πολιτική, πώς την ανέχεστε; Πώς; Πού βασίζεται ο αποκλεισμός, κυριολεκτικά, ο στραγγαλισμός μιας χώρας που επιλέγει έναν διαφορετικό δρόμο και τον ακολουθούν και όλοι, αυτό είναι το χειρότερο. Και οι Κινέζοι κουβέντα και οι Ρώσοι κουβέντα, φυσικά και όλοι οι υπόλοιποι.
Υπάρχουν, μάλιστα, οι αποφάσεις των γενικών συνελεύσεων του ΟΗΕ που είναι συντριπτική η πλειοψηφία, πάνω από 90%, που λέει να αρθεί το εμπάργκο στην Κούβα. Και τι λέει ο Τύπος; «Ο κομμουνισμός δεν πρόκειται να επηρεάσει τις Ηνωμένες Πολιτείες και το ημισφαίριο». Για σκεφτείτε! Φοβάται, ε; Φοβάται αυτήν τη χώρα; Γιατί; Γιατί το λέει αυτό;
Κυρίες και κύριοι, ο πλανήτης φλέγεται για όποιον δεν το έχει καταλάβει. Τα μέτωπα ενοποιούνται. Υπάρχει πολεμικός παροξυσμός, ψυχολογική προετοιμασία για γενίκευση της σύγκρουσης, του πολέμου, δηλαδή. Η πολεμική βιομηχανία είναι στον Θεό. Τρισεκατομμύρια επενδύονται από τον καπιταλισμό στην καταστροφή και όχι στην ανάπτυξη, στον θάνατο και όχι στη ζωή.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αυτός είναι ο κόσμος σας. Αλλά θα τον αλλάξει και θα επαναστατήσει ο κόσμος και θα τον ανατρέψει αργά ή γρήγορα. Πολεμική προετοιμασία για την τελική αναμέτρηση. Μεγάλη σύγκρουση Ηνωμένων Πολιτειών-Κίνας για την πρωτοκαθεδρία και από εκεί και πέρα γίνεται μύλος, όπως λένε στα χωριά μας. 
Σε αυτό το πλαίσιο η ελληνική εμπλοκή πλέον δεν είναι έτσι κι έτσι. Είναι μέχρι τα μπούνια. Είναι μέσα στον πόλεμο. Όταν χρησιμοποιείς Patriot με Έλληνες στρατιωτικούς σε έναν πόλεμο, σε μια αντιπαράθεση που γίνεται, σημαίνει ότι είσαι μέρος του πολέμου και φυσικά θα πληρώσεις και τις συνέπειες αν γενικευθεί. Και είχαμε τα δύο παραδείγματα, να μην τα λέω και τρώω τον χρόνο. 
Επομένως, αν θέλουμε να συζητήσουμε για τις συμφωνίες, ο εισηγητής μας τα είπε αναλυτικά με τη Γαλλία. Τι είναι; Ένα τεχνικό ζήτημα; Πάμε να κάνουμε μάθημα στο κέντρο αριστείας ή μάλλον στο κέντρο δολοφονίας του ΝΑΤΟ. Να τους πούμε τι; Πώς να σκοτώνουν καλύτερα; Είναι προετοιμασία. Ακριβώς, όπως το λέτε. Προετοιμασία για ποιο πράγμα; Το ΝΑΤΟ τι κάνει; Πολέμους κάνει παντού. Αυτοί δεν διέλυσαν τη Γιουγκοσλαβία; Το ΝΑΤΟ δεν παρεμβαίνει παντού; Όλη η γη είναι βαμμένη με αίμα, με δεκάδες εκατομμύρια ανθρώπους. Αυτό πάμε να κάνουμε εκεί και γι’ αυτό εμείς το καταψηφίζουμε. Βέβαια, εδώ ο καθένας παίρνει και τη θέση του. ΠΑΣΟΚ, Νίκη, Ελληνική Λύση, ναι. Πάτε πακέτο. Το ΝΑΤΟ, ο άγιος αυτός οργανισμός! Τον στηρίζετε. Πρέπει να πάμε εκεί για να δώσουμε τα φώτα μας, λόγω της εμπειρίας που έχουμε εδώ. 
Επομένως, πάμε στην πραγματικότητα να συνταχθούμε μαζί με τη Γαλλία και τους Νατοϊκούς που θα έρχονται για φροντιστήριο. Και αυτό λέγεται παραγωγός της ασφάλειας. Αλήθεια αν η συμμετοχή της Ελλάδας στον πόλεμο, αν οι βάσεις που είναι 17 στην Ελλάδα, αν έχεις στρατό εκτός συνόρων, αν έχεις καράβια, πολεμικά πλοία εκτός συνόρων, αυτό δεν λέγεται επιθετική πολιτική; Ποια ασφάλεια; Ασφάλεια για το μεγάλο κεφάλαιο. 
Αυτή είναι η πολιτική και φυσικά εμείς την καταψηφίζουμε. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Παφίλη. 
Κύριε Υπουργέ, έχετε τον λόγο προκειμένου να ολοκληρώσουμε τη συζήτηση για την κύρωση της συμφωνίας. 
Ορίστε, κύριε Υπουργέ, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρίες και κύριοι συνάδελφοι, πολλές φορές από αυτό το Βήμα έχω προσπαθήσει να αποσείσω κατηγορίες, να διευκρινίσω πράγματα και τελικά, η διαδικασία κυρώσεων των διαφόρων συμβάσεων, οι οποίες σε παρελθόντα χρόνου έχουν λάβει χώρα, είναι μία παιδαγωγική, θα έλεγα, διαδικασία για τα μέλη, με πρώτους εμάς και μετά όλους εσάς. 
Είπα και προηγουμένως, σαφώς διερωτώνται οι συνάδελφοι γιατί έρχονται αυτές οι κυρώσεις να κυρωθούν σε χρόνο μέλλοντα, ενώ έχουν μία παρελθοντική διάσταση. Αλλά αυτή είναι η διαδικασία των κυρώσεων. Πρέπει να κυρωθούν και από το Ελληνικό Κοινοβούλιο. Και προσπαθούμε με εργώδεις, όπως έχω πει χαρακτηριστικά, ρυθμούς να εξαντλήσουμε τον εκκρεμούντα κατάλογο από αυτές τις συμβάσεις, ούτως ώστε ο πολιτικός κοινοβουλευτικός λόγος να είναι διαφορετικός τις επόμενες φορές. 
Θέλω να πω κάτι σχετικά με αυτό που ο κ. Κατρίνης, αλλά και ο κ. Μάντζος, ο οποίος εκπροσωπεί το ΠΑΣΟΚ, ανέφερε κατεβαίνοντας από το Βήμα. Η χώρα μας έχει καταστεί αδύναμη, είπε στις διεθνείς της σχέσεις. Έχω διαφορετική άποψη, όπως έχει διαφορετική άποψη και η πλειοψηφία του ελληνικού λαού, πιστεύω, εξαιτίας του ότι η Ελλάδα μας, η χώρα μας, με τις Κυβερνήσεις του Κυριάκου Μητσοτάκη από το 2019 μέχρι σήμερα, είναι σαφώς ισχυρότερη και δεν μιλάω μόνο στον αμυντικό τομέα, από όλες τις προηγούμενες δεκαετίες, με πρωτοφανείς επενδύσεις φυσικά στην άμυνα, με συμφωνίες και με την Ιταλία και με την Αίγυπτο για τις θαλάσσιες ζώνες, με την αναβάθμιση της διμερούς αμυντικής συνεργασίας με τις Ηνωμένες Πολιτείες της Αμερικής, με την εμβάθυνση των σχέσεών μας με τη Γαλλία, με τα ενεργειακά πρότζεκτ που τρέχουν. Είναι τόσα πολλά που καθιστούν τη χώρα μας σαφώς δυνατότερη, ισχυρότερη από το παρελθόν. 
Σε όλα αυτά ο συνάδελφος, ο Μιχάλης Κατρίνης, απάντησε με μία γενική και ατεκμηρίωτη κατηγορία. Συμφωνώ όμως μαζί του σε ένα πράγμα. Πράγματι, θα κριθούμε από τον ελληνικό λαό, όταν επέλθει το συγκεκριμένο χρονικό σημείο και ο ελληνικός λαός, πάντα κατά την άποψή μου, με νηφαλιότητα, με σοβαρότητα, με αντικειμενικότητα, θα μας κρίνει όλους. Δεν μιλάω για τις δημοσκοπήσεις. Θα μιλήσω για την θεσμικότερη και αυθεντικότερη δημοσκόπηση που είναι το εκλογικό αποτέλεσμα. 
Περνώντας σε όσα ανέφερε ο κ. Καζαμίας, που τον παρακολουθώ πάντα, έθεσε το θέμα της αγγλικής γλώσσας. Στο παράρτημα α είναι η Νατοϊκή περιγραφή της θέσης και τα ελάχιστα βασικά προσόντα που απαιτούνται. Σύμφωνα λοιπόν με τη σχετική υπουργική απόφαση, η οποία μάλιστα τροποποιήθηκε το 2024 για το σύνολο των θέσεων εξωτερικού πλην της Κύπρου και των επιχειρήσεων υποστήριξης της ειρήνης, απαιτείται, όπως και εσείς είπατε, άριστη γνώση της αγγλικής γλώσσας. Πάντως, θέλω να αναδείξω ως εξαιρετικά ενδιαφέρον, ειλικρινά δεν το λέω με σκωπτική διάθεση, το γεγονός ότι έχουμε φθάσει όλοι μας να συζητούμε σήμερα, στην Ολομέλεια, το ζήτημα της γλωσσικής επάρκειας του στελέχους που θα στείλουμε σε μια θέση εξωτερικού. Αποτελεί μια σημαντική ποιοτική βελτίωση και κατά τούτο πρέπει να το εξάρουμε. 
Εξαιρετικά επίσης ενδιαφέρον είναι ότι τέθηκε και το θέμα των δαπανών. Αρχικά στο άρθρο 9 λέει ότι η πρόσβαση στις εγκαταστάσεις στέγασης και τροφοδοσίας παρέχεται από τη Γαλλική Πολεμική Αεροπορία, με τους ίδιους όρους που παρέχεται στα δικά της στελέχη, ενώ στο στέλεχος προσφέρεται η σχετική αποζημίωση εξωτερικού, για την οποία παρεμπιπτόντως ελέχθη, νομίζω πάλι από τον κ. Καζαμία, ότι είναι υψηλή για να καλύψει όλες του τις ανάγκες. Μισθός Υπουργού είπατε, παρότι δεν υπάρχει αυτό, αλλά αυτό είναι μια άλλης τάξεως υπόθεση. Δεν υπάρχει μισθός Υπουργού. 
Αυτό το οποίο θέλω να πω είναι ότι είναι προβλεπόμενες δαπάνες και προβλεπόμενα έξοδα τα οποία καθορίζονται με βάση το κόστος ζωής, τη θέση του συγκεκριμένου στελέχους και όλα αυτά τα οποία συνθέτουν μία αξιοπρεπή κατάσταση διαβίωσης στην ξένη χώρα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Έρχομαι τώρα σε εσάς, κύριε Φωτόπουλε, που έχουμε συνεχή δημιουργική συνεργασία κοινοβουλευτικά. Πρέπει να αναδείξω μία αντίφαση όμως μεταξύ των λεγόμενων σας. Από τη μία μας λέτε ότι είναι εξαιρετικά χρήσιμο και ξέρω ότι το πιστεύετε, να στείλουμε το προσωπικό μας στο συγκεκριμένο κέντρο Αριστείας. Από την άλλη λέμε ότι κάποια στιγμή θα στείλουμε παραπάνω από έναν. Δηλαδή έχουμε ακόμη καλύτερη σχέση και ένταξη. Αυτό αντελήφθην και ότι η σχετική δαπάνη θα αυξηθεί και τότε όμως δεν θα μπορούμε να ενημερώσουμε.
ΣΤΥΛΙΑΝΟΣ ΦΩΤΟΠΟΥΛΟΣ: Δεν είπα αυτό. Η δαπάνη θα αυξηθεί και δεν θα έχει περάσει από τη Βουλή.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Άρα το ίδιο κατάλαβα. Απλώς έβαλα το προοίμιο της αντιλήψεως αυτής. 
Ας γίνει αυτό και έχουμε εργαλεία. Έχουμε και το κοινοβουλευτικό έργο και τις αιτήσεις καταθέσεως εγγράφων και κατ’ ιδίαν συνομιλίες έχουμε με άριστη συνεργασία και ό,τι θέλετε για να προχωρήσουμε. Ας γίνει αυτό. Προσκτάται γνώση, εμπειρία, επίπεδο, σχέσεις μεταξύ ξένων στρατών, αλλοδαπών στρατών. Είναι πολύ σημαντικό και χτίζουμε σημαντικές σχέσεις με την περίφημη, αν θέλετε, και αμυντική διπλωματία. 



Θεωρώ ότι είναι τόσο σημαντική η παρουσία των Ελλήνων πιλότων εκεί, που δεσμεύομαι, αν θέλετε, να ενημερώνω τακτικά όσο βρίσκομαι σ’ αυτήν τη θέση για οποιαδήποτε αλλαγή ή πρόσκληση, συμπερίληψη και άλλου στελέχους.
Η σημερινή συνεδρίαση της Ολομέλειας της Βουλής των Ελλήνων είναι, νομίζω, η ενδέκατη φορά που καλούμαστε να κυρώσουμε σύμβαση του Υπουργείου Εθνικής Άμυνας, μετά τη δέσμευση, που έχουμε αναλάβει. Όπως αναλύθηκε στη χθεσινή μας συνεδρίαση….
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, ολοκληρώσατε. Σας ευχαριστούμε.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας και του Υπουργού Άμυνας της Γαλλικής Δημοκρατίας, όπως εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE)» και η ψήφισή τους θα γίνει χωριστά.
Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Εθνικής Άμυνας: «Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας και του Υπουργού Άμυνας της Γαλλικής Δημοκρατίας, όπως εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)

ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, στο σημείο αυτό διακόπτουμε τη συνεδρίαση για σήμερα, ημέρα Τετάρτη 23 Σεπτεμβρίου 2026 και ώρα 12.00΄, με αντικείμενο εργασιών του Σώματος: Ειδική ημερήσια διάταξη, συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.  
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο  Β΄ Αντιπρόεδρος της Βουλής κ.  ΓΕΩΡΓΙΟΣ ΓΕΩΡΓΑΝΤΑΣ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αιτήσεις Άρσης Ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου, δύο δικογραφίες, και Μακάριου Λαζαρίδη και Ελευθέριου Αυγενάκη. 
[bookmark: _Hlk241059363]Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 18/09/2026, σύμφωνα με την οποία τα μέλη της επιτροπής πρότειναν κατά πλειοψηφία επί των παρόντων την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου,  για την πρώτη δικογραφία. 
Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 18/09/2026, σύμφωνα με την οποία τα μέλη της επιτροπής πρότειναν κατά πλειοψηφία επί των παρόντων την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου, για τη δεύτερη δικογραφία. 
Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 18/09/2026, σύμφωνα με την οποία τα μέλη της επιτροπής πρότειναν κατά πλειοψηφία επί των παρόντων τη μη άρση της ασυλίας του κ. Μακάριου Λαζαρίδη. 
Επίσης, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 18/09/2026, σύμφωνα με την οποία τα μέλη της επιτροπής πρότειναν κατά πλειοψηφία επί των παρόντων τη μη άρση της ασυλίας του κ. Ελευθέριου Αυγενάκη.
Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.
Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί όλων των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.
Η πρώτη υπόθεση με αριθμό πρωτοκόλλου 5070/1-7-2026 της Ειδικής Γραμματείας του Προέδρου της Βουλής αφορά στη συνάδελφο κ. Ζωή Κωνσταντοπούλου, Πρόεδρο της Κοινοβουλευτικής Ομάδας Πλεύση Ελευθερίας-Ζωής Κωνσταντοπούλου. 
Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει η κυρία Πρόεδρος, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καλημέρα. 
Βλέπω ελάχιστους πάλι Βουλευτές της Κυβερνητικής Πλειοψηφίας που αποφασίζει με βιομηχανικό τρόπο, πρώτον, την παραγωγή ψευδομηνύσεων εναντίον μου ως πολιτικής Αρχηγού, δεύτερον, την υπερψήφιση αιτήσεων άρσης ασυλίας μου ως πολιτικής Αρχηγού με μηνύσεις, οι οποίες μεθοδεύονται με παρακρατικό τρόπο, όλες εκπορευόμενες και συνδεδεμένες με τη Νέα Δημοκρατία και το παρακράτος, που έχει εγκαταστήσει και τρίτον, την ίδια ώρα, απεργάζεται την προστασία των στελεχών της, Αυγενάκη, Λαζαρίδη. Τους έχετε στην ίδια συνεδρίαση. Και είστε οι ίδιοι άνθρωποι που αποφασίσατε την άρση ασυλίας μου, μαζί με το ΠΑΣΟΚ βέβαια. 
Και, κύριε Μάντζο, περιμένω τις απαντήσεις σας. Αποφασίσατε, μαζί με τη Νέα Δημοκρατία, τη στοχοποίηση μου με παρακρατικό τρόπο από έναν αστυνομικό, εν προκειμένω, που δεν είναι ο πρώτος, αλλά είναι ο πολλοστός που κάνει μήνυση. Κατώτεροι αστυνομικοί μηνύουν πολιτική Αρχηγό, προφανέστατα με εντολή και πλάτες του συστήματος και προφανέστατα στη διαδικασία μιας SLAPP μεθοδολογίας, προκειμένου να απενεργοποιηθώ και στην άσκηση των καθηκόντων μου ως Βουλευτή και πολιτικής Αρχηγού και στην άσκηση των καθηκόντων μου ως συνηγόρου υποστήριξης της κατηγορίας οικογενειών θυμάτων του εγκλήματος των Τεμπών. 
Ας έρθουμε στον κ. Πασιώτη, που είναι ο μηνυτής εν προκειμένω. Ένας αρχιφύλακας, υπαρχιφύλακας, που υπηρετεί πάντως στη Λάρισα, κατελήφθη τον Μάρτιο του 2026, την ώρα που με εναγώνιο τρόπο οι οικογένειες των θυμάτων προσπαθούσαν να αποκτήσουν πρόσβαση σε πρωτογενές υλικό, βιντεοληπτικό υλικό που αποκαλύψαμε και αποκάλυψα προσωπικά με ερωτήσεις μου στον μάρτυρα Μπατζόπουλο και στον μάρτυρα Βασιλάκο, διορισμένους πραγματογνώμονες στην υπόθεση του εγκλήματος των Τεμπών. Αποκάλυψα ότι υπήρχε υλικό από το 2023, κύριε Κεφαλογιάννη, το οποίο ήταν στα συρτάρια των δήθεν πραγματογνωμόνων, σε πλήρη συνεννόηση με τον ελεγχόμενο Περιφερειάρχη Αγοραστό, σε πλήρη συνεννόηση και με την Περιφερειακή Διοίκηση της Λάρισας, τη Γενική Γραμματεία Αποκεντρωμένης Διοίκησης, την οποία ασκεί η αποτυχούσα υποψήφια Βουλευτής της Νέας Δημοκρατίας. Πρόκειται για υλικό που κρυβόταν επί τρία χρόνια, υλικό που αποκαλύφθηκε ότι υπάρχει στις 5, 6, 7 και 9 Μαρτίου του 2026. 
Όταν αποκαλύφθηκε ότι υπάρχει αυτό το υλικό μεθοδεύθηκε μια διακοπή της δίκης, στις 10 Μαρτίου το 2026, σε ημέρα που εγώ δεν ήμουνα στη Λάρισα, ήμουν εδώ γιατί γινόταν η συζήτηση για τον ΟΠΕΚΕΠΕ. Ήταν, όμως, στη Λάρισα ο Πρόεδρος της Ένωσης Δικαστών και Εισαγγελέων Χριστόφορος Σεβαστίδης, ο οποίος προκύπτει ότι ήρθε και σε επαφή με τους δικαστές της Λάρισας. 
Εκείνη, λοιπόν, τη μέρα λιποθύμησε, αφού πρώτα έβαλε τα κλάματα και αφού διέκοψε τη δίκη αρκετές φορές, η Πρόεδρος που διεξήγαγε τη δίκη για τα βίντεο. 

Και από εκείνη τη μέρα και μετά, οι οικογένειες των θυμάτων μπήκαν σε μία διαδικασία εναγώνιας προσπάθειας πρόσβασης στο υλικό αυτό, το οποίο στο μεγαλύτερο μέρος του και στο πιο κρίσιμο μέρος του δεν το έχουν λάβει μέχρι σήμερα, Σεπτέμβρη του 2026. 
Ο αστυνομικός που με μηνύει κατελήφθη από εμένα και τον συνάδελφό μου -τον οποίο επίσης στοχοποιεί, τον κ. Ξυλουργίδη, που εκπροσωπεί άλλες οικογένειες θυμάτων- να βρίσκεται μαζί μας και να μας ακολουθεί η εν αγνoία μας, μέσα σε συζητήσεις με δικαστές και εισαγγελείς στη Λάρισα, φορώντας πολιτικά, χωρίς να γνωρίζουμε την ιδιότητά του ως αστυνομικού. Εγώ προσωπικά νόμιζα ότι ήταν κάποιος συγγενής. 
Κατελήφθη, λοιπόν, να μας ακολουθεί και να μας παρακολουθεί και όταν του ζήτησα να μου γνωστοποιήσει τον λόγο για τον οποίο μας παρακολουθούσε, αρνήθηκε να τον γνωστοποιήσει. Φαίνονται αυτά στην συνομιλία που υπάρχει. Και παρεμπιπτόντως αυτή η συνομιλία ήταν δημόσια και μάλιστα διήλθε και εισαγγελικός λειτουργός, ο οποίος αντελήφθη το τι γινόταν και επομένως είναι εντελώς αστεία η προσπάθεια ποινικοποίησης της αυτονόητης δικής μου αντίδρασης και άλλων συνηγόρων και οικογενειών θυμάτων στην παρακρατικού τύπου παρακολούθηση.
Κύριοι της Νέας Δημοκρατίας, έχετε εγκαταστήσει ένα παρακράτος. Έχετε αυτόν τον φασίστα Γεωργιάδη που ομολογεί ότι είναι μακρύ του χέρι αστυνομικοί του Τμήματος των Εξαρχείων και άλλοι που παρακολουθούν για λογαριασμό του πολιτικούς αντιπάλους. Έχετε στοχοποιήσει εμένα κατ’ εξοχήν και άλλους ενοχλητικούς και γονείς θυμάτων και συγγενείς. 
Και, κύριοι του ΠΑΣΟΚ, είστε βαρύτατα εκτεθειμένοι για το γεγονός ότι παρέχετε θετική ψήφο σε αυτή την παρακρατική λειτουργία που παραπέμπει βεβαίως σε άλλες εποχές και δείχνει ποιος κυβερνάει αυτόν τον τόπο. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε. 
Υπάρχει κάποιος άλλος που επιθυμεί να πάρει το λόγο;
ΑΛΕΞΑΝΔΡΟΣ ΚΑΖΑΜΙΑΣ: Εγώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ο κ. Καζαμίας ως Κοινοβουλευτικός Εκπρόσωπος της Πλεύσης Ελευθερίας έχει τον λόγο. 
Παρακαλώ, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, η πρώτη περίπτωση την οποία συζητάμε τώρα, είναι πραγματικά βγαλμένη σαν από ταινία για το μετεμφυλιακό κράτος της δεκαετίας του ’50. Έχουμε την κ. Κωνσταντοπούλου, Βουλευτή, Αρχηγό κόμματος, συνήγορο οικογενειών των θυμάτων των Τεμπών, η οποία μέσα στο δικαστήριο παρακολουθείται κατ’ εντολήν -έτσι λέει και ο ίδιος, θα σας τα αναφέρω σε λίγο- από αστυνομικό με πολιτικά, ο οποίος βρέθηκε εκεί χωρίς να διευκρινίζει γιατί. 
Αυτά θυμίζουν εικόνες παρακρατικών, εικόνες χαφιέδων, οι οποίοι βρίσκονταν για να παρακολουθούν οποιονδήποτε αντιπολιτευόταν το μετεμφυλιακό κράτος. Και το 2026 να βρισκόμαστε ενώπιον τέτοιων περιπτώσεων και να πρέπει όχι μόνο να τις ανεχόμαστε, αλλά θα πρέπει να δικαιολογείται η κ. Κωνσταντοπούλου για το γεγονός ότι αντιστέκεται σε αυτού του είδους τη βρώμικη παρακολούθηση, σε αυτού του είδους την παρακρατική συμπεριφορά, είναι πραγματικά απίστευτο και ακραίο. 
Ο ίδιος ο αστυνομικός στη μήνυση που κατέθεσε και η οποία έχει έρθει στη Βουλή -από τα δικά του λεγόμενα, τα διαβάζω- λέει: «Εκτελούσα την υπηρεσία που διατάχθηκα από τον αναπληρωτή Διοικητή να βρίσκομαι πλησίον των θυμάτων των Τεμπών για λόγους ασφαλείας» και τα συντακτικά είναι μέσα στη μήνυση. Διατάχθηκε να βρίσκεται πλησίον των θυμάτων. Γιατί διατάχθηκε; Γιατί δεν φορούσε διακριτικά; Πήγε εκεί με πολιτικά. 
Και το πρόβλημά του και η μήνυση που κατέθεσε κατά της κ. Κωνσταντοπούλου είναι -λέει- ότι του έκανε ερωτήσεις. Προσέξτε, «του έκανε ερωτήσεις»! Οι πολίτες σε αυτή τη χώρα δεν έχουν δικαίωμα να ρωτούν τους αστυνομικούς, δεν έχουν δικαίωμα να μαθαίνουν γιατί παρακολουθούνται από αστυνομικούς με πολιτικά. Αυτά έχουν καταργηθεί! Και επιπλέον, λέει, τον βιντεοσκόπησε και το βίντεο -προσέξτε!- κατέστησε γνωστά τα στοιχεία του, λες και ήταν σε προσωπική αποστολή ο κύριος! Βεβαίως, ένας αστυνομικός πρέπει να έχει διακριτικά και πρέπει να εξηγεί γιατί βρίσκεται εκεί που βρίσκεται, ποια είναι η εντολή που έχει. 
Αυτά βεβαίως τα υποθάλπει το κράτος, το κομματικό κράτος, και οι παρακρατικοί θύλακες που έχει εγκαθιδρύσει τα τελευταία εφτά χρόνια στη χώρα είναι η Νέα Δημοκρατία! Αυτό έχουμε μπροστά μας εδώ. Και βέβαια δεν είναι η πρώτη περίπτωση. Έχουμε αλληλουχία περιπτώσεων, όλες εις βάρος της Αρχηγού της Πλεύσης Ελευθερίας, επειδή υπερασπίζεται τις οικογένειες θυμάτων από το έγκλημα των Τεμπών και επειδή αγωνίζεται κάθε μέρα, για να αποκαλύψει φαινόμενα εκτεταμένης διαφθοράς και διαπλοκής. Αυτός είναι ο τρόπος με τον οποίο η Πλειοψηφία αντιμετωπίζει τους πολιτικούς της αντιπάλους, την αντιπολίτευση και πολίτες που προσπαθούν να υπερασπιστούν και να αναζητήσουν το δίκαιό τους! Είναι φοβερό!
Και θα πρέπει, επιπλέον, να μην ξεχνάμε ότι η κ. Κωνσταντοπούλου -γιατί θα συζητήσουμε και δύο άλλες περιπτώσεις μετά, του κ. Λαζαρίδη και του κ. Αυγενάκη, όπου η Νέα Δημοκρατία που ψήφισε στην Επιτροπή Δεοντολογίας υπέρ της άρσης της ασυλίας της κ. Κωνσταντοπούλου, ψήφισε κατά της άρσης της ασυλίας των δύο Βουλευτών της- και θα σας το πω ξεκάθαρα ότι η κ. Κωνσταντοπούλου δεν έχει πλαστογραφήσει το πτυχίο της για να διοριστεί, η κ. Κωνσταντοπούλου δεν έχει κατηγορηθεί από την Ευρωπαϊκή Εισαγγελία, όπως ο κ. Αυγενάκης στην πρώτη περίπτωση, όπως ο κ. Λαζαρίδης, δεν έχει κατηγορηθεί από την Ευρωπαϊκή Εισαγγελία ότι υποθάλπει εγκληματική οργάνωση στον ΟΠΕΚΕΠΕ, για να δίδονται παράνομες επιδοτήσεις στους «φραπέδες», στους «χασάπηδες» και τα λοιπά. 
Και θα πρέπει επίσης να σας πω ότι, σε αντίθεση με τον κ. Λαζαρίδη, η κ. Κωνσταντοπούλου παραιτήθηκε από τη θέση της -όχι επειδή αποκαλύφθηκε ότι δεν είχε τα ακαδημαϊκά προσόντα για να διοριστεί και να λαμβάνει χρήματα του Δημοσίου- μία φορά, παραιτήθηκε από Πρόεδρος της Βουλής, επειδή δεν ήθελε να ψηφίσει το τρίτο μνημόνιο που κατέστρεψε τη χώρα. Αυτά είναι που έχουμε μπροστά μας, αυτή είναι η τρανταχτή αντίθεση!
Και δεν ντρέπεστε βεβαίως, κύριοι της Νέας Δημοκρατίας, έχοντας υπό πολιτική δίωξη με αλλεπάλληλες μηνύσεις slap, δηλαδή καταχρηστικές μηνύσεις, οι οποίες πλέον απαγορεύονται και από την Ευρωπαϊκή Ένωση, να θέλετε να πάτε στις εκλογές με τέτοιου είδους μηνύσεις ενάντια σε πολιτικό αντίπαλο. Βεβαίως το καταλαβαίνουμε γιατί ο αγώνας που δίνουμε σας ενοχλεί. Θεωρούμε ότι αυτό που κάνετε είναι κατά της Πλεύσης Ελευθερίας όλης. Θα συνεχίσουμε τον αγώνα που δίνουμε. Και είναι ντροπή σας ότι θέλετε να πάτε στις εκλογές διώκοντας πολιτικά τους αντιπάλους σας με αυτόν τον τρόπο! 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς):  Ευχαριστώ, κύριε συνάδελφε. 
Η δεύτερη υπόθεση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Δεν θέλει η Νέα Δημοκρατία να μιλήσει; Το ΠΑΣΟΚ; 
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, δεν μου ζήτησε κανείς να πάρει τον λόγο. Παρακαλώ. 
Η δεύτερη υπόθεση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «Δικαίωμα σιωπής». 
ΠΡΟΕΔΡΕΥΩΝ (Γεώργιος Γεωργαντάς): Η δεύτερη υπόθεση με αριθμό πρωτοκόλλου 5151/6-7-2026 της Ειδικής Γραμματείας του Προέδρου της Βουλής αφορά στη συνάδελφο κ. Ζωή Κωνσταντοπούλου, Πρόεδρο της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου». 
Επί της δεύτερης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Εγώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς):  Τον λόγο ζητάει η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
Παρακαλώ, κυρία Πρόεδρε.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, μετά θα ήθελα τον λόγο. 
ΠΡΟΕΔΡΕΥΩΝ (Γεώργιος Γεωργαντάς): Επιτρέψτε μου, κύριε Καζαμία.
Απλά στις επόμενες τον λόγο πρέπει να πάρει ένας εκ των δύο, δηλαδή, είτε ο Πρόεδρος της Κοινοβουλευτικής Ομάδας είτε ο Κοινοβουλευτικός Εκπρόσωπος. Τώρα, βεβαίως, και έχετε το δικαίωμα, γιατί είναι αναφερόμενο πρόσωπο η κυρία Πρόεδρος. Λέω για τις δύο τελευταίες. Ευχαριστώ.
Συγγνώμη, κυρία Πρόεδρε.
Παρακαλώ, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Μάντζο και κύριοι του ΠΑΣΟΚ, αυτή είναι μία μήνυση ενός επίορκου δικαστικού του Σεβαστίδη, του Χριστόφορου Σεβαστίδη, αδερφού του Χαράλαμπου Σεβαστίδη, που ενεργεί κατ’ εντολή της Κυβέρνησης και σε διαπλοκή με την Κυβέρνηση και σε διαπλοκή και με τον προερχόμενο από το κόμμα σας πρόεδρο των δικηγορικών συλλόγων, τον κ. Κουτσόλαμπρο. Και είναι μία μήνυση εναντίον μού και εναντίον του Νίκου Κωνσταντοπούλου, δικηγόρων, μαχόμενων δικηγόρων. 
Ο Νίκος Κωνσταντόπουλος είναι πενήντα δύο πια χρόνια στη μαχόμενη δικηγορία και βέβαια αγωνιστής της δημοκρατίας απέναντι στη χούντα, την οποία προσκυνά και υπηρέτησε και μάλιστα στη Μεταπολίτευση ο αντ’ αυτού του Πρωθυπουργού, ο Βορίδης, που τον έχετε όλοι, κύριοι της Νέας Δημοκρατίας, αποδεχθεί ως πολιτικό παράγοντα, έναν χουντικό. Αυτόν που πήγε μέσα στις φυλακές Κορυδαλλού να πάρει χρίσμα από τον καταδικασμένο δικτάτορα Παπαδόπουλο με την παρουσία της συζύγου του Παπαδόπουλου για να γίνει επικεφαλής της νεολαίας της ΕΠΕΝ. Αυτόν έχετε. Με τους χουντικούς κυβερνάτε, με τον Γεωργιάδη τον φιλοναζιστή, αρνητή του ολοκαυτώματος.
 Έρχεται, λοιπόν, μια μήνυση σε βάρος του Νίκου Κωνσταντοπούλου και εμού. Η Νέα Δημοκρατία -που δεν είναι πια η Νέα Δημοκρατία, είναι το σύστημα Μητσοτάκη με εξαπτέρυγα τους χουντικούς Βορίδη και Γεωργιάδη- ψηφίζει την άρση ασυλίας μου και προφανώς και την πολιτική δίωξη του Νίκου Κωνσταντοπούλου στα ογδόντα τέσσερα χρόνια του, που παραμένει μαχόμενος και όχι βολεμένος. Και τι κάνει και το ΠΑΣΟΚ; Ψηφίζει «Ναι». Μπράβο. Μπράβο κύριε Ανδρουλάκη. Μπράβο, κύριοι του ΠΑΣΟΚ για τη χείρα βοηθείας σε αυτό το παρακράτος. 
Ο Νίκος Κωνσταντόπουλος αύριο αγορεύει στη δίκη για τη δολοφονία του Σήφη Βαλυράκη κι εγώ μεθαύριο. Είμαστε εκεί υπερασπιζόμενοι τη μνήμη ενός ιστορικού στελέχους του κόμματός σας, που όμως κυρίως υπήρξε μια ιστορική προσωπικότητα αγώνων για τη δημοκρατία και αντιστάθηκε στη χούντα, στην οποία εσείς αυτήν τη στιγμή υποκλίνεστε. Στη θέση σας θα ντρεπόμουν. Κι είναι κατάπτυστη η στάση του ΠΑΣΟΚ, κατάπτυστη. Είναι χειρότερο από αυτό που κάνει η Νέα Δημοκρατία, η οποία είναι καθεστώς και παρακράτος. Εσείς τι παριστάνετε ακριβώς; Τι παριστάνετε, που νομιμοποιείτε αυτήν την παρακρατική λειτουργία γιατί σας βολεύει να στοχοποιηθεί η Πλεύση Ελευθερίας και εγώ ως ενοχλητική Αντιπολίτευση;
 Γιατί ήμουν αυτή που σας ξεμπρόστιασα όταν τα βρήκατε με τη Νέα Δημοκρατία για αλλαγή της ηγεσίας στην Αρχή Προστασίας Δεδομένων Προσωπικού Χαρακτήρα και αλλαγή της ηγεσίας στον Συνήγορο του Πολίτη. Εγώ ήμουν που αντέδρασα και σας χάλασα τη σούπα και το κομπρεμί. Εγώ ήμουν που αντέδρασα όταν ήσασταν έτοιμοι να ψηφίσετε «Ναι» στην τρίτη θητεία Στουρνάρα και τελικώς αναγκαστήκατε οι δύο από τους τρεις Βουλευτές σας να απόσχουν και ο ένας να ψηφίσει «Παρών». 
Σας χαλάω τη σούπα, γιατί δείχνω ποια είναι η Αντιπολίτευση. Κι επίσης δείχνω, κύριε Μάντζο -που είστε δικηγόρος- και ποια είναι η μαχόμενη δικηγορία και αυτό δείχνει και ο Νίκος Κωνσταντόπουλος, ο οποίος δεν έκανε ποτέ συναλλαγές, δημόσιες σχέσεις, ούτε κλεισίματα ματιού. Στη δίκη του ως αγωνιστή της δημοκρατίας -γιατί έκανε τέσσερα χρόνια φυλακή- ο Ατσάλης ο χουντοδικαστής απειλούσε τον συνήγορό του και νονό μου, τον Χριστόφορο Αργυρόπουλο, λέγοντάς του «δεν προσφέρετε καλές υπηρεσίες στον εντολέα σας και δεν θα πάτε καλά».  Έτσι απειλούσανε τους δικηγόρους επί χούντας.
 Δεν λύγισαν. Δεν λύγισαν οι αγωνιστές δικηγόροι. Δεν λύγισαν οι μαχόμενοι άνθρωποι ποτέ, ούτε στις απειλές, ούτε στη στοχοποίηση, ούτε στην ποινικοποίηση. Και απορώ με αυτό το ανθρωπάριο που κάνει αυτή τη μήνυση στον Νίκο Κωνσταντόπουλο και που τολμά να καθυβρίζει και τον Νίκο Κωνσταντόπουλο και εμένα από τη θέση εξουσίας του Προέδρου της Ένωσης Δικαστών και Εισαγγελέων και τολμά να στοχοποιεί δικηγόρους, νομίζει ότι εκφράζει όλους τους συναδέλφους του; Όχι βέβαια, ούτε το 30% δεν πήρε από τις ψήφους των δικαστών και εισαγγελέων. Έλεγε ότι εκπροσωπεί τρεισήμισι χιλιάδες δικηγόρους και πήρε κάπου εννιακόσιες τόσες ψήφους.
 Φαίνεται, όμως, ότι παρέχουν αυτές τις υπηρεσίες και επισπεύδονται οι μηνύσεις τους. Γιατί η μήνυση αυτή του Σεβαστίδη Χριστόφορου έγινε τέλη Ιουνίου και ήρθε άρον άρον. Η μήνυση η δική μου κατά του Φλωρίδη από τον Σεπτέμβριο του 2025 ακόμη να έρθει. Η μήνυση η δική μου κατά του Σεβαστίδη από τον Σεπτέμβριο του 2025 ακόμη να έρθει. Η μήνυση η δική μου κατά του «Φραπέ» από τον Δεκέμβριο του 2025 ακόμη, κατά του Γεωργιάδη από τον Γενάρη του 2026 ακόμη να έρθει. Ο κ. Μπακέλας, βέβαια, είναι απασχολημένος να αρχειοθετεί, όπως και οι προκάτοχοί του διορισμένοι από εσάς, τις υποθέσεις των υποκλοπών. Γι’ αυτό και δεν μπορεί να ασχοληθεί με τις δικές μου θεσμικές μηνύσεις κατά παρακρατικών και επίορκων τύπων.
 Καταθέτω στα Πρακτικά και ποια είναι τα ωφελήματα που καταγράφονται από δημοσιεύματα. Ο αδελφός, λοιπόν, Σεβαστίδης, Χαράλαμπος Σεβαστίδης, είχε την αγαθή τύχη -γιατί υπάρχει μεγάλη τύχη γενικά, «Φραπέδες», «Χασάπηδες»- η πρώην σύζυγός του και μητέρα του παιδιού του να μεταταχθεί, να αποσπαστεί στις Βρυξέλλες με μισθό 183.325 ευρώ.
 Το καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου,  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Διότι κανείς δεν πάει χαμένος. Και την ώρα που οι δικαστές και οι εισαγγελείς μαχόμενοι δίνουν σε αντίξοες συνθήκες τη μάχη, αυτοί οι οποίοι υπηρετούν το σύστημα αμείβονται πολλαπλώς. 
Να τους χαίρεστε, αλλά είναι πολύ λίγα τα ψωμιά σας. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε. Υπάρχει άλλος που θέλει τον λόγο; Ο κ. Καζαμίας ως Κοινοβουλευτικός Εκπρόσωπος της Πλεύσης Ελευθερίας.
ΑΛΕΞΑΝΔΡΟΣ ΚΑΖΑΜΙΑΣ: Αν θέλει κάποιος άλλος, να προηγηθεί.
ΠΡΟΕΔΡΕΥΩΝ (Γεώργιος Γεωργαντάς): Ο κ. Τσιρώνης.
Τον λόγο έχει ο κ. Τσιρώνης ως Κοινοβουλευτικός Εκπρόσωπος της Νίκης.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Ανεβαίνω στο Βήμα, γιατί βλέπουμε ένα συγκεκριμένο μοτίβο που επαναλαμβάνεται. Και θα πω από εδώ, από αυτό το Βήμα, ότι όπως κι όταν κρινόταν η τύχη των Σπαρτιατών με τους οποίους μας χώριζε ιδεολογική άβυσσος, όπως μας χωρίζει ιδεολογική άβυσσος και με την Πλεύση της Ελευθερίας,  ο σεβασμός στους θεσμούς, ο σεβασμός στους κανόνες, ο σεβασμός στη δημοκρατία, ο σεβασμός στη δικαιοσύνη, δεν πρέπει να κρίνουν το πρόσωπο, αλλά κάθε φορά το τι γίνεται. Και αυτό που γίνεται, δυστυχώς, είναι ένας ευτελισμός των θεσμών. 
Όπως είπα και τότε, θα πω και τώρα, και κυρίως προς την Αντιπολίτευση, ότι παγιδευόμαστε. Παγιδευόμαστε στο ότι θέλουμε όλοι να καταργηθεί η βουλευτική ασυλία. Και δεν είναι μόνο αίτημα της Αντιπολίτευσης να μην προστατεύεται ο Βουλευτής να είναι ισόνομος με τους πολίτες, είναι και παλλαϊκή απαίτηση. Είναι παλλαϊκό αίτημα αυτό. Και λόγω της τοποθέτησής μας, οι περισσότεροι σε αυτό το σκεπτικό, παγιδευόμαστε και λέμε «δεν μπορώ να ψηφίσω κατά της άρσης ασυλίας ενός Βουλευτή, γιατί φαίνεται αντιφατικό». 


Όχι δεν είναι αντιφατικό, δεν είναι καθόλου αντιφατικό, και θα σας εξηγήσω γιατί. Γιατί από μόνη της μόνο η κατάργηση της άρσης της ασυλίας δεν είναι η λύση του προβλήματος. Συνοδευόμενη από τη χειραφέτηση της δικαιοσύνης μπορεί να πραγματοποιηθεί. Όσο η δικαιοσύνη χειραγωγείται, και έχει αποδειχθεί πολλάκις, τότε αυτό που πετυχαίνουμε, αν φοβόμαστε να ψηφίσουμε κατά της άρσης μιας βουλευτικής ασυλίας, είναι να δίνουμε ένα υπερόπλο σε αυτούς που χειραγωγούν τη δικαιοσύνη και έτσι πετυχαίνουμε ακριβώς το αντίθετο από αυτό που θέλουμε να πετύχουμε. Άρα όταν φέρνετε μια πολιτική δίωξη ας μην ντρεπόμαστε και κρυβόμαστε για μικροπολιτικούς λόγους. 
Η Νίκη ποτέ δεν ψήφισε σε αυτήν τη Βουλή, σεβόμενη τους θεσμούς, κρίνοντας με ιδεολογικά ή μικροπολιτικά κριτήρια και αυτό είναι που ξεχωρίζει τους ανθρώπους της Νίκης, ακριβώς αυτό είναι. Σεβαστείτε τους θεσμούς. Δεν μπορούμε να ψηφίζουμε σε μια φαινομενική βιομηχανία παραγωγής δικογραφιών. Εμείς να φοβόμαστε να ψηφίσουμε με μικροπολιτικά κριτήρια ή έχοντας κρυφτεί πίσω από την τοποθέτησή μας ότι είμαστε υπέρ της κατάργησης της ασυλίας της βουλευτικής να φοβόμαστε να ψηφίσουμε έτσι. Αυτό ακριβώς αποτελεί σεβασμό στους θεσμούς. Αυτό αποτελεί σεβασμό στη δημοκρατία. Αυτό αποτελεί σεβασμό στη δικαιοσύνη. 
Γι’ αυτό θα ψηφίσουμε κατά της άρσης και στις δύο περιπτώσεις, γιατί είναι προφανέστατη η πολιτική δίωξη που έχει ξεκινήσει εδώ και καιρό και συνεχίζεται. Όπως και τότε, με τους Σπαρτιάτες, είπα «προσέξτε αυτό που ψηφίζετε τώρα γιατί σας συμφέρει μικροπολιτικά, θα γυρίσει κάποια στιγμή στο κεφάλι σας», το ίδιο λέω και τώρα πολύ.
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ζητήσει από το ΠΑΣΟΚ Κίνημα Αλλαγής ο κ. Μάντζος, ο Κοινοβουλευτικός Εκπρόσωπος.
Παρακαλώ, κύριε συνάδελφε, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Πρόθεσή μου και πρόθεσή μας ήταν να τοποθετηθούμε σήμερα στις δύο αιτήσεις για τους συναδέλφους της Νέας Δημοκρατίας όπου, κατά την άποψή μας, εντοπίζεται και όλη η ουσία της παθογένειας της σημερινής πολιτικής κατάστασης όχι απλώς της κοινοβουλευτικής συζήτησης για το πώς η Νέα Δημοκρατία συγκαλύπτει και καλύπτει τελικά τα πάντα. Αλλά θα το πούμε αυτό σε λίγη ώρα που θα συζητήσουμε τις αιτήσεις των δύο συναδέλφων της Νέας Δημοκρατίας. 
Έρχομαι λοιπόν, γιατί προκλήθηκα και ως Βουλευτής, αλλά και ως δικηγόρος από την κυρία Πρόεδρο της Πλεύσης Ελευθερίας, να απαντήσω σε όσα ακούστηκαν όχι προφανώς τα έωλα και αβάσιμα για τις πολιτικές τοποθετήσεις του κινήματός μας και για το πώς ασκεί τα καθήκοντα της Αξιωματικής Αντιπολίτευσης. Προφανώς αυτός που θα το κρίνει δεν είναι η κυρία Κωνσταντοπούλου, αλλά είναι ο ελληνικός λαός. 
Θα έρθω να μιλήσω απλώς για τη διαδικασία την οποία έχουμε σήμερα ενώπιόν μας και στην οποία συμμετέχουμε, αφού υπενθυμίσω στο Σώμα ότι είναι η Νέα Δημοκρατία που κυβερνά, είναι η πλειοψηφία της που συγκαλύπτει, είναι αυτή που σε αγαστή συνεργασία με την Κυβέρνηση πλήττει το κράτος δικαίου και τους θεσμούς της δημοκρατίας μας. Αλλά για κάποιον λόγο η κυρία Πρόεδρος της Πλεύσης Ελευθερίας έβαλε στη θέση του αντιπάλου σήμερα το ΠΑΣΟΚ, οπότε η απάντηση έρχεται και από το ΠΑΣΟΚ. 
Χαρακτήρισε κυρία Πρόεδρος της Πλεύσης Ελευθερίας ως κατάπτυστη την αξιακή τοποθέτησή μας στην Επιτροπή Δεοντολογίας και στην Ολομέλεια του Σώματος από την πρώτη μέρα λειτουργίας της Βουλής την παρούσα περίοδο έως και σήμερα. Θα μπορούσε κανείς να αναρωτηθεί πώς πρέπει να χαρακτηρίσουμε τη θέση του κόμματος της Πλεύσης Ελευθερίας το οποίο, αν δεν με απατά η μνήμη μου, έχει πολλαπλώς και πολιτικώς τοποθετηθεί απέναντι στη βουλευτική ασυλία, στην προστασία των Υπουργών από την ποινική τους ευθύνη με αναθεώρηση μάλιστα των διατάξεων του Συντάγματος. Αλλά δεν θα το κρίνω εγώ. Θα μιλήσω για τη δική μας θέση. 
Κατάπτυστο είναι να ακολουθείς μια αξιακή θέση αρχής που λέει ότι, σύμφωνα με το άρθρο 62 του Συντάγματος, ό,τι συνέχεται των βουλευτικών καθηκόντων και μόνο αυτό πρέπει να προστατεύεται και οτιδήποτε δεν είναι μέσα στο πλαίσιο των καθηκόντων πρέπει να ακολουθεί την οδό της δικαιοσύνης, όπως για όλους τους πολίτες; Κατάπτυστο είναι να έχουμε κανόνες οι οποίοι θα ισχύουν και θα εφαρμόζονται το ίδιο για όλους πέραν των ιδιοτήτων που έχουμε σήμερα; 
Κατάπτυστο είναι, και το λέω και προσωπικά, εμείς οι ίδιοι για τους εαυτούς μας να δεχόμαστε να πηγαίνουμε στη δικαιοσύνη και να παραπεμπόμαστε στη δικαιοσύνη ακόμα και όταν δεχόμαστε μηνύσεις από τους εχθρούς της δημοκρατίας μέρες που είναι; Που βλέπουμε τον καταδικασμένο για εγκληματική οργάνωση να καμώνεται τον αρχηγό κόμματος με εκπροσώπους εδώ μέσα όταν τόσα χρόνια έκανε ανεμπόδιστα προεκλογική εκστρατεία μέσα από τις Φυλακές του Δομοκού και με μία κρατική χρηματοδότηση να τρέχει και να ρέει αθρόα στο κόμμα-όχημα, προκάλυμμα, των νεοναζιστών εγκληματιών της Χρυσής Αυγής και εμείς να πηγαίνουμε στη δικαιοσύνη κατηγορούμενοι από αυτούς, τους εχθρούς δημοκρατίας, και να είμαστε εμείς οι κατάπτυστοι; 
Εμείς, κυρία Πρόεδρε, κύριε Πρόεδρε, κυρίες και κύριοι συνάδελφοι, αυτό δεν το ονομάζουμε κατάπτυστο. Αν είναι κατάπτυστο για την κυρία Κωνσταντοπούλου, είναι δικαίωμά της να μας κρίνει. Εμείς το ονομάζουμε συνέπεια και με αυτήν τη συνέπεια θα συνεχίσουμε να πορευόμαστε. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει ο κ. Καζαμίας, ο Κοινοβουλευτικός Εκπρόσωπος της Πλεύσης Ελευθερίας. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, πάνω από τη συζήτηση που έχουμε εδώ και τρία τέταρτα της ώρας για την αίτηση άρσης ασυλίας της κυρίας Κωνσταντοπούλου αιωρείται πάνω από την Αίθουσα το φάντασμα της ακροδεξιάς, της δικτατορίας και άλλων σκοτεινών εποχών. Αναφέρθηκα σχετικά με την προηγούμενη αίτηση άρσης ασυλίας για φαινόμενα που θυμίζουν το παρακράτος της δεκαετίας του 1950. 
Αυτήν τη στιγμή έχουμε μία δεύτερη αίτηση άρσης ασυλίας που βασίζεται σε μήνυση του κ. Σεβαστίδη η οποία στρέφεται όχι μόνο κατά της κυρίας Κωνσταντοπούλου, αλλά και κατά του Νίκου Κωνσταντόπουλου, ενός εμβληματικού αγωνιστή κατά της δικτατορίας με πολιτική πορεία που ξεκινά από τα μέσα της δεκαετίας του 1960 και η οποία υπήρξε μέχρι τώρα -έξι δεκαετίες μετά- κρυστάλλινη. Αλλά αυτοί είναι οι άνθρωποι, οι εμβληματικοί αγωνιστές της δημοκρατίας, που έχει αναδείξει αυτός ο τόπος που ενοχλούν τον κ. Σεβαστίδη και όσους βρίσκονται πίσω από τον κ. Σεβαστίδη και βεβαίως την κυβερνητική πλειοψηφία της Νέας Δημοκρατίας και τα πλοκάμια της σε όλες τις εξουσίες και σε μεγάλο μέρος της κοινωνίας των πολιτών. 
Ο κ. Σεβαστίδης, και αυτό είναι ένα ζήτημα που μας αφορά όταν συζητάμε άρση ασυλίας, δεν είναι μόνο δικαστικός. Είναι συνδικαλιστής, είναι ο Πρόεδρος της Ένωσης Δικαστών και Εισαγγελέων. Συνεπώς έχει πολιτικό ρόλο και δρα και κάνει κατάχρηση αυτού του πολιτικού ρόλου για να διαδραματίζει μία πολιτική γραμμή η οποία εξυπηρετεί τα πιο σκοτεινά πρόσωπα της Κυβέρνησης Μητσοτάκη, τον κ. Φλωρίδη, τον Υπουργό Δικαιοσύνης, τον κ. Γεωργιάδη, τον κ. Βορίδη και άλλους. Επομένως, με αυτά έχουμε να κάνουμε. 
Ο κ. Σεβαστίδης έχει ήδη μηνυθεί από την κυρία Κωνσταντοπούλου και κατέθεσε μήνυση ενάντια στην ίδια και στον Νίκο Κωνσταντόπουλο ως απάντηση. Αυτό θα πρέπει καταρχάς να προβληματίζει τους πάντες. Είναι μια τακτική η οποία έχει χρησιμοποιηθεί κατά κόρον ενάντια στην κ. Κωνσταντοπούλου.
Όποτε εκείνη καταμηνύει πρόσωπα για συμπεριφορά η οποία είναι είτε διαπλεκόμενη με την εξουσία είτε παρακρατικού τύπου, αυτά τα πρόσωπα κάνουν καταχρηστικές μηνύσεις. Και αυτό γίνεται συντονισμένα προφανώς, γιατί αυτή τη στιγμή πρέπει να συζητάμε την δέκατη πέμπτη -ή κάπου εκεί- καταχρηστική μήνυση που έρχεται εις βάρος της εδώ στη Βουλή, πάντα βεβαίως με την θερμή υποστήριξη της Νέας Δημοκρατίας, η οποία υποκινεί όλη αυτή τη διαδικασία και βεβαίως μπλοκάρει όλες τις μηνύσεις που έχει υποβάλει η ίδια η κ. Κωνσταντοπούλου εις βάρος Υπουργών της Κυβέρνησης και εις βάρος προσώπων που παίζουν αυτό το βρώμικο παιχνίδι της Κυβέρνησης και των θυλάκων του παρακράτους που εκτρέφει. 
Τώρα, αν δούμε τη μήνυση του κ. Σεβαστίδη, πραγματικά προκαλεί απορία ποιο είναι το πρόβλημά του. Η κ. Κωνσταντοπούλου τον έχει καταγγείλει πολλές φορές για διαπλοκή και για συμπεριφορά η οποία κάνει κατάχρηση του ρόλου του για να εξυπηρετεί συμφέροντα της Κυβέρνησης. Με άλλα λόγια, θεωρεί ότι είναι ένας δικαστικός ο οποίος εμπλέκεται στην πολιτική και με την εκτελεστική εξουσία, με την Κυβέρνηση, με έναν τρόπο ο οποίος καταργεί πλήρως τη διάκριση των εξουσιών που αποτελεί συνταγματική αρχή και δικαίωμα για τους πολίτες σε οποιαδήποτε ευνομούμενη πολιτεία. 
Λέει στη μήνυσή του ότι τον ενοχλεί που η κ. Κωνσταντοπούλου είπε: «καταχρώμενος τη συνδικαλιστική του θέση». Αυτό είναι το πρόβλημα. Μήνυση γι’ αυτό. Μήνυση υποβάλλει διότι η κ. Κωνσταντοπούλου είπε ότι «δεν σέβομαι τους δικαστές που κλίνουν το γόνυ». Στην μήνυσή του, επίσης, διαμαρτύρεται για το γεγονός ότι η κ. Κωνσταντοπούλου τον παρομοίασε με δικαστές όπως ήταν ο Κόλλιας, ο οποίος ήταν δικαστικός και κατέληξε την 21η Απριλίου του 1967 να γίνει ο πρώτος πρωθυπουργός της Χούντας. 
Επομένως, το να ασκείται κριτική ενάντια σε δικαστές είναι κάτι θεμιτό σε μία δημοκρατία, όχι κάτι απαγορευμένο, όχι κάτι για το οποίο θα πρέπει να μηνύεται πολιτικός αρχηγός. Απεναντίας, στη δημοκρατία ακόμη και οι δικαστές πρέπει να βρίσκονται κάτω από το βλέμμα της κριτικής και της αξιολόγησης του λαού. Και αυτό είναι που κάνει η κ. Κωνσταντοπούλου και υπογραμμίζει το γεγονός ότι έχουμε εδώ έναν συνδικαλιστή ο οποίος λέει τα ίδια λόγια -και γι’ αυτό την μηνύει, τον κατηγόρησε πως λέει τα ίδια λόγια- που λέει ο κ. Γεωργιάδης και ο κ. Φλωρίδης.
Αυτά είναι σοβαρά πράγματα; Υπάρχει ποινικό ενδιαφέρον σε μια τέτοια μήνυση πραγματικά; Και αναρωτιέμαι, γιατί η Νέα Δημοκρατία δεν μιλάει ούτε στην Επιτροπή Δεοντολογίας επί της ουσίας; Ούτε και εδώ πιστεύω ότι θα ακούσουμε τίποτα το ιδιαίτερο. Δεν ακούσαμε πάντως στη συζήτηση της πρώτης αίτησης άρσης ασυλίας από τη Νέα Δημοκρατία. 
Όσο για το ΠΑΣΟΚ, το ΠΑΣΟΚ έχει βρεθεί μπροστά σε καταχρηστικές μηνύσεις και η Πλεύση Ελευθερίας δεν τις υποστήριξε, αλλά ο κ. Μάντζος καλό είναι να μας πει: Εσείς ψηφίζετε άρση ασυλίας επειδή το κάνετε πάντα; Προφανώς και όχι. Στην περίπτωση της κ. Κωνσταντοπούλου επιλέγετε να κάνετε εξαίρεση και να ψηφίσετε υπέρ της…
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Η τρίτη υπόθεση με αριθμό πρωτοκόλλου 5150/6-7-2026 της Ειδικής Γραμματείας του Προέδρου της Βουλής αφορά στον συνάδελφο κ. Μακάριο Λαζαρίδη. Επί της τρίτης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Γεώργιος Γεωργαντάς): Τον λόγο ζητά η Πρόεδρος της Πλεύσης Ελευθερίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν υπάρχει κανείς;
ΠΡΟΕΔΡΕΥΩΝ (Γεώργιος Γεωργαντάς): Δεν βλέπω κάποιον άλλο, κυρία Πρόεδρε. 
Η Πρόεδρος της Πλεύσης Ελευθερίας κ. Ζωή Κωνσταντοπούλου έχει τον λόγο. Παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Ευχαριστώ, κύριε Πρόεδρε. 
Ο κ. Μακάριος Λαζαρίδης δεν θα μιλήσει; Μου κάνει εντύπωση. Ο λαλίστατος, ο επιτιμών τους πάντες, δεν θα μιλήσει; Και επειδή σε μία από τις αιτήσεις άρσης ασυλίας μου βγήκε ανακοίνωση του κ. Σεβαστίδη και της Ένωσης Δικαστών και Εισαγγελέων που συνεχάρησαν τη Νέα Δημοκρατία και τον κ. Λαζαρίδη και όλους εσάς γιατί ήρατε την ασυλία μου, θα περιμένω με μεγάλη προσμονή την ανακοίνωση της Ένωσης Δικαστών και Εισαγγελέων για την υπόθεση του κ. Λαζαρίδη. 
Ο κ. Λαζαρίδης κατελήφθη… Γελάτε, κυρία Παπακώστα. Έχετε μια δίκη όπου να ’ναι εσείς ή έχει ξεκινήσει; Έχει ξεκινήσει. Ο κ. Λαζαρίδης λοιπόν, που ήταν πολυπράγμων και λαλίστατος στην υπόθεση του ΟΠΕΚΕΠΕ, για την οποία πολλά στελέχη σας και μέλη της Κοινοβουλευτικής σας Ομάδας είναι κατηγορούμενοι, ο κ. Λαζαρίδης, αφού πρώτα διορίσθηκε Υφυπουργός Αγροτικής Ανάπτυξης, κατελήφθη υπόλογος για απάτη σε βάρος του Ελληνικού Δημοσίου και μάλιστα απάτη σε βαθμό κακουργήματος. Τώρα κοιτάτε τα κινητά σας βλέπω όλοι. Μεγάλη επιμέλεια! Μεγάλη επιμέλεια! Κατελήφθη να έχει εισπράξει χρήματα του Ελληνικού Δημοσίου σαν δήθεν επιστήμονας, σαν δήθεν ειδικός επιστήμονας, χωρίς να κατέχει τα νόμιμα προσόντα. Και κατελήφθη αυτό να το έχει πράξει διά μακρόν και να μην έχει επιστρέψει τα χρήματα. Και θα έπρεπε να πάρει τον λόγο να μας πει: Επέστρεψε τα χρήματα; Γιατί όταν τελικώς αναγκάστηκε σε παραίτηση, όχι επειδή κατελήφθη να έχει εξαπατήσει το Ελληνικό Δημόσιο, αλλά επειδή κατελήφθη να κάνει retweet ένα tweet, ένα «τιτίβισμα» το οποίο καθύβριζε με σκαιό τρόπο την αδερφή του Πρωθυπουργού και έλεγε ότι θα έπρεπε στην ηλικία αυτή να ασχοληθεί με τα εγγόνια της και να κερνάει σοκολατάκια, γι’ αυτό «αποκεφαλίστηκε» ο κ. Λαζαρίδης και όχι επειδή κατελήφθη ως απατεών κατά του Ελληνικού Δημοσίου. Επειδή έθιξε την οικογένεια, «αποκεφαλίστηκε». 
Τώρα όμως…
ΠΑΥΛΟΣ ΠΟΛΑΚΗΣ: Κύριε Πρόεδρε, θα ήθελα τον λόγο μετά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα το διευκρινίσετε, κύριε Πολάκη, γιατί ξέρετε καλύτερα τα επεισόδια και τα περιστατικά. Ξέρετε καλύτερα τα επεισόδια και τα περιστατικά. 
Εγώ αυτό το οποίο πολύ καλά θυμάμαι είναι ότι ο κ. Λαζαρίδης επί αρκετές ημέρες την άνοιξη αρνείτο να παραιτηθεί. Εμφανίστηκε στην τηλεοπτική εκπομπή των κ.κ. τότε Στραβελάκη και Καραμήτρου και επέδειξε ένα παλιόχαρτο. Θα μας πείτε και για τις εγκαταστάσεις σίγουρα εσείς της σχολής αυτής της ευαγούς. Επέδειξε ένα παλιόχαρτο που είπε «να το πτυχίο μου», το οποίο φυσικά δεν είναι ούτε πτυχίο ούτε αποτελεί τίτλο πανεπιστημιακό. Και στη συνέχεια, προφανώς σε μία περαιτέρω διάθεση πρόκλησης της κοινωνίας, είπε ότι το βασικό του προσόν είναι η εξωτερική του εμφάνιση και γι’ αυτό τελικώς προσελήφθη στο Ελληνικό Δημόσιο, γιατί είναι ωραίος. Το πρόσωπο, όμως, αυτό είναι ένας κολλητός του Πρωθυπουργού, το ξέρετε. Γνωρίζονται από την εποχή του στρατού. Έχει, μάλιστα, πει ότι αυτός ήταν καθοδηγητής του Μητσοτάκη τότε, από τα φοιτητικά τους. Είναι ένας κολλητός, λοιπόν, του Κυριάκου Μητσοτάκη. 


Είναι το πρόσωπο που τον πήρε ο Κυριάκος Μητσοτάκης δίπλα του. 
Τα ξέρετε, κυρία Συρεγγέλα, και από την ΚΥΠ, που υπηρετούσατε. Στην ΕΥΠ δεν ήσασταν εσείς;
ΜΑΡΙΑ ΣΥΡΕΓΓΕΛΑ: Είμαι και περήφανη γι’ αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Άλλη μία που στρέφεται εναντίον μου! 
Τον Λαζαρίδη λοιπόν τον πήρε ο κ. Μητσοτάκης δίπλα του. Πότε; Όταν έγινε για πρώτη φορά Υπουργός. Πότε; Όταν έπεσε το «μαύρο» στην ΕΡΤ και απέσυρε τους Υπουργούς της η ΔΗΜΑΡ και απεσύρθη από την τρικυβέρνηση, από την τρικομματική κυβέρνηση, και στη θέση Μανιτάκη μπήκε Μητσοτάκης. Και ο Μητσοτάκης…
Τ’ ακούτε με ενδιαφέρον, βλέπω, κύριε Στεφανάδη. Τι δουλειά έχετε τώρα εσείς, επιστήμονας άνθρωπος, με όλη αυτή την κατάσταση; Και τι δουλειά έχετε αρκετοί από εσάς και γιατί δέχεστε να συμφύρεστε;
Πήρε λοιπόν ο Μητσοτάκης τον Λαζαρίδη δίπλα του και όλη η πορεία Λαζαρίδη είναι στο πλευρό του Μητσοτάκη, όπως και η πορεία Αυγενάκη, που είναι το έτερο «καλό παιδί» που θα προστατεύσετε σε λίγο. 
Ο Λαζαρίδης έχει εισπράξει χρήματα του Ελληνικού Δημοσίου, χωρίς να δικαιούται. Έχει αποκαλυφθεί μια ακραία διαφθορά στο πρόσωπό του, που μάλιστα όταν έφυγε από τη μία θέση, για να μην «κρυώσει» η θέση, τη δώσανε στη σύζυγό του. Διότι αυτό είναι το επιτελικό κράτος και η αριστεία! Είναι αυτό που λέει ο Jo Di στο τραγούδι του, η κακιστοκρατία και όχι αριστεία. 
Kαι τελικώς, ένα πρόσωπο, το οποίο σήμερα κρύβεται, όπως καταλαβαίνω, ενώ έχει εισπράξει χρήματα του Ελληνικού Δημοσίου χωρίς να κατέχει τα προσόντα για δημόσιες θέσεις επιστήμονα, προστατεύεται από εσάς, κύριοι. 
Ποιοι είστε εσείς; Πόση άλλη εγκληματική δραστηριότητα θα αντέξετε να υποστηρίξετε και πώς θα αντικρίσετε μεθαύριο που δεν θα είστε στην εξουσία τα παιδιά σας που θα σας ρωτάνε γιατί καλύψατε έναν τύπο χωρίς πτυχίο που εισέπραττε χρήματα την ώρα που πτυχιούχοι και επιστήμονες έχουν εξοβελιστεί έξω από τη χώρα και δεν υπάρχει γι’ αυτούς δουλειά εδώ;
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία Πρόεδρε. 
Η τέταρτη υπόθεση με αριθμό πρωτοκόλλου 5152/6-7-2026 της Ειδικής Γραμματείας του Προέδρου της Βουλής αφορά στον συνάδελφο κ. Ελευθέριο Αυγενάκη. 
Θα σημειώσω εδώ ότι τόσο ο κ. Αυγενάκης όσο και ο κ. Μακάριος Λαζαρίδης έχουν αποστείλει υπομνήματα προς το Προεδρείο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μας έχουν διανεμηθεί υπομνήματα…
ΠΡΟΕΔΡΕΥΩΝ (Γεώργιος Γεωργαντάς): Υπάρχουν στα Πρακτικά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μας έχουν διανεμηθεί…
ΠΡΟΕΔΡΕΥΩΝ (Γεώργιος Γεωργαντάς): Υπάρχουν αριστερά και δεξιά του Προεδρείου. 
Επί της τέταρτης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού; Ο κύριος Μάντζος από το ΠΑΣΟΚ-Κίνημα Αλλαγής έχει τον λόγο. 
Παρακαλώ, κύριε Μάντζο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Είχα δυσκολία στο να βρω πώς θα ξεκινήσω με τον τίτλο, δηλαδή αν είναι η πεμπτουσία της υποκρισίας ή είναι τα διαπιστευτήρια της υποκρισίας της Νέας Δημοκρατίας. Και νομίζω ότι είναι και τα δύο αυτές οι δύο υποθέσεις. Διότι σήμερα πιστοποιείται για πολλοστή φορά και επίσημα ότι Νέα Δημοκρατία και συγκάλυψη, Νέα Δημοκρατία και παρασιώπηση, πάνε μαζί. Διότι τους καλύπτετε όλους με όλους τους τρόπους. 
Έχετε εξαντλήσει το modus operandi για το άρθρο 86 του Συντάγματος για την ποινική ευθύνη των Υπουργών και περνάτε τώρα και στο άρθρο 62 για την ευθύνη των Βουλευτών. 
Η υποκρισία είναι ότι πριν από μία εβδομάδα από εκείνη εκεί τη θέση ο Αρχηγός σας, Πρωθυπουργός της χώρας, εγκαλούσε αυτή την παράταξη που δεν υπερψήφισε μία πρότασή σας για την αναθεώρηση του Συντάγματος, με την οποία διατηρείται το άρθρο 86 ως έχει σήμερα με την αποφασιστική αρμοδιότητα στην πλειοψηφία της Βουλής. Γιατί το προτείνετε; Η απόφαση και η απάντηση είναι αυτό που κάνετε σήμερα, για να μπορείτε να συνεχίσετε να καλύπτετε τους Υπουργούς σας, τους πρώην Υπουργούς σας και τους Βουλευτές σας. 
Ας δούμε τις δύο υποθέσεις. Για ποιες περιπτώσεις μιλάμε, κύριε Πρόεδρε, κυρίες και κύριοι συνάδελφοι; Για πρόσωπα με καταλυτικό ρόλο στην υπόθεση του ΟΠΕΚΕΠΕ, ρόλο αυτουργού και συνηγόρου. 
Ο κ. Αυγενάκης είναι εκείνος ο οποίος κατηγορήθηκε από την Ευρωπαϊκή Εισαγγελία για αποφασιστικό ρόλο στην υπόθεση του σκανδάλου του ΟΠΕΚΕΠΕ. Και με την κοινοβουλευτική εκτροπή του Ιουλίου του 2025, τόσο εκείνος όσο και ο κ. Βορίδης, διέφυγαν της διερεύνησης την οποία ζήτησε ευρωπαϊκό όργανο, όργανο της ευρωπαϊκής Δικαιοσύνης, με την ψήφο των Βουλευτών της Νέας Δημοκρατίας. Ψήφους επιστολικές, βροχή! 
Όταν όλοι οι Έλληνες πολίτες υπόκεινται σε προκαταρκτική εξέταση ακόμα και με δυο σελίδες μήνυσης, με απλές ενδείξεις, χιλιάδες σελίδες δικογραφίας και υπομνήματα δεν ήταν αρκετά ώστε να οδηγηθούν σε προκαταρκτική εξέταση δύο πρώην Υπουργοί της Νέας Δημοκρατίας. Οι κανόνες εφαρμόζονται μόνο για τους άλλους εκεί έξω και όχι για εσάς. 
Και τώρα για μια καταγγελία για τη δήλωση Πόθεν Έσχες του κ. Αυγενάκη ορθώνεται ξανά τοίχος προστασίας. Με ποια δικαιολογία; Είναι στα βουλευτικά καθήκοντα; Είναι πολιτική δίωξη; Είναι δεδικασμένο; Ακούστηκε στην Επιτροπή Δεοντολογίας. Πότε δικάστηκε και τι στην υπόθεση αυτή; Όχι, τίποτα δεν υπάρχει απ’ όλα αυτά. Απλώς κάνετε αυτό που ξέρετε και αυτό που κάνατε και πέρυσι, τον προστατεύετε. Ακριβώς το ίδιο!
Δεύτερον, ο κ. Λαζαρίδης ήταν ο εισηγητής της Νέας Δημοκρατίας στην Εξεταστική Επιτροπή για τον ΟΠΕΚΕΠΕ και ο ίδιος άνθρωπος έλεγε σε όλα τα μέσα ενημέρωσης, χωρίς να ντρέπεται, ότι δεν υπάρχει σκάνδαλο ΟΠΕΚΕΠΕ, ενώ όλη η Ευρώπη μας δείχνει σαν τον μαύρο πρόβατο ξανά της Κοινής Αγροτικής Πολιτικής. Και αυτός ο άνθρωπος που τα έλεγε όλα αυτά ανταμείφθηκε από τον Πρωθυπουργό της χώρας με θέση Υφυπουργού στο αρμόδιο Υπουργείο, το Υπουργείο Αγροτικής Ανάπτυξης και Τροφίμων. Αυτό θα ήταν κωμωδία, αν δεν ήταν τραγωδία. 
Αυτός ο άνθρωπος τελικά προκύπτει ότι δεν είχε καν τα τυπικά προσόντα και τους ακαδημαϊκούς τίτλους για να αποκτήσει τα δημόσια αξιώματα και τις δημόσιες θέσεις που είχε στο παρελθόν. Είναι ο άνθρωπος που μας δίδασκε και για το κατάντημα του δημοσίου πανεπιστημίου και προπαγάνδιζε τα ιδιωτικά παραρτήματα, ενώ δεν είχε περάσει από δημόσιο πανεπιστήμιο. Αυτός ο άνθρωπος αποπέμφθηκε. 
Τώρα, που έρχεται μια καταγγελία -όποια καταγγελία- γι’ αυτήν ακριβώς την υπόθεση, δεν τη στέλνετε στη Δικαιοσύνη, γιατί σας είπε με θάρρος στην Επιτροπή, το οποίο το έχασε σήμερα εδώ στην Ολομέλεια, να τον προστατεύσετε. Και εσείς τον προστατεύετε. Αυτό κάνετε. 
Δεν θα έπρεπε όμως κανένας να εκπλήσσεται, γιατί αυτά τα έχουμε ξαναδεί. Αυτές τις περιπτώσεις συζητάμε. Και κάνετε ξανά αυτό που κάνατε πάντα, να ορθώνετε τοίχο προστασίας. 
Μα καλά, δεν βλέπετε τι γίνεται εκεί έξω στην κοινωνία; Δεν ακούτε το αίτημα για δικαιοσύνη, για κανόνες που θα εφαρμόζονται το ίδιο για όλους; Δεν σας απασχολεί αυτό; Πώς το αγνοείτε το αίτημα αυτό; Ακούτε την κοινωνία; Ο μιθριδατισμός σας έχει όριο; 
Έχετε συναίσθηση, κυρίες και κύριοι συνάδελφοι της Πλειοψηφίας, τι εικόνα εκπέμπει η Βουλή χάρη σε εσάς, εξαιτίας σας, δια της Πλειοψηφίας; Αναλογιστείτε, κυρίες και κύριοι συνάδελφοι, τι μήνυμα στέλνετε σήμερα, το δόγμα της απόλυτης ανέλεγκτης πλειοψηφίας «έχουμε εκατόν πενήντα ένα, ό,τι θέλουμε κάνουμε». 
Δεν κατανοείτε ότι έτσι βαθαίνετε την κρίση εμπιστοσύνης, το έλλειμμα εμπιστοσύνης πως το πολιτικό σύστημα, παρά την κρίση, παρά τις θυσίες των πολιτών, παρά τη μεγάλη περιπέτεια σε θεσμούς, οικονομία,  παντού, εξακολουθεί να προστατεύει τον εαυτό του. 
Αυτά θα κληθεί η επόμενη Βουλή και η επόμενη κυβέρνηση να θεραπεύσουν ως πληγές στο σώμα της δημοκρατίας. Αυτές τις πληγές θα κληθεί η επόμενη Βουλή και η επόμενη κυβέρνηση να επουλώσουν στο όνομα της δημοκρατίας. Διότι, όχι, δεν είμαστε όλοι ίδιοι. Είμαστε και εμείς, που δεχόμαστε την παραπομπή των Βουλευτών μας ακόμα και όταν δεχόμαστε μηνύσεις από τους ίδιους τους αρνητές της δημοκρατίας, ενώ εσείς καλύπτετε τους εαυτούς σας έτσι, γιατί απλώς μπορείτε. 
Σήμερα λοιπόν, κύριε Πρόεδρε, είναι άλλη μία μαύρη σελίδα στην πρόσφατη κοινοβουλευτική ιστορία της Νέας Δημοκρατίας του κ. Μητσοτάκη. Σας παραδίδουμε στην κρίση των πολιτών, αφού πρώτα σας εκθέσουμε για μία ακόμα φορά εδώ μέσα στο φως της ημέρας, όπως κάναμε σε όλες τις άλλες περιπτώσεις:
 Όταν πάλι εδώ όρθιοι χειροκροτούσατε τον κ. Καραμανλή καταψηφίζοντας την προανακριτική επιτροπή για το εγκληματικό δυστύχημα στα Τέμπη. 
Όταν κακοποιούσατε τις συνταγματικές διαδικασίες για να ρίξετε στα ελαφρά τον κ. Καραμανλή ξανά και τον κ. Τριαντόπουλο για το εγκληματικό δυστύχημα στα Τέμπη και τη διαχείριση της εθνικής τραγωδίας και του τόπου του εγκληματικού δυστυχήματος. 
Όταν κρυβόσασταν και ψηφίζατε στα κρυφά με επιστολικές ψήφους, αφού είχατε πάει για ύπνο νωρίς, την απαλλαγή Αυγενάκη και Βορίδη από οποιαδήποτε διερεύνηση οποιασδήποτε ευθύνης για την υπόθεση του ΟΠΕΚΕΠΕ, που πληγώνει ακόμα τη χώρα μας, τους αγρότες μας, τον πρωτογενή τομέα. 
Όταν καταψηφίζατε πριν από λίγο καιρό την εξεταστική επιτροπή της μειοψηφίας για τις υποκλοπές, για την υπόθεση της κατασκοπίας εις βάρος των Ενόπλων Δυνάμεων και της πατρίδας μας, που κόπτεσθε, κατά τα λοιπά, για τη γλώσσα και τη σημαία. 
Σε όλες τις αντισυνταγματικές σας επιλογές, τις αντικοινοβουλευτικές σας επιλογές, ήμασταν εκεί να σας εκθέτουμε. 


Σήμερα είναι η τελευταία πράξη ενός δράματος ασυδοσίας, αλαζονείας, ατιμωρησίας, συγκάλυψης. Είναι η τελευταία πράξη ενός δράματος που πρέπει επιτέλους να ρίξει αυλαία και να αποτελέσει παρελθόν. Αυτή είναι η δική μας αποστολή, είναι το δικό μας χρέος και θα το εκπληρώσουμε μέχρι τέλους. 
Σας ευχαριστώ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Ο κ. Ξανθόπουλος από το ΣΥΡΙΖΑ ως Κοινοβουλευτικός Εκπρόσωπος. Παρακαλώ, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Δεν παύουν να μας εκπλήσσουν οι συνάδελφοι της πλειοψηφίας, γιατί εδώ μιλάμε για ένα γεγονός το οποίο στην κυριολεξία συντάραξε την ελληνική κοινωνία. Αυτή η προπετής συμπεριφορά, η προκλητική συμπεριφορά του Μακάριου Λαζαρίδη, ο οποίος περιέφερε έναν ανυπόστατο τίτλο για να αποδεικνύει και να επιδεικνύει την τυπική του επάρκεια και εκ των υστέρων παραιτήθηκε, έρχεται και καλύπτεται και ενισχύεται από τη στάση της Νέας Δημοκρατίας στην Επιτροπή. 
Γιατί αυτή η ιστορία με τον Μακάριο Λαζαρίδη -το είπα και στην Επιτροπή, το λέω και στην Ολομέλεια- δεν ήταν θέμα του Μακάριου Λαζαρίδη, δεν ήταν θέμα της Νέας Δημοκρατίας μολονότι είναι το θερμοκήπιο στο οποίο θάλλουν, ανθοφορούν αυτού του τύπου οι πρακτικές και τα «μπουμπούκια», αλλά αφορά όλο το πολιτικό σύστημα. Και αντί ο κ. Λαζαρίδης να αναλάβει την ευθύνη απέναντι στις πράξεις του, αλλά και στο Κοινοβούλιο και να πάει στη δικαιοσύνη και να κριθεί, καλύπτεται πίσω από τη βουλευτική του ασυλία. Ζήτησε να μην αρθεί η ασυλία του και οι συνάδελφοι της πλειοψηφίας, ασμένως και ευχαρίστως, του δώσανε τη συναίνεσή τους για να καλυφθεί. 
Και έχουμε τώρα το εξής αντιφατικό: Ο άνθρωπος, ο οποίος τελικώς αποσύρθηκε από την πρώτη γραμμή της κοινοβουλευτικής μάχης είτε ως Κοινοβουλευτικός Εκπρόσωπος, είτε με τις άλλες του ιδιότητες ακριβώς επειδή χρησιμοποίησε έναν τίτλο που δεν εδικαιούτο και εξαιτίας αυτού του τίτλου ενδεχομένως -θα πω σαν νομικός- να εισέπραξε πλείων των όσων εδικαιούτο, σήμερα κρύβεται πίσω από τη βουλευτική ασυλία.
Οφείλουμε στην κοινή γνώμη να δώσουμε μια πειστική απάντηση. Ποια είναι η πειστική απάντηση; Ότι κρίθηκα από τη δικαιοσύνη και απαλλάχθηκα πανηγυρικά και επομένως ούτε κατά του Λαζαρίδη υφίσταται μομφή, ούτε και καθ’ όλων των υπολοίπων, στο βαθμό που η αντιπολιτική διάθεση κάνει την τρίχα τριχιά και γενικεύει το φαινόμενο Λαζαρίδη.
Και ο μεν Μακάριος Λαζαρίδης βρισκόμενος σε πολύ δύσκολη θέση ενδεχομένως να πιάνεται από τα μαλλιά του, όμως η κοινοβουλευτική πλειοψηφία της Νέας Δημοκρατίας η οποία επωάζει αυτά τα φαινόμενα και τα ενισχύει στους κόλπους της, δεν αντιλαμβάνεται την ευθύνη που έχει απέναντι στο Κοινοβούλιο; Δεν αντιλαμβάνεται την ευθύνη που έχει απέναντι στους θεσμούς;
Να θέσω και μια άλλη παράμετρο, γιατί τα είπα στην Επιτροπή και δεν θέλω να τα κρύβω από την Ολομέλεια: Πρόκειται για ένα οιονεί δικόγραφο που, κατά τη γνώμη μου, θα τύχει της ουσιαστικής κρίσης από τα δικαστήρια. Ενδεχομένως ο άνθρωπος αυτός, ο παραπεμπόμενος κ. Λαζαρίδης, να έχει τη δυνατότητα να απαλλαγεί ακόμη και σε πρώιμο στάδιο της δίκης, γεγονός που θα τον διασφαλίσει ακόμη περισσότερο. Αντί να επιδιώξει την κρίση του δικαστηρίου, επιδιώκει την κάλυψη της Κοινοβουλευτικής του Ομάδας!
Αλλά «αυτοί είστε!», όπως λέει και ο κ. Κουτσούμπας -αν μου επιτρέπουν οι συνάδελφοι του Κομμουνιστικού Κόμματος.
Και κλείνω. Εδώ αναμετριέται ο καθένας μας με τη συνείδησή του. Πολλές φορές ο καθένας μας μπορεί να αποτελέσει παράδειγμα, υπόδειγμα είτε μίμησης είτε αποφυγής. Δυστυχώς, οι συνάδελφοι της Νέας Δημοκρατίας επέλεξαν να καλύψουν τον κ. Λαζαρίδη σε μία υπόθεση η οποία αναδείχθηκε ως καίριο ζήτημα την εποχή που έσκασε. 
Με αυτήν την έννοια, το πολιτικό σύστημα αφ’ ενός και κυρίως η Νέα Δημοκρατία βγαίνει τραυματισμένη από αυτήν τη διαδικασία. 
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Και εμείς ευχαριστούμε. 
Η κ. Κομνηνάκα από το Κομμουνιστικό Κόμμα της Ελλάδας, ως Κοινοβουλευτική Εκπρόσωπος, έχει τον λόγο. Παρακαλώ. 
ΜΑΡΙΑ ΚΟΜΝΗΝΑΚΑ: Αν και τοποθετήθηκα για όλες τις υποθέσεις στην Επιτροπή, ζήτησα τον λόγο κυρίως για να καταδείξω τη βαθιά υποκρισία της Νέας Δημοκρατίας και την προκλητική της στάση, τη στιγμή που έχει κηρύξει ένα μπαράζ διώξεων σε βάρος όλων των αγροτών, των βιοπαλαιστών αγροτών, με χιλιάδες δικογραφίες να φτάνουν σε ανθρώπους που έδωσαν τη μάχη για την επιβίωσή τους, σε ανθρώπους που έδωσαν μάχη ενάντια στις πολιτικές που τους ξεκληρίζουν και ενάντια σε αυτά τα φαινόμενα και τους «ΟΠΕΚΕΠΕδες» που καταλήστεψαν το βιός των πραγματικών βιοπαλαιστών αγροτών.
Αυτούς τους ανθρώπους τους στέλνετε σήμερα στα δικαστήρια με χιλιάδες δικογραφίες να φτάνουν σε όλη τη χώρα. «Εκεί», λέει η Νέα Δημοκρατία, «δεν μπορούμε να παρέμβουμε, δεν μπορούμε να κάνουμε νομοθετική ρύθμιση» για να παύουν οι διώξεις σε βάρος αυτών των ανθρώπων που έδιναν αγώνα για την επιβίωσή τους, που ήτανε ξεκάθαρα μια δραστηριότητα πολιτική, συνδικαλιστική που πρέπει να προστατευθεί γιατί μιλάμε για την επιβίωση ανθρώπων στην επαρχία και σε όλη την περιφέρεια. «Εκεί», λέει η Νέα Δημοκρατία, «δεν μπορούμε να παρέμβουμε στη δικαιοσύνη, δεν μπορούμε να κάνουμε δεκτή  την κατ’ επανάληψη κατάθεση της τροπολογίας που έχει κάνει το ΚΚΕ» γιατί λέει ότι η δικαιοσύνη θα κάνει τη δουλειά της.
Όταν πρόκειται να προστατεύσει, να αμνηστεύσει υπουργούς και βουλευτές της που συμβαίνει να έχουν και τις δυο ιδιότητες και αφού λύσανε το εύκολο -να αμνηστεύσουν τους υπουργούς τους με το άρθρο 86 που το κρατάνε για να βγάζει τη βρώμικη δουλειά-,  έρχονται σήμερα να πούνε ότι πολιτικά διώκονται ο Αυγενάκης και ο Λαζαρίδης, ότι είναι πολιτικές διώξεις. 
Δυο άνθρωποι που πραγματικά έχουν καταταλαιπωρήσει και συνδέονται καθαρά με την υπόθεση που ταλαιπωρεί χιλιάδες βιοπαλαιστές αγρότες και κτηνοτρόφους σε όλη τη χώρα. Γιατί και ο Αυγενάκης δεν μπόρεσε να ελεγχθεί για την εξόφθαλμη εμπλοκή του στο σκάνδαλο του ΟΠΕΚΕΠΕ και θέλετε τώρα να μην ελεγχθεί ούτε και για τις οικονομικές ουρές που μπορεί να έχει αυτό το σκάνδαλο.
Και βεβαίως και ο Λαζαρίδης, που το βασικότερο πτυχίο που αναγνωρίστηκε από την Κυβέρνηση και τον έκανε Υπουργό, ήταν το πτυχίο που πήρε στη συγκάλυψη στην Επιτροπή του ΟΠΕΚΕΠΕ και το πτυχίο του αντικομμουνισμού που το υπηρετεί με πολύ θέρμη και πολύ ζήλο και γι’ αυτό αναγνωρίζεται διαχρονικά η προσφορά του.  Μάλλον είχε δείξει τέτοια δείγματα και παλαιότερα.
Είναι αστείο -το είπα και αυτό στην Επιτροπή- να λέει ο κ. Λαζαρίδης: «Εντάξει, εγώ δεν κατάλαβα με τι πτυχίο με διορίσανε ως επιστημονικό συνεργάτη σε υπουργείο». Αλίμονο αν ο επιστημονικός συνεργάτης του υπουργείου δεν μπορεί να διακρίνει με τι τυπικά προσόντα διορίζεται! 
Κατά τ’ άλλα, οι καθαρίστριες που δεν είχαν σωστό απολυτήριο δημοτικού, γυμνασίου, λυκείου, στα υπουργεία διώκονται και ζητούνται όλα τα δεδουλευμένα τους πίσω αναδρομικά. 
Εδώ, κύριε Πρόεδρε, περισσεύει πραγματικά η υποκρισία σε όλη αυτήν τη διαδικασία.
Και ξαναλέμε ότι εμείς ως κόμμα ξέρετε ότι αποφεύγουμε την ποινικοποίηση της πολιτικής ζωής. Όμως, εδώ δεν πρόκειται για τέτοιες περιπτώσεις και κακώς επιδιώκεται από ορισμένα κόμματα να συγχέεται η βουλευτική ασυλία που πρέπει να παραμείνει.  Είναι μια κατάκτηση που υπάρχει όχι για να προστατεύει αυτά που δεν θα ενέπιπταν καν στη βουλευτική δράση. Ιδιαίτερα στην περίπτωση του κ. Λαζαρίδη, μιλάμε για δραστηριότητα που δεν έχει σχέση με την περίοδο που είναι Βουλευτής για πολλά χρόνια πίσω.
Η βουλευτική ασυλία υπάρχει για να προστατεύει την πολιτική δραστηριότητα και για να μην διώκονται από το κράτος οι Βουλευτές που έχουν πολιτική δράση, όπως για παράδειγμα εκείνοι που μπαίνουν μπροστά στους αγώνες του λαού και διώκονται. Ορισμένοι, που σήμερα ρίχνουν δάκρυα για τη βουλευτική ασυλία και λένε ότι δεν πρέπει να πέφτουμε σ’ αυτό, τότε ψήφιζαν τις άρσεις ασυλίας των Βουλευτών που ήταν μπροστά στους αγώνες των αγροτών και στα μπλόκα.
Και βεβαίως υπάρχει υποκρισία γιατί πολλές φορές οι άλλοι λένε ότι διώκονται και καταφεύγουν στον ίδιο τρόπο των μηνύσεων σε βάρος των πολιτικών τους αντιπάλων.
Στο Κ.Κ.Ε. από θέση αρχής σ’ αυτά τα ζητήματα λέμε ότι με πολιτικούς όρους κάνουμε την αντιπαράθεση σ’ αυτές τις υποθέσεις, με όρους πολιτικής αντιπαράθεσης και όχι βεβαίως με την ποινικοποίηση που βοηθάει να μένει στο απυρόβλητο η πολιτική που ασκούν και εφαρμόζουν τα συγκεκριμένα πρόσωπα και που ουσιαστικά αφήνει στο απυρόβλητο και την πολιτική ουσία. Ακόμα και αν πολλές φορές γινόμαστε στόχοι άδικων επιθέσεων, σ’ αυτά τα ζητήματα απαντάμε κατά κύριο λόγο πολιτικά. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία συνάδελφε.
Τον λόγο έχει ο Κοινοβουλευτικός Εκπρόσωπος από την Ελληνική Λύση κ. Χήτας.
ΚΩΝΣΤΑΝΤΙΝΟΣ ΧΗΤΑΣ: Μου κάνει εντύπωση η απουσία, γιατί ο κ. Λαζαρίδης είναι πολύ τυπικός. Μας ενημερώνει για όλα. Ως και για το ότι δεν θα παρευρεθεί στη Γιορτή Γίδας μάς είχε ενημερώσει. Σήμερα δεν μας ενημέρωσε για ποιον λόγο δεν είναι εδώ. Μήπως μπερδεύτηκε; Ήταν Γιορτή Πατάτας, Γιορτή Γίδας. Είχε κάνει ανάρτηση ο άνθρωπος και είπε ότι δεν θα παρευρεθεί στη Γιορτή Γίδας για εκείνους τους λόγους. Σήμερα έπρεπε να τον ακούσουμε για ένα θέμα το οποίο απασχόλησε την πολιτική σκηνή της χώρας πάρα πολύ έντονα, την κοινωνία ολόκληρη, γι’ αυτό, κυρίες και κύριοι συνάδελφοι της Νέας Δημοκρατίας, πρέπει πού και πού να ακούμε τον κόσμο. 
Επειδή είμαι μέλος της Επιτροπής Δεοντολογίας, κύριε Πρόεδρε, μπερδεύομαι. Εγώ συνήθως δεν μπερδεύομαι, αλλά εκεί μέσα μπερδεύομαι. Μπαίνουμε στην ουσία της υπόθεσης, ναι ή όχι; Να το αποφασίσουμε σήμερα εδώ αυτό μεταξύ μας; Να πούμε: «Η Επιτροπή μπαίνει στην ουσία των υποθέσεων, ναι ή όχι;». Αν δεν μπαίνει, να ξέρουμε πώς θα μιλάμε. Εάν μπαίνει, άλλη ιστορία. Να ξέρουμε. 
Πάντως, ο κ. Λαζαρίδης που απασχόλησε όλη την κοινωνία με το πλαστό πτυχίο του, «ακούμπησε» τον κάθε πατέρα που μόχθησε από το υστέρημά του να σπουδάσει το παιδί του και το παιδί του πήρε κανονικό πτυχίο, κύριε Πρόεδρε και δεν μπόρεσε να μπει σε μία επιτροπή, δεν μπόρεσε να μπει σ’ ένα Υπουργείο, δεν μπόρεσε να μπει σε μια Γενική Γραμματεία και δουλεύει με καμάρι ντελίβερι, σερβιτόρος, πωλητής, πωλήτρια, οτιδήποτε. Γι’ αυτό «ακούμπησε» την κοινωνία η υπόθεση Λαζαρίδη, πέρα από το πολιτικό της κομμάτι.
Και έρχεστε σήμερα εσείς, όποια κι αν είναι η αφορμή για να βρεθεί στο δικαστήριο ο κ. Λαζαρίδης, και τον καλύπτετε και αυτό είναι καλό να ακουστεί. Να ακουστεί τι; Ότι η Νέα Δημοκρατία για την υπόθεση «Λαζαρίδης-πτυχίο» σήμερα τον καλύπτει, τελεία, παράγραφος. Τα υπόλοιπα είναι ψιλά λόγια. 
Δεύτερη υπόθεση: Αυγενάκης. Ακόμα θυμάμαι εκείνο το βράδυ που σας ψάχναμε να έρθετε να ψηφίσετε και καλύψατε τους δικούς σας ανθρώπους για την υπόθεση του ΟΠΕΚΕΠΕ. Ποιο «πόθεν έσχες»; Υπάρχει «πόθεν έσχες»; Άμα ψάξουμε τα «πόθεν έσχες» Βουλευτών και Υπουργών, θα δούμε πώς από ένα και δύο σπίτια βρέθηκαν δέκα και δώδεκα. Είναι «έσχες». Δεν είναι αίσχος. Είναι «έσχες»! Δεν είναι «πόθεν»! Μας ενημερώνει για το πόσα έχει ο καθένας! Αυτό είναι αίσχος. Δεν μας λέει πού τα βρήκε, όμως. 
Ο κ. Αυγενάκης, λοιπόν, που κι αυτός μονοπώλησε το ενδιαφέρον για την τεράστια απάτη -όχι μόνο σκάνδαλο, ο ΟΠΕΚΕΠΕ είναι απάτη, κύριοι, απάτη δισεκατομμυρίων-, σήμερα αρνείται ή φοβάται να βρεθεί ενώπιον της δικαιοσύνης για οποιαδήποτε αφορμή κι εσείς τον καλύπτετε για άλλη μία φορά. 
Αυτό είναι το μήνυμα που εκπέμπετε σήμερα εσείς από αυτήν εδώ την Αίθουσα σε μια κοινωνία που στενάζει εκεί έξω και τι τους λέτε; Ότι «εμείς τους δικούς μας» -το έχει πει και ο Αντιπρόεδρός σας- «όσο περνάει από το χέρι μας θα τους καλύπτουμε, όσο έχουμε πλειοψηφία θα κάνουμε ό,τι θέλουμε εμείς». Αυτή είναι η αλήθεια και αυτό θα πρέπει να κρατήσουμε σήμερα. Αφήστε τα πολιτικά απέξω. Εσείς που θα ψηφίσετε σήμερα κατά της άρσης ασυλίας του κ. Λαζαρίδη και του κ. Αυγενάκη θα είστε οι άνθρωποι που θα τους στερήσετε την ικανοποίηση και τη χαρά, αφού είναι αθώοι, να πάνε ενώπιον του δικαστηρίου και να αποδείξουν την αθωότητά τους για δύο θέματα που απασχόλησαν πάρα πολύ την κοινωνία, την απάτη του ΟΠΕΚΕΠΕ και το σκάνδαλο «πτυχίο Λαζαρίδη».
Σας είπα: To πτυχίο του Λαζαρίδη έχει μεγάλο αντίκτυπο στην κοινωνία. Στο πτυχίο Λαζαρίδη ο κάθε πατέρας και η κάθε μάνα βλέπει τους κόπους του παιδιού τους που το σπούδασαν με στερήσεις, να μην μπορεί να προχωρήσει και να προχωράνε οι Λαζαρίδηδες στην χώρα αυτή.
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο κ. Τσιρώνης από την Κοινοβουλευτική Ομάδα της ΝΙΚΗΣ.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Είναι από τις στιγμές στη μέχρι τώρα θητεία μου που πραγματικά ντρέπομαι γι’ αυτούς που μιλάω. Ντρέπομαι, γιατί βλέπω ακριβώς το ίδιο μοτίβο. Ντρέπομαι, γιατί ξεκίνησε αυτό το «πλυντήριο» πολλών προγραμμάτων, με πρόγραμμα για κάθε «λεκέ», για κάθε σκάνδαλο και βλέπουμε να ξεκινάει από τον σκληρό πυρήνα του Μαξίμου, από τους Υπουργούς τότε Βορίδη, Αυγενάκη και Καραμανλή και απαγορεύεται να πάνε στη δικαιοσύνη και να καθαρίσουν το πρόσωπό τους.
Έρχονται οι 11 «Ιφιγένειες» μετά και μιλάνε για καθαρό ουρανό «και δεν φοβόμαστε». Αλλάζει το τοπίο, αλλάζει το αφήγημα, αλλάζει η στάση μετά την κατακραυγή την πρώτη και λέει τι η Νέα Δημοκρατία; «Καθαρός ουρανός αστραπές δεν φοβάται» και να πάνε οι 11 «Ιφιγένειες». Για ποιον λόγο; Δεν είναι κοντά στο Μαξίμου; Κρυφοκοιτάνε άλλα κόμματα που είναι έτοιμα να δημιουργηθούν από τη Νέα Δημοκρατία; Διότι πάντα «παίζει» ο εκβιασμός σ’ αυτήν την παράταξη και το έχει αποδείξει. «Παίζουν» και ο εσωτερικός και ο εσωτερικός εκβιασμός, τα «μασαζάκια» που γίνονται. Αυτό φαίνεται.
Επανερχόμαστε στον σκληρό πυρήνα, όταν «ακουμπάει» το Μαξίμου, όταν «ακουμπάει» Λαζαρίδη και Αυγενάκη. Είναι αθώοι; Με τι είναι αθώοι; 
Σήμερα μας ήλθε το υπόμνημα του κ. Λαζαρίδη. Λέει: «Ποιο στοιχείο απέκρυψα από τη διοίκηση; Ποιο δικαιολογητικό παραποίησα; Ποιο ψευδές στοιχείο υπέβαλα; Ποια υπηρεσία παραπλάνησα; Ποιο ποσό ιδιοποιήθηκα; Ποιο δημόσιο χρήμα υπεξαίρεσα;» Τι λέει; Η απάντηση είναι συγκεκριμένη. «Κανένα». Μα, πήγαινε στη δικαιοσύνη να μας το πεις. Δηλαδή, ήλθαμε εδώ να μας πει ο ίδιος ότι δεν έκανε τίποτα; Γελοιοποιείτε την όλη διαδικασία; Και αφού είναι «καθαρός ουρανός», τι ακριβώς φοβάται όχι με το να παρευρεθεί σήμερα εδώ, γιατί προφανώς κατάλαβε και από την Επιτροπή Δεοντολογίας ότι αυτά που λέει δεν στέκουν, αλλά μην μπαίνοντας στην ουσία της υπόθεσης;
Γιατί δεν θέλετε να καθαρίσετε το πρόσωπο και τη φήμη και την τιμή του κ. Λαζαρίδη και του κ. Αυγενάκη; Πολιτική δίωξη σε τι; Από το ανύπαρκτο κόμμα του Αρτέμη Σώρρα; Ήρθε να μας πει στην Επιτροπή Δεοντολογίας ότι δέχεται πολιτική δίωξη από κάποιον υποψήφιο του Αρτέμη Σώρρα; Ναι, να το ακούσετε όλοι, για να καταλαβαίνετε τι ψηφίζετε μετά. Αυτό μας είπε! Αυτό θα ψηφίσετε σήμερα; Δεν θέλετε να καθαρίσετε την τιμή του; Δεν μπορείτε. Είναι στον σκληρό πυρήνα και δεν το αντέχετε αυτό. 
Πάμε στον κ. Αυγενάκη. Θα ξεκινήσω μ’ αυτό που ειπώθηκε ως γραμμή υπεράσπισης, γιατί έχω ακούσει πολλές γραμμές υπεράσπισης, αλλά ακούσαμε στην Επιτροπή Δεοντολογίας ότι κρίθηκε η περίπτωση Αυγενάκη από την Ολομέλεια, αφού δεν ψηφίσαμε τη σύσταση Προανακριτικής Επιτροπής. 
Μα, είναι δυνατόν να ακούγεται κάτι τέτοιο; Προφανώς βάζει όλους τους άλλους απέναντι. Θα ήμασταν ανακόλουθοι εμείς να μην ψηφίζαμε υπέρ της άρσης αφού ήμασταν υπέρ της σύστασης επιτροπής. Και έρχεται και το δικό του υπόμνημα και λέει «καθ’ όλη τη διάρκεια της δημόσιας διαδρομής μου εκπληρώνω τις υποχρεώσεις που απορρέουν από τη νομοθεσία περί δηλώσεων περιουσιακής κατάστασης και είμαι στη διάθεση κάθε αρμόδιας αρχής και την παροχή οποιουδήποτε συμπληρωματικού στοιχείου». Πώς είναι; Προφανώς και δηλώνει την περιουσιακή του κατάσταση αλλά όπως σωστά ειπώθηκε και όπως ειπώθηκε και στην επιτροπή, φάγατε το «πόθεν». Φάγατε, φάγατε, φάγατε. Έπρεπε να φάτε και το «πόθεν»; Και έγινε απλά «τι έσχες», όχι «πόθεν έσχες». 
Μας λέει στο τέλος «θα σεβαστώ και θα ακολουθήσω στο ακέραιο την απόφασή σας». Νιώθει την ανάγκη να μας πει ότι θα ακολουθήσει την απόφαση μας; Μπορεί να κάνει αλλιώς; Του έχετε μάθει ότι μπορεί να κάνει και αλλιώς απ’ ό,τι λένε οι θεσμοί, απ’ ό,τι λέει η Βουλή; Κάτι τέτοιο έχει διδαχθεί; Και πραγματικά εκπλήσσομαι για όλα αυτά τα τρικ που σκαρφίζεστε κάθε φορά για κάθε διαφορετική περίπτωση. Θα το πω με όρους επικαιρότητας με όλους αυτούς τους τσαρλατανισμούς που είδαμε που έχουν παρεισφρήσει στην ιατρική στην περίπτωση Μαζωνάκη. Πίσω και από αυτά πάλι, όπου υπάρχει χρήμα με βρώμικο τρόπο πάντα θα υπάρχει κάποιος πολιτικός να δώσει προστασία και ασπίδα σε όλο αυτό που γίνεται. Σταματήστε να μετατρέπετε την πολιτική σε κβαντική πολιτική, γιατί αυτό έχετε πετύχει. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μιλήσει κάποιος από τη Νέα Δημοκρατία ή όχι; 
ΠΡΟΕΔΡΕΥΩΝ (Γεώργιος Γεωργαντάς): Θα δούμε. Ο κ. Καιρίδης είχε πει αλλά αυτή τη στιγμή δεν είναι εδώ. Θα σας δώσω τώρα τον λόγο. 
Τον λόγο έχει η κ. Κωνσταντοπούλου, η Πρόεδρος της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βλέπω δικαίωμα σιωπής ασκεί και ο κ. Αυγενάκης και δικαίωμα σιωπής ασκεί συνολικά η Νέα Δημοκρατία. Και πώς να μην ασκεί δικαίωμα σιωπής την ώρα που αποκαλύπτεται ότι καλύπτετε και συγκαλύπτετε εγκληματική δράση.
Κύριε Μάντζο, μην διαμαρτύρεστε που συγκαλύπτουν. Μαζί τους ψηφίζετε. Μαζί τους ψηφίζετε. Πώς, λοιπόν, να μην καλύπτετε και να μη συγκαλύπτετε όταν είναι η μία μετά την άλλη οι παραπομπές -όχι απλώς διώξεις- στελεχών σας για το σκάνδαλο του ΟΠΕΚΕΠΕ για το οποίο και η δικογραφία για Αυγενάκη. Προχθές στις 18 Σεπτεμβρίου του 2026 ο κ. Καλφούτζος, δικό σας στέλεχος, ο Χλύκας που ακόμα τον επιλέγει ο κ. Μητσοτάκης για να χαράσσει θαλάσσια πάρκα και η κ. Σκριμπώνη ανέβαλαν την υπόθεσή τους για 3 Νοεμβρίου. 
Κυρία Παπακώστα. Πού είναι; Έφυγε; Μαθαίνω για 2 Οκτωβρίου. Μαζί με τον κ. Μελά είστε κατηγορούμενοι. Ο κ. Καλφούτζος πάλι με τον κ. Χλύκα, καταδικασμένοι, για 9 Οκτωβρίου το 2026. Ο κ. Μπουκώρος με τον κ. Μελά -δικών σας- πάλι στις 27 Οκτωβρίου του 2026. Ο κ. Σενετάκης πού είναι; Στις 30 Οκτωβρίου 2026 μαζί με τον κ. Μελά. Δεν είπατε τίποτα για αυτά βέβαια, κύριοι του ΠΑΣΟΚ. Και δεν έχετε πει τίποτα και για το άρθρο 74 στο νομοσχέδιο για την αλιεία με το οποίο πάνε να αποποινικοποιήσουν…
ΔΗΜΗΤΡΙΟΣ ΜΑΝΤΖΟΣ: … (δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αύριο; Ναι, μεθαύριο. 
ΔΗΜΗΤΡΙΟΣ ΜΑΝΤΖΟΣ: Κυρία Πρόεδρε, αύριο είναι το νομοσχέδιο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είναι στις επιτροπές; Ο κ. Χνάρης γιατί δεν μίλησε; Λέω κάτι αστείο μάλλον. Ναι, κύριε Μάντζο, λέω κάτι αστείο. 
Σκρέκας και Μελάς, ο πρώην γραμματέας σας και πρώην Υπουργός στις 12 Νοεμβρίου του 2026. Την 1η Δεκεμβρίου 2026 άλλη υπόθεση. Στις 16 Δεκεμβρίου του 2026 πάλι ο Μελάς. Στις 19 Απριλίου του 2027 πάλι τα δικά σας τα στελέχη και ο Καλφούτζος ο κουμπάρος. 
Και τι έρχεστε σήμερα να πείτε; Καλύπτουμε τον Λαζαρίδη που ήταν το πρώτο βιολί της συγκάλυψης στην υπόθεση του ΟΠΕΚΕΠΕ και τον οποίο σιγοντάρατε σε όλες τις επιθέσεις εναντίον της αντιπολίτευσης. Καλύπτουμε και τον Αυγενάκη που τον καλύψατε… Πρώτα τον διαγράψατε για τους τραμπουκισμούς στον υπάλληλο, στον εργαζόμενο στο αεροδρόμιο. Μετά τον καλύψατε για κακουργήματα για τον ΟΠΕΚΕΠΕ μαζί με τον Βορίδη, τον χουντικό Βορίδη και τώρα τον καλύπτετε ξανά για ζήτημα που αφορά πόθεν έσχες και ξέπλυμα βρώμικου χρήματος. Η υπόθεση αφορά το γεγονός ότι εμφανίσθηκαν στο «πόθεν έσχες «του από το πουθενά περισσότερα από μισό εκατομμύριο ευρώ -580.000 ευρώ- έσοδα που ξέχασε να δηλώσει. Πούλησε λέει το σπίτι του σε μία εταιρεία «Κορόμηλο» η οποία δεν είχε κανένα τζίρο εισοδήματα αλλά βρήκε να αγοράσει το σπίτι του Αυγενάκη για να βγάλει ο Αυγενάκης 580.000 ευρώ. Αυτά θα καλύψετε, κύριοι; Αυτά θα καλύψετε; 
Το 2023 σταματάνε να εμφανίζονται έξι δανειακές συμβάσεις με συνολικό ποσό οφειλής 663 χιλιάδες ευρώ, δηλαδή συνολικά 1.243.000 είναι το αντικείμενο για τον Αυγενάκη που πάτε να καλύψετε. Τι είναι αυτά; Είναι παραδρομή; Είναι ξεχασιάρηδες γενικά οι Νεοδημοκράτες γιατί και η κ. Μπακογιάννη που είχε πρωτοπαλίκαρο τον κ. Αυγενάκη στο κόμμα της, όταν το έφτιαξε είχε ξεχάσει και αυτή να δηλώσει 1.000.000 ευρώ. Βέβαια ο σύζυγός της, ο Ισίδωρος Κούβελος που ήρθε χθες να υπερασπιστεί καταδικασμένους για κακοποίηση προπονητές σε υπόθεση των πρωταθλητριών κωπηλασίας, είπε ότι ο Αυγενάκης δεν είναι φίλος του και κατέστρεψε τον αθλητισμό. Πάρε και κατάλαβε. Εδώ όποιος όμως παρακολουθήσει βλέπει ότι ο Αυγενάκης εξακολουθεί να είναι το πρωτοπαλίκαρο του Μητσοτάκη. Είναι εκείνος με τον οποίο διαλέγονται οι Υπουργοί και του ζητάνε να πει στον Μητσοτάκη να δώσει δημοσιονομικό χώρο. Χαρακτηριστική η αντιδικία του με τον Ταχιάο την οποία έχω αναφέρει. 
Βέβαια είναι και φίλος της κ. Σεμερτζίδου ο κ. Αυγενάκης. Άλλη μια αθώα κυρία. Εδώ είναι με τον «κύριο χασάπη», δηλαδή τον Στρατάκη και τον Καραμανλή. Όλοι αθώοι είναι αυτοί να ξέρετε. Και βέβαια εδώ ο κ. Αυγενάκης εκ δεξιών του κ. Μητσοτάκη μαζί με τον «Φραπέ» ή Ξυλούρη εξ αριστερών και παραδίπλα ο Στρατάκης ή «Χασάπης». Αυτά είναι που καλύπτετε, δηλαδή όχι μόνον τον Αυγενάκη αλλά τον Μητσοτάκη, τον Ξυλούρη, τον Στρατάκη, τη Σεμερτζίδου, τον Μαγειρία, τον Βορίδη, τον Καλφούτζο και όλους τους εμπλεκόμενους στο μέγα σκάνδαλο του ΟΠΕΚΕΠΕ. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Παρεμπιπτόντως στις 12 Δεκεμβρίου κατέθεσα τη μήνυσή μου κατά του Ξυλούρη. Ακόμη δεν έχω ούτε κληθεί για την μήνυση αυτή. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Την ίδια ώρα που κάποιος απορούσε γιατί διορίστηκε ο κ. Λαζαρίδης σε Υπουργείο, η σύζυγός του κ. Αυγενάκη διορίστηκε επί υπουργίας του στο Υπουργείο. Αυτή είναι, λοιπόν, η επιτελική λειτουργία της Νέας Δημοκρατίας και αθώοι όλοι αυτοί και διωκόμενη η Τυχεροπούλου η οποία αποκάλυψε και κατέθεσε. Για την πληρότητα καταθέτω τα Πρακτικά της Επιτροπής Δεοντολογίας και η ιστορία βέβαια γράφεται καθημερινά. 
Ευχαριστώ. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία Πρόεδρε. 
Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, κ. Καιρίδης. 
Παρακαλώ, κύριε συνάδελφε.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω με την αναφορά της Προέδρου της Πλεύσης Ελευθερίας, της κυρίας Κωνσταντοπούλου, στον αείμνηστο Αντώνη Μανιτάκη, ο οποίος υπήρξε και δικός μου δάσκαλος, όχι μόνο καθηγητής στην Νομική, αλλά δάσκαλος από τα μικρά μου, λόγω μιας στενής προσωπικής σχέσης που είχα μαζί του. Ένας ακαδημαϊκός αμέμπτου ηθικής, με πολύ μεγάλη διαδρομή και στο Πανεπιστήμιο και στην Αριστερά. 
Αυτό για το οποίο θα έπρεπε να αναρωτιέστε στην Αντιπολίτευση και εσείς, κυρία Κωνσταντοπούλου, είναι γιατί ένας τέτοιος άνθρωπος με αυτήν τη διαδρομή, ο Αντώνης Μανιάτικης, μέχρι τέλους, μέχρι την ώρα που πέθανε ώμνυ στον Κυριάκο Μητσοτάκη. Γιατί ένας τέτοιος άνθρωπος -και δεν είναι ο μόνος, είναι πάρα πολλοί- αναγνωρίζει στον Κυριάκο Μητσοτάκη και στη Νέα Δημοκρατία του Κυριάκου Μητσοτάκη μια σειρά από πράγματα που εσείς δεν βλέπετε. Έχει και αυτό τη σημασία του. Και το κάνω μόνο, γιατί αναφερθήκατε σ’ αυτόν. 
ΔΗΜΗΤΡΙΟΣ ΜΑΝΤΖΟΣ: Δεν είναι εν ζωή, όμως. Είναι δυνατόν; 
ΔΗΜΗΤΡΙΟΣ ΚΑΙΡΙΔΗΣ: Λέω, λοιπόν, ότι η Κυβέρνησή μας, η παράταξή μας, η πλειοψηφία μας, ποτέ δεν δίστασε να ψηφίσει υπέρ της άρσης ασυλίας και δικών της, όπως το κάναμε μόλις την προηγούμενη εβδομάδα με τον Δημήτρη Αβραμόπουλο -ένα όνομα βαρύ, όχι ένα όνομα απλό. Ένας άνθρωπος ο οποίος διεκδίκησε την αρχηγία της παράταξης και ο οποίος είχε μια μεγάλη διαδρομή και σε υπουργεία και στην Ευρωπαϊκή Επιτροπή. 
Λίγες μέρες μετά την άρση, όπως βλέπετε, το αντικείμενο της άρσης δεν υπάρχει, διότι στο μεταξύ το συγκεκριμένο ένταλμα ήρθη από τις βελγικές δικαστικές αρχές, σύμφωνα με την ειδησεογραφία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επειδή εμφανίστηκε…
Τέτοιοι απατεώνες είστε.
ΔΗΜΗΤΡΙΟΣ ΚΑΙΡΙΔΗΣ: Και έρχομαι τώρα και στην υπόθεση Λαζαρίδη. Και θα μιλήσω στη συνέχεια και για τον κ. Αυγενάκη. Δεν έχω πολύ χρόνο, μη με διακόπτετε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Ήταν ένταλμα σύλληψης.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΔΗΜΗΤΡΙΟΣ ΚΑΙΡΙΔΗΣ: Σας άκουσα, μιλήσατε πέντε φορές συνολικά, πάνω από τριάντα πέντε λεπτά εσείς και άλλα τόσα ο Κοινοβουλευτικός Εκπρόσωπος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Μπορούσατε να μιλήσετε και εσείς.
ΔΗΜΗΤΡΙΟΣ ΚΑΙΡΙΔΗΣ: …αφήστε και την πλειοψηφία των εκατόν πενήντα, πέντε, που παίρνει τώρα τον λόγο, να πει και αυτή την άποψή της. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Καμαρώστε τη.
ΔΗΜΗΤΡΙΟΣ ΚΑΙΡΙΔΗΣ: Χωρίς διακοπές και χωρίς φασισμούς σε αυτήν εδώ την Αίθουσα και χρυσαυγητισμούς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Στον Βορίδη, αυτά. 
ΠΡΟΕΔΡΕΥΩΝ (Γεώργιος Γεωργαντάς): Αφήστε ανεμπόδιστα να μιλήσει ο κάθε ομιλητής, παρακαλώ. 
ΔΗΜΗΤΡΙΟΣ ΚΑΙΡΙΔΗΣ: Δεν υπάρχει αμφιβολία ότι το φερόμενο αδίκημα για το οποίο κατηγορείται ο κ. Λαζαρίδης συνέβη εκτός των βουλευτικών του καθηκόντων και μάλιστα πολύ πριν αναλάβει ως Βουλευτής -είκοσι χρόνια πριν. Δεν υπάρχει καμία αμφιβολία γι’ αυτό. Δεν υπάρχει, ωστόσο, και καμία αμφιβολία ότι αν δεν ήταν σήμερα Βουλευτής, δεν θα υπήρχε η συγκεκριμένη μήνυση. Και αυτό αποδεικνύει την πολιτική σκοπιμότητα της μήνυσης από το πρώην κομματικό στέλεχος -με όποια αξιοπιστία έχει ή δεν έχει- του κ. Σώρρα. Το άρθρο 83 παράγραφος 3 του Κανονισμού της Βουλής, πέρα από τη συνταγματική πρόβλεψη, μας υποχρεώνει όταν υπάρχει πολιτική σκοπιμότητα να μην αίρουμε τις ασυλίες. Και αυτό σκέφτηκε και έπραξε η Επιτροπή Δεοντολογίας. 
Πέρα, όμως, από αυτό το βασικό, η άρση δεν μπορεί να είναι αυτοματοποιημένη σε προδήλως αβάσιμες μηνύσεις, διότι τότε κινδυνεύει συνολικά να ανοίξουμε μια φάμπρικα καταχρηστικών και παντελώς αβάσιμων μηνύσεων στα δικαστήρια. 
Ως προς το βάσιμο της κατηγορίας, επιτρέψτε μου να διαβάσω, για να μην κάνω και κανένα λάθος, κύριε Πρόεδρε: «Κύριε Πρόεδρε -και απευθύνομαι και στους συναδέλφους στην Αίθουσα που έχουν σχέση με τη Νομική Επιστήμη- κατ’ αρχάς, αυτή η μηνυτήρια αναφορά εναντίον Λαζαρίδη, πραγματικά, δεν ξέρω τι να πω. Οι εισαγγελείς δεν αξιολογούν τίποτα; Διότι η ουσία της μηνυτήριας αναφοράς είναι στη δεύτερη παράγραφο όπου το ποσόν φτάνει τις 235.000, όταν ο μισθός είναι δεν είναι 30.000 συνολικά που πήρε ο Μακάριος Λαζαρίδης. Αυτό είναι. Και αυτό το πράγμα ο εισαγγελέας μάς το στέλνει εμάς για να αξιολογήσουμε τη ποινική απαξία; Τέλος πάντων». 
«Επίσης, κοιτάξτε, κατά την άποψή μου, αυτό το δικόγραφο δεν έχει καμία τύχη στο δικαστήριο. Καμία τύχη». Ποιος τα λέει όλα αυτά; 
ΘΕΟΦΙΛΟΣ ΞΑΝΘΟΠΟΥΛΟΣ: Εγώ!
ΔΗΜΗΤΡΙΟΣ ΚΑΙΡΙΔΗΣ: Αυτή είναι η πρόταση του κ. Ξανθόπουλου.
ΘΕΟΦΙΛΟΣ ΞΑΝΘΟΠΟΥΛΟΣ: Το σκεπτικό, όχι η πρόταση.
ΔΗΜΗΤΡΙΟΣ ΚΑΙΡΙΔΗΣ: Το σκεπτικό του κ. Ξανθόπουλου στην Επιτροπή Δεοντολογίας, διαβάζοντας από τα Πρακτικά. 
Κατά τον κ.  Ξανθόπουλο, ο οποίος δεν είναι μέλος της κυβερνητικής πλειοψηφίας, εξ όσων γνωρίζω…
ΘΕΟΦΙΛΟΣ ΞΑΝΘΟΠΟΥΛΟΣ: Όχι, ευτυχώς.
ΔΗΜΗΤΡΙΟΣ ΚΑΙΡΙΔΗΣ: …αν και με όλα αυτά που έχουμε δει τώρα εδώ, τίποτα δεν θα με εξέπληττε στο χώρο της Αντιπολίτευσης- μας είπε στην Επιτροπή Δεοντολογίας ότι η μήνυση είναι παντελώς αβάσιμη. Και επιτέθηκε στους εισαγγελείς ότι δεν κάνουν τη δουλειά τους, ότι δεν φιλτράρουν, ότι τα στέλνουν έτσι. Αν είναι ποτέ δυνατόν! Και απασχολούν τη Βουλή με προδήλως αβάσιμες μηνυτήριες αναφορές. 
Δικά σας λόγια, κύριε Ξανθόπουλε, αν και, επιτρέψτε μου να πω, άλλα μας είπατε λίγο πριν, αλλά είναι και αυτό μέρος του καιρού μας και των αντιφάσεων που ζούμε. 
Και κλείνω με τον κ. Αυγενάκη. Πρότεινα στην Επιτροπή -να το ξέρει η Ολομέλεια- προκειμένου να καταλήξουμε όλοι σε μια από κοινού απόφαση, κάτι πάρα πολύ απλό. Η Επιτροπή μας δεν έχει ούτε την εμπειρία ούτε την αρμοδιότητα να ελέγχει το πόθεν έσχες οποιουδήποτε. Υπάρχει αρμόδια Επιτροπή Πόθεν Έσχες αποτελούμενη κατά πλειοψηφία από ανώτατους δικαστικούς. 
Πρότεινα, λοιπόν, να παραπεμφθεί στην Επιτροπή Πόθεν Έσχες και κατ’ εξαίρεση και κατ’ επειγόντως να επιληφθεί, όχι με την κανονική διαδικασία που θα πάρει οκτώ και δέκα μήνες, αλλά αύριο το πρωί για το βάσιμο ή το αβάσιμο. Και ό,τι αποφασίσει η Επιτροπή Πόθεν Έσχες -που δεν αποτελείται από την πλειοψηφία της Νέας Δημοκρατίας- αν υπάρχει κάτι μεμπτό, να το στείλει στη δικαιοσύνη, να αρθεί η ασυλία και να ακολουθήσουν όλα τα υπόλοιπα. Δεν το δεχτήκατε. 
ΘΕΟΦΙΛΟΣ ΞΑΝΘΟΠΟΥΛΟΣ: Το Προεδρείο.
ΔΗΜΗΤΡΙΟΣ ΚΑΙΡΙΔΗΣ: Και μπορείτε να δείτε τα Πρακτικά. Αυτή ήταν η δικιά μου πρόταση. 
Δεν την υιοθετήσατε, κύριοι της Αντιπολίτευσης, και θέσατε το ερώτημα «ναι ή όχι». Και καταλήξαμε στη συγκεκριμένη πρόταση.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
ΘΕΟΦΙΛΟΣ ΞΑΝΘΟΠΟΥΛΟΣ: Κύριε Πρόεδρε, θα ήθελα τον λόγο επί προσωπικού.
Κύριε Ξανθόπουλε, και δεν προβλέπεται επί προσωπικού σε αυτήν τη διαδικασία, αλλά η αλήθεια είναι, όπως αποτυπώθηκε και με τις διορθώσεις που κάνατε εσείς, περιγράφηκαν τα πράγματα ακριβώς όπως έγιναν. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Έχετε δώσει τον λόγο επί προσωπικού σε τέτοια διαδικασία, στον κ. Υψηλάντη.
ΠΡΟΕΔΡΕΥΩΝ (Γεώργιος Γεωργαντάς): Υπήρχε ένα σκεπτικό από εσάς και υπήρχε και μια εισήγηση, βεβαίως, που τη διόρθωσε ο συνάδελφος. Δεν υπάρχει κανένα ζήτημα επί προσωπικού. 
Παρακαλώ, κύριε Ξανθόπουλε, τη βοήθειά σας για να προχωρήσουμε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Του Υψηλάντη του είχατε δώσει.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η ψηφοφορία. 
Σας επισημαίνουμε ότι η ψηφοφορία περιλαμβάνει τέσσερις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.
Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. 
Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Γεώργιος Γεωργαντάς): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:


ΠΡΟΕΔΡΕΥΩΝ (Γεώργιος Γεωργαντάς): Παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, μέχρι να ολοκληρωθεί η καταμέτρηση, εισερχόμαστε στην ημερήσια διάταξη
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συμφωνίας ανάμεσα στη Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών(AMSCC)».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.
Συμφωνεί το Σώμα; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το Σώμα δεν μίλησε. Το Σώμα δεν υπάρχει από ό,τι βλέπετε.
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ναι, συμφωνούμε.
ΠΡΟΕΔΡΕΥΩΝ (Γεώργιος Γεωργαντάς): Υπάρχει εκπρόσωπος, της Πλειοψηφίας. Το Σώμα συνεφώνησε κατά πλειοψηφία. 
Τον λόγο έχει ο ειδικός αγορητής από την Πλεύση Ελευθερίας για πέντε λεπτά, ο κ. Καζαμίας. 
Κύριε συνάδελφε, παρακαλώ, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, κατά την προηγούμενη συζήτηση για την άρση ασυλίας των δύο Βουλευτών της Νέας Δημοκρατίας, του κ. Λαζαρίδη σε σχέση με όσα είπε και ξεείπε για το πτυχίο του, αλλά και στην άρση ασυλίας του κ. Αυγενάκη σε θέμα που σχετίζεται με την εμπλοκή του στην υπόθεση του ΟΠΕΚΕΠΕ, η Πλειοψηφία μάλλον αναμένουμε να έχει καταψηφίσει τις άρσεις ασυλίας για να προστατεύσει και τους δύο, ενώ μόλις τώρα ενημερωθήκαμε από το Προεδρείο ότι οι επιστολικές ψήφοι ήταν για μία ακόμη φορά εκατόν τριάντα. 



Δεν θα μας εκπλήξει καθόλου αν η συντριπτική πλειονότητα των επιστολικών ψήφων αυτών προέρχεται από τη Νέα Δημοκρατία. Εξάλλου, τα έδρανα της Νέας Δημοκρατίας είναι σχεδόν ολόαδεια. Οι Βουλευτές, που ψήφισαν με επιστολική βεβαίως επανέλαβαν το έργο, που είδαμε πριν από ένα χρόνο, όταν με επιστολικές ψήφους, οι οποίες χρησιμοποιήθηκαν με τακτικό τρόπο, δηλαδή αν θυμάστε υπήρχαν Βουλευτές της Νέας Δημοκρατίας, οι οποίοι νόμιζαν ότι ψήφισαν με επιστολική και τελικά φάνηκε ότι οι επιστολικές ψήφοι τους δεν είχαν τοποθετηθεί στην κάλπη, πιθανόν να έχουμε παρόμοια εξέλιξη και τώρα.
Η ουσία είναι μία, ότι ο κ. Αυγενάκης, ο οποίος δεν παραπέμφθηκε σε ειδικό δικαστήριο για την εμπλοκή του στο μεγάλο σκάνδαλο του ΟΠΕΚΕΠΕ, ο οποίος ήρθε στην Εξεταστική Επιτροπή για τον ΟΠΕΚΕΠΕ και δεν απαντούσε στις ερωτήσεις και ο οποίος κατηγορείτο για υπόθαλψη εγκληματικής οργάνωσης, για μία ακόμη φορά προστατεύτηκε από την Πλειοψηφία της Νέας Δημοκρατίας. Αυτή είναι η στάση σας απέναντι στην αντιμετώπιση των εκτεταμένων φαινομένων διαφθοράς.
Έχουμε και τον Πρόεδρο της Εξεταστικής Επιτροπής του ΟΠΕΚΕΠΕ εδώ μπροστά, που είναι εισηγητής. Θυμάμαι ότι είχε χρησιμοποιήσει και ένα κουμπί και το έκλεινε για να μην δίνει τον λόγο μόνο στους Βουλευτές της Πλεύσης Ελευθερίας που συμμετείχαν στην Εξεταστική Επιτροπή, στην κ. Κωνσταντοπούλου και σε εμένα.
ΑΝΔΡΕΑΣ ΝΙΚΟΛΑΚΟΠΟΥΛΟΣ: Που υπερβήκατε τον χρόνο.
ΑΛΕΞΑΝΔΡΟΣ ΚΑΖΑΜΙΑΣ: Και κουνάει και το κεφάλι. Προφανώς με πολύ υπερηφάνεια το κάνατε. Πολύ υπερήφανος ήσασταν. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Και λέτε και ψέματα.
ΑΛΕΞΑΝΔΡΟΣ ΚΑΖΑΜΙΑΣ: Και λέω ψέματα εγώ; Δεν είχατε αυτό το κουμπί; Τι λέτε, κύριε Νικολακόπουλε; Αλλά, δυστυχώς, έτσι προεδρεύετε. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Σε όλους όσους υπερέβαιναν τον χρόνο.
ΑΛΕΞΑΝΔΡΟΣ ΚΑΖΑΜΙΑΣ: Κάντε και λίγη ησυχία. 
Έτσι προεδρεύετε. Έτσι προσπαθείτε να φιμώσετε οποιαδήποτε προσπάθεια. Και με ψευδομηνύσεις, τις οποίες υποθάλπει η παράταξή σας, προσπαθείτε να αντιμετωπίσετε την ενοχλητική πολιτική αντίπαλο, την κ. Κωνσταντοπούλου και συσσωρεύετε και άλλες και άλλες. Αυτά τα βλέπει ο λαός και ξέρει ακριβώς τι κάνετε, που είναι οι πρακτικές αυταρχικών καθεστώτων, δημοκρατιών της μπανανιάς. Έτσι πάνε με μηνύσεις στους πολιτικούς αντιπάλους και με χρήση της πλειοψηφίας για να μπλοκάρουν οποιαδήποτε διερεύνηση υπόθεσης διαφθοράς, που εμπλέκει τους δικούς της Υπουργούς. Αυτή είναι η Κυβέρνησή σας και η παράταξή σας. 
Επομένως, το έργο επαναλαμβάνεται. Δεν έχει αλλάξει τίποτα από τη στάση της Νέας Δημοκρατίας στο σκάνδαλο του ΟΠΕΚΕΠΕ. Υπάρχει και διάταξη, η οποία θα συζητηθεί τώρα ξανά στην τέταρτη συνεδρίαση της Επιτροπής Παραγωγής και Εμπορίου σε ένα νομοσχέδιο για τον πρωτογενή τομέα, το άρθρο 74 αν δεν κάνω λάθος, το οποίο δεν ήλθε στη δημόσια διαβούλευση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έφυγε και ο Νικολακόπουλος.
ΑΛΕΞΑΝΔΡΟΣ ΚΑΖΑΜΙΑΣ: Έφυγε και ο Νικολακόπουλος.
…αλλά συζητείται πάνω και αυτό αμνηστεύει στην ουσία επιδοτήσεις, οι οποίες πιθανότατα να δόθηκαν παρανόμως από το 2018 μέχρι και το 2022. Και μετά έχουμε τους Υπουργούς της Κυβέρνησης να μας λένε ότι αυτά τελείωσαν. 
Έρχομαι τώρα στη Σύμβαση που συζητάμε τώρα. Κατ’ αρχάς να πω ότι αυτή είναι η δεύτερη Σύμβαση από το Υπουργείο Εθνικής Άμυνας. Στην προηγούμενη, η οποία ήρθε με καθυστέρηση τεσσάρων ετών, τα είπε η κ. Κεφαλά στον κύριο Υφυπουργό. Ο κύριος Υφυπουργός, όμως, ο οποίος συνήθως είναι ειλικρινής, στην προκειμένη περίπτωση, χρησιμοποίησε διάφορα τεχνάσματα για να αποφύγει να μας πει την αλήθεια. 
Η σύμβαση αυτή, η οποία ήρθε με καθυστέρηση τεσσάρων ετών, υπεγράφη τον Γενάρη και Φλεβάρη του 2023 και εφαρμόστηκε, όπως μας είπατε, υλοποιήθηκε. Όταν εφαρμόζεται μία διεθνής σύμβαση, που δεν έχει κυρωθεί από τη Βουλή, κύριε Δαβάκη, αυτό ξέρετε τι είναι; Είναι αντισυνταγματικό. Και εσείς ξέρετε τι μας είπατε; Ότι καλύπτεται έτσι το νομικό κενό. Έλεος! Έλεος, φτάνει πια αυτά τα παιχνίδια και τα τεχνάσματα. Ακόμη και από εσάς αυτό δεν το περιμέναμε. Υπάρχει, δηλαδή, μία συστηματική παραβίαση του Συντάγματος. 
Εδώ έχουμε μία άλλη σύμβαση, την οποία υπέγραψε η κυβέρνηση Τσίπρα το 2017, επί υπουργίας Καμμένου, που δεν έχει αντικείμενο. Είναι μια συνεργασία με το ναυτικό της Σερβίας. Ξέρετε κάτι, όμως; Η Σερβία δεν έχει ναυτικό, δεν έχει πολεμικό ναυτικό. Έχει μόνον για τον Δούναβη έναν στολίσκο ποταμού -έτσι ονομάζεται επισήμως- που έχει το πολύ τριάντα πλοιάρια και έχουμε υπογράψει σύμβαση, υποτίθεται, εξυπηρέτησης του Σερβικού ναυτικού. 
Και ο τραγέλαφος εδώ είναι ότι όταν έρχονται καθυστερημένες συμβάσεις από την κυβέρνηση Τσίπρα ποιος τις υποστηρίζει σήμερα στην Ολομέλεια; Η Κυβέρνηση της Νέας Δημοκρατίας, που τότε ήταν Αντιπολίτευση. Και ποιος τις καταψηφίζει; Μα, ο ΣΥΡΙΖΑ! Τέτοιος είναι ο παραλογισμός. 
Αυτή η σύμβαση, δυστυχώς, είναι προβληματική από κάθε άποψη. Πραγματικά δεν ξέρω τι συζητάει η Βουλή όταν πρόκειται για τέτοια κούφια πράγματα, τα οποία δεν έχουν αντικείμενο. 
Η Πλεύση Ελευθερίας, βεβαίως, καταψηφίζει. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Τον λόγο τώρα έχει από τη Νίκη ο κ. Τάσος Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, το Μνημόνιο Ελλάδας και Σερβίας για τη συνεργασία στο Πολυεθνικό Συντονιστικό Κέντρο Στρατηγικών Θαλάσσιων Μεταφορών των Αθηνών έχει θετικό προσανατολισμό και υπηρετεί μια σχέση με ιδιαίτερο ιστορικό και γεωπολιτικό βάθος. 
Η Ελλάδα και η Σερβία συνδέονται με μακροχρόνιους δεσμούς. Η εμβάθυνση της αμυντικής τους συνεργασίας, όταν στηρίζεται σε σαφείς κανόνες, αμοιβαιότητα και σεβασμό στα εθνικά συμφέροντα, συμβάλλει στη σταθερότητα των Βαλκανίων και ενισχύει την παρουσία της χώρας μας στην περιοχή.
Το AMSCC αποτελεί ταυτόχρονα ένα ελληνικό στρατηγικό πλεονέκτημα. Οι στρατηγικές μεταφορές δεν είναι μια δευτερεύουσα διοικητική λειτουργία. Είναι βασικό στοιχείο της επιχειρησιακής ικανότητας. Δεν αρκεί να διαθέτεις δυνάμεις και μέσα, πρέπει να μπορείς να μετακινήσεις γρήγορα, με ασφάλεια και με αξιόπιστο συντονισμό. Αναφέρεται σε θαλάσσιες, αεροπορικές, χερσαίες και πολυτροπικές μεταφορές. 
Όπως επισημάνθηκε στην Επιτροπή από τον πρώην αρχηγό ΓΕΕΘΑ η συνεργασία μπορεί να συνδεθεί και με τις μεταφορικές δυνατότητες της Σερβίας στο Δούναβη. Η ουσία βρίσκεται στην πολυτροπική στρατιωτική κινητικότητα, στον συνδυασμό ποταμίων, οδικών, σιδηροδρομικών και θαλάσσιων διαδρομών. Αναδεικνύει την ανάγκη ενός οργανωμένου μηχανισμού συντονισμού διαφορετικών μέσων και διαδρομών. Η συζήτηση στην Επιτροπή ανέδειξε και μια ευρύτερη διάσταση του Κέντρου. Οι υπηρεσίες του έχουν χρησιμοποιηθεί για την υποστήριξη επιχειρήσεων εκκένωσης πολιτών από εμπόλεμες περιοχές, ενώ η συνδρομή των ελληνικών Ενόπλων Δυνάμεων στην απομάκρυνση ξένων πολιτών, έχει ενισχύσει έμπρακτα τη διεθνή θέση της χώρας. Πρόκειται για χαρακτηριστικό παράδειγμα του πώς μία επιχειρησιακή δυνατότητα μπορεί να παράγει παράλληλα διπλωματικό κεφάλαιο.
Από την πλευρά του κόστους ο Υφυπουργός διευκρίνισε ότι ο ρόλος της Ελλάδας είναι συντονιστικός, επιτελικός και υποστηρικτικός, χωρίς δέσμευση ελληνικών μεταφορικών μέσων ή προσωπικού για λογαριασμό της Σερβίας. Το κόστος κάθε συγκεκριμένης σύμβασης μεταφοράς καλύπτεται από το κράτος που ζητεί την υπηρεσία, δηλαδή στη συγκεκριμένη περίπτωση από τη Σερβία. 
Οι σχετικές συμβάσεις διεκπεραιώνονται από το Υπουργείο Ναυτιλίας με τη συνδρομή του Ναυτικού Επιμελητηρίου Ελλάδος. Η απάντηση αυτή αποσαφηνίζει σε σημαντικό βαθμό το οικονομικό σκέλος. Παραμένει, ωστόσο, αναγκαίο να υπάρχει ετήσια αποτύπωση του διοικητικού κόστους λειτουργίας του Κέντρου και των υπηρεσιών που παρέχονται, ώστε η Βουλή να γνωρίζει το συνολικό ισοζύγιο κόστους και οφέλους. 
Το σοβαρότερο ανοικτό ζήτημα αφορά στην ασφάλεια. Το Μνημόνιο επιτρέπει την τοποθέτηση Σέρβου εκπροσώπου στις εγκαταστάσεις του Κέντρου, την αποστολή αξιωματικού συνδέσμου και τη συμμετοχή προσωπικού για εκπαιδευτικούς σκοπούς. Παράλληλα, το AMSCC συλλέγει και επεξεργάζεται πληροφορίες σχετικές με στρατιωτικές μετακινήσεις, διαθέσιμα μέσα και μεταφορικές ανάγκες. 
Το κείμενο περιέχει βασικές δικλείδες. Περιορίζει την ανταλλαγή πληροφοριών, απαγορεύει την πρόσβαση σε διαβαθμισμένες πληροφορίες τρίτων χωρίς άδεια και επιτρέπει την άμεση καταγγελία του Μνημονίου, σε περίπτωση παραβίασης των κανόνων ασφαλείας. Οι προβλέψεις αυτές είναι θετικές, αλλά δεν αρκεί να υπάρχουν μόνο επί χάρτου. 
Στην Επιτροπή δεν δόθηκε συγκεκριμένη απάντηση για τις διαδικασίες ελέγχου ασφαλείας του προσωπικού που θα τοποθετείται ή θα συνεργάζεται με το AMSCC. Πρέπει να γνωρίζουμε ποια διαδικασία πιστοποίησης θα προηγείται, ποιος θα εγκρίνει τα δικαιώματα πρόσβασης και πώς θα εφαρμόζεται στην πράξη η αρχή της απολύτως αναγκαίας γνώσης. 
Η πρόσβαση στις εγκαταστάσεις, στα πληροφοριακά συστήματα και στα επιχειρησιακά δεδομένα πρέπει να είναι αυστηρά διαβαθμισμένη, εξατομικευμένη και διαρκώς ελεγχόμενη. Η φιλία μεταξύ κρατών ενισχύεται με καθαρούς κανόνες, δεν αποκαθιστά τις διαδικασίες ασφάλειας. 
Δεν απαντήθηκε, επίσης, αν έχει ήδη συναφθεί η συμπληρωματική διευθέτηση για την ανταλλαγή και προστασία διαβαθμισμένων πληροφοριών. Εάν δεν είχε συναφθεί, πρέπει να καταστεί σαφές ότι καμία τέτοια ανταλλαγή δεν θα πραγματοποιηθεί πριν τεθεί σε ισχύ ένα ολοκληρωμένο και ελεγμένο πλαίσιο προστασίας. 
Χρειάζεται ακόμα αποσαφήνιση της ευρείας παραίτησης, από αξιώσεις για θάνατο, τραυματισμό ή ζημία. Η παραίτηση αυτή δεν πρέπει να καταλαμβάνει περιπτώσεις βαριάς αμέλειας, δόλου ή παράνομης πράξης. Ούτε μπορεί να μένει ασαφές ποιος ευθύνεται έναντι τρίτων ή για ενδεχόμενη περιβαλλοντική ζημία. 
Τέλος, η συνεργασία με τη Σερβία πρέπει να ενταχθεί σε μια συνολική στρατηγική αναβάθμισης του AMSCC. Χρειάζονται μετρήσιμοι στόχοι, περισσότερες συνεργασίες, μεγαλύτερη επιχειρησιακή δραστηριότητα, αξιοποίηση της ελληνικής ναυτιλιακής τεχνογνωσίας και ουσιαστική σύνδεση του Κέντρου με τις εθνικές ανάγκες πολιτικής προστασίας και απομάκρυνση πολιτών από περιοχές κρίσεων. 
Η γεωγραφική θέση της Ελλάδος, η ναυτική της παράδοση και η ισχύς της εμπορικής της ναυτιλίας, αποτελούν εθνικά πλεονεκτήματα. Το ζητούμενο είναι να μετατρέπονται σε επιχειρησιακή δυνατότητα, διπλωματική επιρροή και συγκεκριμένο εθνικό όφελος. 
Η Νίκη στηρίζει τη συνεργασία με τη Σερβία και την ενίσχυση ενός πολυεθνικού κέντρου που εδρεύει στην Αθήνα. Με αυτές τις επισημάνσεις δηλώνουμε θετικοί στην ψήφιση του εν λόγω μνημονίου. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει ο ειδικός αγορητής από τον ΣΥΡΙΖΑ-Προοδευτική Συμμαχία, ο κ. Αμανατίδης. 
Παρακαλώ, κύριε συνάδελφε, έχετε τον λόγο.
ΙΩΑΝΝΗΣ ΑΜΑΝΑΤΙΔΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, στην προηγούμενη Σύμβαση μίλησα για την ανάγκη ενίσχυσης του ρόλου του Οργανισμού Ηνωμένων Εθνών. Εδώ θέλω να συνεχίσω λέγοντας το εξής: Είδαμε χθες την ομιλία του Τούρκου Προέδρου ουσιαστικά να κλιμακώνει τις προκλήσεις της Τουρκίας σε βάρος της Ελλάδας, έτσι όπως φάνηκε και από την ομιλία του κ. Ερντογάν. Έτσι, λοιπόν, ο Έλληνας Πρωθυπουργός στην αυριανή του ομιλία, ουσιαστικά θα πρέπει να απαντήσει -και θα αναφερθώ μόνο σε ένα σημείο- για το πώς θα αντιμετωπίσει και πώς θα απαντήσει σ’ αυτά τα οποία προκλητικά αναφέρθηκαν στην ομιλία του. 
Και, κύριε Υπουργέ και κυρίες και κύριοι συνάδελφοι, μιλάμε και λέμε πάντα ότι θέλουμε και υπηρετήσαμε μια ενεργητική, πολυδιάστατη εξωτερική πολιτική, ειρηνική βεβαίως. Το «ενεργητική» έχει μεγάλη σημασία. Έχει σημασία το πώς αξιοποιείς τη θέση σου στους διεθνείς οργανισμούς όταν είσαι, στην Ευρωπαϊκή Ένωση, μη μόνιμο μέλος του Συμβουλίου Ασφαλείας και τι συνεργασίες κάνεις τριμερείς ή τετραμερείς. Και βεβαίως, θα δοθεί κάποια απάντηση γιατί στις 19 Σεπτεμβρίου 2026 ο ΥΠΕΞ, μιλώντας στο βήμα του Πανεπιστημίου του Τορόντο, είπε ότι αν ήξερε ότι θα βρισκόμασταν σε μια τόσο ταραχώδη περίοδο, η Ελλάδα δεν θα είχε θέσει υποψηφιότητα για να εκλεγεί μη μόνιμο μέλος του Συμβουλίου Ασφαλείας του ΟΗΕ; 
Είναι ζητήματα τα οποία και εμάς μας κάνουν να ανησυχούμε και να προβληματιζόμαστε για τη στάση της Ελληνικής Κυβέρνησης. 
Για μας, κυρίες και κύριοι συνάδελφοι, προφανώς η υπεράσπιση της εδαφικής ακεραιότητας και της εθνικής ανεξαρτησίας είναι ο θεμελιώδης λίθος της υπόστασης της χώρας. Φυσικά, συνδέεται άρρηκτα με την ειρήνη, την πρόοδο, την αξιοπρέπεια του λαού μας και την ασφάλεια των επόμενων γενεών. Όμως, ο σχεδιασμός της αμυντικής πολιτικής της χώρας συναρτάται στενά με τον συνολικό σχεδιασμό της εξωτερικής πολιτικής και των ενεργειών σε διπλωματικό επίπεδο και εντάσσεται στο πλαίσιο που αυτή χαράζει. 
Άρα, χρειαζόμαστε -και αυτό υπερασπιζόμαστε- έναν στρατηγικό σχεδιασμό τουλάχιστον δεκαπενταετίας για τις Ένοπλες Δυνάμεις, που θα είναι αποτέλεσμα των εισηγήσεων των επιτελείων σε συνεργασία με την πολιτική ηγεσία της χώρας και τη μέγιστη και ουσιαστική συμμετοχή του Ελληνικού Κοινοβουλίου. Βεβαίως, σε αυτόν τον σχεδιασμό θα συμπεριλαμβάνεται και η αμυντική βιομηχανία ως κρίσιμος κρίκος της αποτρεπτικής ισχύς της χώρας. Και θα επαναλάβω για δεύτερη φορά ότι το έμψυχο δυναμικό είναι αυτό που αποτελεί την ραχοκοκαλιά των Ενόπλων Δυνάμεων, καθώς και τον πολύτιμο πολλαπλασιαστή ισχύος και πρέπει να τύχει ιδιαίτερης μέριμνας και σεβασμού. 
Όσον αφορά το Μνημόνιο Συμφωνίας ανάμεσα στην Κυβέρνηση της Ελληνικής Δημοκρατίας και στην Κυβέρνηση της Δημοκρατίας της Σερβίας, στο πλαίσιο βέβαια του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών, επισήμανση πρώτη: Γιατί έρχεται με τόση μεγάλη καθυστέρηση; Έχει απαντήσει μερικώς ο Υφυπουργός Άμυνας, ωστόσο και επειδή υπάρχει ένα γενικότερο ζήτημα, θα πρέπει να δούμε το ζήτημα αυτό των συμφωνιών-συνθηκών και των γρήγορων επικυρώσεων, έτσι ώστε να έχουμε πρώτα τα αποτελέσματα και μετά τις επικυρώσεις σε έναν σχεδιασμό, ο οποίος θα μπορούσε να γίνε. Είμαστε πρόθυμοι, κύριε Υπουργέ, να συμβάλουμε σ’ αυτό, έτσι ώστε να λήξει με μια ομαδοποίηση ή ό,τι μπορεί να υπάρχει. 
Δεύτερο σημείο: Το Μνημόνιο είναι η τεχνική συμφωνία που υπογράφηκε το 2017, αλλά τότε είχαμε μια διαφορετική εξώτερη πολιτική από τη σημερινή. Είχαμε εξωστρέφεια, πρωτοβουλίες για συνεργασία με συμμαχικά σχήματα από τα Βαλκάνια ως τη Μέση Ανατολή. Όταν υπογράφηκε αυτό το Μνημόνιο, το διεθνές και περιφερειακό περιβάλλον ήταν πολύ διαφορετικό. Η υπογραφή του εντασσόταν στην ευρύτερη προσπάθεια της τότε κυβέρνησης για την άσκηση μιας συγκροτημένης στρατηγικής συνολικά στα Δυτικά Βαλκάνια, με την Αθήνα να δίνει έμφαση στη σταθερότητα, την ειρήνη, τον διάλογο και τις συνεργασίες. Τίποτα απ’ αυτά δεν ισχύει σήμερα, καθώς με αποκλειστική ευθύνη της σημερινής Κυβέρνησης έχουν εγκαταλειφθεί πλήρως οι στόχοι -και δεν θα κουραστώ να το λέω πάντα- της πολυδιάστατης ενεργητικής φιλειρηνικής εξωτερικής πολιτικής. 
Η απουσία της Αθήνας απ’ τα Δυτικά Βαλκάνια δημιουργεί και χώρο για άλλες πολιτικές επιρροές, είτε από την Τουρκία, είτε από άλλες δυνάμεις. Τα Δυτικά Βαλκάνια είναι σε μια φάση ανακατατάξεων, νέοι παίκτες υπάρχουν και η διεθνής κινητικότητα δυνάμεων έχει αυξηθεί. Ενώ οι πολυεθνικές δομές στρατηγικών μεταφορών έχουν αποκτήσει διαφορετικό ρόλο. 
Στηρίξαμε και στηρίζουμε φυσικά την ενταξιακή προοπτική της Σερβίας και συνολικά των Δυτικών Βαλκανίων, υπό το πρίσμα της περιφερειακής ασφάλειας και σταθερότητας, αλλά και της διασυνδεσιμότητας. 
Επισήμανση Τρίτη: Η κύρωση του Μνημονίου δεν αφορά απλώς την επικύρωση μιας παλιότερης συμφωνίας, αλλά την αξιολόγηση της σκοπιμότητας συνέχισης μιας συνεργασίας που εντάσσεται σε ένα ευρύτερο πλέγμα στρατηγικών μεταφορών και ταχείας ανάπτυξης δυνάμεων.
Υποστηρίζουμε σταθερά ότι η Ελλάδα οφείλει να εξετάζει με προσοχή κάθε διεύρυνση συμμετοχής σε πολυεθνικούς μηχανισμούς στρατηγικής κινητικότητας, ιδιαίτερα όταν δεν συνοδεύεται από σαφή τεκμηρίωση των εθνικών ωφελειών. 
Δεν αμφισβητούμε, προφανώς, τη συνεργασία με τη Σερβία. Αντιθέτως, δίνουμε μεγάλη έμφαση στην ενεργητική εξωτερική πολιτική και στην πολυμερή διπλωματία, τη συνεργασία με έμπρακτα αποτελέσματα. 
Για τους λόγους αυτούς και αιτιολογώντας τη θέση την οποία παίρνουμε στη συγκεκριμένη Συνθήκη, θεωρούμε ότι η συνέχιση μιας συμφωνίας που υπογράφηκε σε διαφορετικές συνθήκες απαιτεί επικαιροποιημένη στρατηγική αξιολόγηση και δεν μπορεί απλώς να υπάρξει μια μηχανική κύρωση μετά από εννιά χρόνια. 
Γι’ αυτόν τον λόγο, κύριε Πρόεδρε, η θέση μας στη συγκεκριμένη Συνθήκη, Συμφωνία είναι «παρών».
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει ο ειδικός αγορητής από την Ελληνική Λύση, ο κ. Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε. 
Συζητούμε σήμερα την κύρωση ενός μνημονίου Συμφωνίας με τη Σερβία με μία δομή με δύσκολο ομολογουμένως όνομα, το Πολυεθνικό Συντονιστικό Κέντρο Στρατηγικών Θαλάσσιων Μεταφορών των Αθηνών, το AMSCC.
Πάμε να δούμε λίγο, τι λέει και τι αφορά η Συμφωνία. Πρώτον, αυτό το κείμενο είναι πολύ σοβαρότερο απ’ ό,τι δείχνει ο τίτλος του. Και δεύτερον, ο τρόπος με τον οποίο φτάνει σήμερα στη Βουλή μάς δείχνει πολλά για τη λειτουργία του κράτους μας και σίγουρα πολύ περισσότερα από αυτά τα οποία θέλουμε να ακούσουμε. 
Ας πούμε πρώτα, τι είναι το AMSCC και τι αναγνωρίζουμε εμείς ως Ελληνική Λύση. Ιδρύθηκε το 2004 με απόφαση του Υπουργείου Εθνικής Άμυνας και εδρεύει στο Γενικό Επιτελείο Εθνικής Άμυνας. Είναι, δηλαδή, μια από τις ελάχιστες διεθνείς δομές που η Ελλάδα δεν συμμετέχει απλώς, αλλά φιλοξενεί. Η αποστολή του είναι κρίσιμη, γιατί όταν ένα κράτος ή μία συμμαχία πρέπει να μετακινήσει δυνάμεις γρήγορα, το μεγάλο εμπόδιο ,πέρα από τα όπλα, είναι και οι μεταφορές, δηλαδή, το πόσο γρήγορα φτάνει το υλικό εκεί που χρειάζεται και με τι κόστος. Εδώ, μπαίνει το Κέντρο και η λειτουργία του. Και μπαίνει μ’ ένα εργαλείο, που καμία άλλη ευρωπαϊκή χώρα δεν διαθέτει, τη συνεργασία με το Ναυτικό Επιμελητήριο Ελλάδας και την πρόσβαση στον στόλο της ελληνικής ναυτιλίας. 
Κυρίες και κύριοι Βουλευτές, εδώ η ελληνική ναυτιλία παύει να είναι μόνο οικονομικό μέγεθος. Γίνεται, όπως πρέπει να γίνεται, εργαλείο εθνικής ισχύος. Γίνεται ο λόγος για τον οποίο η Αθήνα κάθεται σε ένα τραπέζι, που πιθανολογώ ότι υπό άλλες συνθήκες δεν θα καθόταν καν. Και αυτό είναι πολύτιμο. Και ακριβώς επειδή είναι πολύτιμο, οφείλουμε και πρέπει να το αντιμετωπίζουμε με τη σοβαρότητα που πρέπει. 
Το μνημόνιο, το οποίο καλούμαστε να κυρώσουμε σήμερα υπογράφηκε στο Βελιγράδι στις 24 Μαΐου του 2017 από την Κυβέρνηση του ΣΥΡΙΖΑ. Σήμερα, έχουμε Σεπτέμβριο του 2026. Πέρασαν εννέα χρόνια και τέσσερις μήνες για ένα κείμενο έξι σελίδων, με δέκα άρθρα και χωρίς, κατά την άποψή μας, αμφιλεγόμενες διατάξεις. Στο διάστημα που μεσολάβησε άλλαξαν κυβερνήσεις, έγιναν εκλογές, πέρασε μια πανδημία, ξέσπασε ένας πόλεμος στην Ευρώπη που άλλαξε εκ βάθρων το περιβάλλον ασφαλείας της ηπείρου και ανέδειξε τη στρατιωτική κινητικότητα από τεχνικό ζήτημα επιτελείων σε κορυφαία ευρωπαϊκή προτεραιότητα. Και εμείς, το Ελληνικό Κοινοβούλιο, το 2026 κυρώνει ένα κείμενο του 2017. 
Θα το πω, όπως το αισθάνομαι. Μια συμφωνία που κυρώνεται εννέα χρόνια μετά την υπογραφή της δεν είναι πια η ίδια συμφωνία. Μπορεί το κείμενο να παραμένει ίδιο, οι συνθήκες, όμως, ο κόσμος στον οποίο απευθύνεται έχει αλλάξει. Και δεν μιλώ εδώ για μια μεμονωμένη αβλεψία. Είναι μία συνήθεια, η οποία γίνεται ξανά και ξανά σε αυτή την Αίθουσα. Κάποια στιγμή, θα πρέπει μάς δώσετε και μια λίστα, ποιες είναι αυτές οι διεθνείς συμβάσεις, ποιες είναι αυτές οι εκκρεμότητες, να ξέρουμε και εμείς περί τίνος πρόκειται, κύριε Υπουργέ. 
Έρχομαι σε ένα άλλο θέμα, το οποίο κι αυτό έχει γίνει συνήθεια και δεν είναι άλλο από τις δαπάνες, κάτι το οποίο το έχουμε δει κατ’ επανάληψη. Διαβάζουμε την έκθεση του Γενικού Λογιστηρίου του Κράτους. Γράφει ότι από τις διατάξεις προκαλείται δαπάνη σε βάρος του κρατικού προϋπολογισμού και ότι η δαπάνη αυτή -και διαβάζω επί λέξει- εξαρτάται από πραγματικά γεγονότα. Το ίδιο ακριβώς αναφέρει και Ειδική Έκθεση του άρθρου 75 παράγραφος 3 του Συντάγματος. Πουθενά σε κανένα από τα δύο κείμενα δεν υπάρχει ούτε ένας αριθμός, ούτε εκτίμηση, ούτε εύρος, ούτε τάξη μεγέθους, ούτε ιστορικό στοιχείο από αντίστοιχα μνημόνια που ισχύουν με άλλες χώρες. 
Είναι ένα θέμα το οποίο κοινοβουλευτικά μας ξεπερνά, καθώς το άρθρο 75 παράγραφος 3 του Συντάγματος και η Έκθεσή του δεν μπήκε για λόγους διακοσμητικούς. Μπήκε για έναν πάρα πολύ συγκεκριμένο λόγο, για να μην ψηφίζει ποτέ η Βουλή στα τυφλά. Είναι εγγύηση υπέρ του Κοινοβουλίου και εγγύηση υπέρ των φορολογουμένων. 
Και η απάντηση -ξέρετε- του ΓΕΕΘΑ,  ότι χωρίς μέγεθος από τις πιστώσεις του ΓΕΕΘΑ, δεν είναι απάντηση. Είναι μια απάντηση χωρίς τεκμηρίωση. Ας δούμε, λοιπόν, τι λέει το κείμενο για τα οικονομικά, το οποίο είναι αποκαλυπτικό στη λιτότητα του. 
Άρθρο 3. Το κράτος υποδοχής, δηλαδή, η Ελλάδα παρέχει πόρους, χρήματα υπηρεσίες και εγκαταστάσεις. Άρθρο 5. Το Κέντρο και οι ελληνικές αρχές παρέχουν τις υπηρεσίες τους άνευ χρέωσης. Άρθρο 5 παράγραφος 2. Το αιτούν μέρος, η Σερβία δηλαδή, αναλαμβάνει τα έξοδα παραμονής του εκπροσώπου του. Είναι εξαιρετικά λιτό και λακωνικό, θα έλεγα, κύριε Δαβάκη. Δεν είναι κείμενο -ξέρετε- με το οποίο μπορείς να κάνεις κοινοβουλευτικό έλεγχο. Δεν είναι δυνατόν να έρχονται τέτοια κείμενα στη Βουλή.
Έρχομαι στο θέμα της ασφάλειας. Θα το πω χωρίς υπερβολές και χωρίς υπονοούμενα, γιατί το θέμα δεν σηκώνει μικροπολιτική. Η Σερβία είναι φίλη χώρα με ιστορικούς δεσμούς με την Ελλάδα. Είναι, όμως, και μια χώρα στρατιωτικά ουδέτερη, δεν ανήκει στο ΝΑΤΟ. Αντίθετα, ο φορέας στον οποίο καλούμαστε να κυρώσουμε υποστηρίζει και το ΝΑΤΟ και την Ευρωπαϊκή Ένωση. Και ο εκπρόσωπος της Σερβίας τοποθετείται για δύο χρόνια μέσα στο Υπουργείο Εθνικής Αμύνης. Αναγνωρίζω ότι το κείμενο έχει δικλείδες. Υπάρχουν, όμως, μέσα στο κείμενο και ασάφειες -σας τις έχω αναφέρει και στη διάρκεια της Επιτροπής- στις οποίες οφείλουμε και πρέπει να δώσουμε απαντήσεις. 
Κλείνοντας, θέλω να πάω τη συζήτηση εκεί που κρίνω ότι πρέπει να πάει. Η Ευρώπη ανακάλυψε με τον χειρότερο τρόπο ότι άμυνα δεν είναι μόνο εξοπλισμοί, αλλά είναι υποδομές, είναι διάδρομοι και μεταφορές. Όταν ένα άρμα μάχης δεν μπορεί να πάει στην ώρα δεν είναι πολεμικό όπλο, είναι δαπάνη ακινησίας. Σε αυτή τη συζήτηση, η Ελλάδα δεν μπορεί να είναι θεατής. Είναι η χώρα με το μεγαλύτερο εμπορικό στόλο στον κόσμο, με λιμάνια σε κομβικά σημεία, άσχετα αν εσείς τα ξεπουλάτε και φιλοξενεί ήδη τη δομή που μπορείς να τα συνδέσεις όλα αυτά. 
Το ερώτημα, λοιπόν, δεν είναι αν θα ψηφίσουμε ή όχι ένα μνημόνιο με τη Σερβία. Το ερώτημα είναι, αν έχουμε σχέδιο. Διεκδικούμε για τον συγκεκριμένο φορέα ρόλο και χρηματοδότηση μέσα από τη νέα ευρωπαϊκή αρχιτεκτονική στρατιωτικής κινητικότητας ή θα συνεχίσουμε απλά να συντηρούμε τέτοιου είδους δομές από το ΓΕΕΘΑ, αφήνοντάς τες σιγά σιγά να σβήνουν; 
Κλείνοντας, θα υπερψηφίσουμε τη συγκεκριμένη Σύμβαση. Θέλουμε, όμως, και επιθυμούμε να καταγραφούν για μια ακόμη φορά οι διαφωνίες και οι επιφυλάξεις μας σχετικά με τις καθυστερήσεις, με τις δαπάνες χωρίς αριθμό, με την ασυμμετρία και τη μη εξήγηση μεταξύ κόστους οφέλους και για τα θέματα ασφαλείας, τα οποία παραμένουν εκκρεμή. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Τον λόγο έχει ο ειδικός αγορητής από το Κομμουνιστικό Κόμμα Ελλάδος, ο κ. Χρήστος Κατσώτης. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Η Συμφωνία που υπογράφτηκε από τον ενιαίο ΣΥΡΙΖΑ, από την Κυβέρνηση Τσίπρα το 2017 ανάμεσα στην Ελληνική Κυβέρνηση και την Κυβέρνηση της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών έρχεται να ενισχύσει τη λεγόμενη γεωστρατηγική αναβάθμιση της χώρας και τη δημιουργία προϋποθέσεων αύξησης συνολικά της κερδοφορίας των μεγάλων επιχειρηματικών ομίλων, ιδιαίτερα, των εφοπλιστών. 
Ποιος είναι ο ρόλος που αναλαμβάνει η χώρα μας; Ποια είναι η αποστολή αυτού του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών; Ο ρόλος του είναι ο προγραμματισμός, η οργάνωση, η διοίκηση και η τελική διεκπεραίωση τακτικών και στρατηγικών μεταφορών διά θαλάσσης προς και από τα ενεργά ή στα εν δυνάμει ενεργά μέτωπα του ιμπεριαλιστικού πολέμου. Είναι αποστολές που συμμετέχουν ενεργά στην αποκαλούμενη στρατιωτική κινητικότητα, δηλαδή, στη δυνατότητα ταχείας μεταφοράς στρατευμάτων και πολεμικού υλικού όπου γης και τελικά στη δημιουργία των προϋποθέσεων εκτέλεσης εκτεταμένων πολυεθνικών στρατιωτικών επιχειρήσεων. 

Την ανάληψη εκ μέρους της χώρας αυτής της διευκόλυνσης, της κινητικότητας των ιμπεριαλιστικών σχεδιαστικών δυνάμεων, σε συνεργασία με το εφοπλιστικό κεφάλαιο, η Κυβέρνηση την ονομάζει «γεωστρατηγική αναβάθμιση», κάτι που αποδέχονται και τα άλλα κόμματα. 
Αυτό είναι ένα στοιχείο που αποτελεί σταθερό στόχο της πολιτικής της Κυβέρνησης, ώστε η αναβάθμιση αυτή να αποτυπωθεί αντίστοιχα στην αύξηση του μεριδίου κερδών από ενεργειακές, μεταφορικές, εμπορικές και άλλες επενδύσεις, συμμετέχοντας ταυτόχρονα στους σχεδιασμούς της Ευρωπαϊκής Ένωσης, του ΝΑΤΟ ή στη στήριξη της πολιτικής των ΗΠΑ. 
Στη συγκεκριμένη συμφωνία το αντισυμβαλλόμενο μέρος με την Ελλάδα δεν είναι μια οποιοδήποτε χώρα, είναι η Σερβία, ό,τι απέμεινε από την πρώην Γιουγκοσλαβία, μιας πάλαι ποτέ ενιαίας κυριαρχικής χώρας που οι σύμμαχοί σας, κύριοι, το ΝΑΤΟ, η Ευρωπαϊκή Ένωση, οι ΗΠΑ, με τη συνδρομή της τότε ελληνικής Κυβέρνησης του ΠΑΣΟΚ, τη διαμέλισαν. 
Σήμερα όλοι αυτοί έχουν το απύθμενο θράσος να μιλάνε για διεθνές δίκαιο και για εδαφική κυριαρχία. Όλοι αυτοί, ενώ διαμέλισαν την πρώην Γιουγκοσλαβία σπέρνοντας την καταστροφή στα Βαλκάνια, σήμερα αναθέτουν στην Κυβέρνηση της Νέας Δημοκρατίας ρόλο στον βαθύτερο εγκλωβισμό των χωρών της περιοχής, όπως και με την παρούσα σύμβαση της Σερβίας, στα βρώμικα σχέδια που αποσκοπούν στην αποτροπή εφαρμογής αντίστοιχων σχεδίων της Ρωσίας και της Κίνας. 
Όσο και αν η Κυβέρνηση όλα αυτά τα παρουσιάζει ως μια διπλωματική αναβάθμιση της χώρας ή και ως μια παράμετρο που ευνοεί την ειρήνη στα Βαλκάνια, αρκεί κάποιος να κοιτάξει τη φρενίτιδα που επικρατεί με τις πολεμικές δαπάνες και την πολεμική προετοιμασία για να δει πού μας οδηγεί η κυβερνητική πολιτική. 
Σε λίγες ημέρες αναμένεται η επίσκεψη στελεχών της κυβέρνησης των ΗΠΑ, για να προετοιμαστεί ο έκτος γύρος στου στρατιωτικού διαλόγου. Η αναβάθμιση της χώρας μας στον αμερικανονατοϊκό σχεδιασμό, στην ενίσχυση του αποτυπώματος των ΗΠΑ που αναδιατάσσουν τις δυνάμεις στην περιοχή με φόντο και τις δυσκολίες τους στη Μέση Ανατολή, αλλά και την εμπλοκή στα σχέδια ενεργειακής κυριαρχίας των ΗΠΑ, μέσα από τον κάθετο διάδρομο, αναβαθμίζει και τους κινδύνους που προκύπτουν από αυτές τις σχέσεις. 
Ταυτόχρονα με την αναβάθμιση της χώρας μας στον αμερικανονατοϊκό σχεδιασμό, έρχονται και οι ανακοινώσεις της Ούρσουλα φον ντερ Λάιεν για το ευρωενωσιακό άρθρο 4, αντίστοιχο του ΝΑΤΟ, και τη δρομολόγηση μηχανισμών κήρυξης πολέμου σε ανταγωνιστικά ιμπεριαλιστικά κέντρα. Μιλάνε για ευρείας κλίμακας πόλεμο με τη Ρωσία, που φέρουν φαρδιά πλατιά και την υπογραφή της Κυβέρνησης. 
Στην άσκηση που θα γίνει, με αντικείμενο πρόβα πολέμου, από τις 25 Σεπτεμβρίου έως τις 2 Οκτωβρίου θα συμμετάσχει ολόκληρος ο μηχανισμός της Περιφέρειας Αττικής, θα τον κατευθύνει το Γενικό Επιτελείο και καλούνται να συμμετάσχουν οι οργανικές μονάδες και όλοι οι εργαζόμενοι. Τίτλος της άσκησης; «Η ομαλή μετάπτωση από την ειρηνική στην εμπόλεμη κατάσταση». 
Η πολιτική της κυβέρνησης και με τη στήριξη των κομμάτων του ευρωατλαντισμού είναι καταστροφική. Την ίδια στιγμή που συντελείται η πολεμική προετοιμασία, η Κυβέρνηση και τα «παπαγαλάκια» της παρουσιάζουν τη χώρα μας σχεδόν ως απρόσβλητη ως νησίδα σταθερότητας, με πανίσχυρους συμμάχους. Στα λόγια δίνουν ρεσιτάλ εφησυχασμού. Στην πράξη ομολογούν ότι τα χειρότερα είναι μπροστά, ειδικά αν κρίνει κανείς από την κλιμάκωση στα θέατρα του πολέμου. 
Οπότε όση αξία έχουν τα παραμύθια περί μη εμπλοκής, όταν αυτή βαθαίνει μέρα με τη μέρα, άλλο τόσο έχουν και ότι είμαστε θωρακισμένοι, όταν ο λαός πολιορκείται από παντού με καλέσματα προσαρμογής στη νέα πολεμική κατάσταση. Η στάση που θα κρατήσει ο λαϊκός παράγοντας απέναντι σε αυτή την πολιτική της εμπλοκής, μπορεί να καθορίζει πραγματικά τις εξελίξεις. 
Ως ΚΚΕ καλούμε τον λαό να δυναμώσει την πάλη του ενάντια στο σάπιο σύστημα του κέρδους που είναι συνώνυμο της εκμετάλλευσης και του πολέμου, για να σπάσει η αλυσίδα που τραβά τον λαό στον όλεθρο και να ανοίξει ο δρόμος της ανατροπής για τη νέα κοινωνία της πραγματικής ευημερίας, της ειρήνης και της αλληλεγγύης με τους λαούς όλου του κόσμου για τον σοσιαλισμό-κομμουνισμό. 
Ψηφίζουμε κατά της σύμβασης. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε. 
Συνεχίζουμε με τον εισηγητή από το ΠΑΣΟΚ-Κίνημα Αλλαγής, τον κ. Κατρίνη.
Παρακαλώ έχετε τον λόγο. 
ΜΙΧΑΗΛ ΚΑΤΡΙΝΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, θα ήθελα να ξεκινήσω εκφράζοντας τα συλλυπητήριά μου στους οικείους του 58χρονου Διευθυντή της Νευρολογικής Κλινικής του 424 Στρατιωτικού Νοσοκομείου Θεσσαλονίκης -δεν ξέρω, κύριε Υφυπουργέ, αν έχετε κάποια ενημέρωση, να μας πείτε τι συνέβη-…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όλα τείνουν στο έμφραγμα. 
ΜΙΧΑΗΛ ΚΑΤΡΙΝΗΣ: …μια απώλεια, μια ακόμα απώλεια για τις Ένοπλες Δυνάμεις της χώρας. Ειλικρινή συλλυπητήρια στους οικείους του και μακάρι να μην απασχολούμε αυτή την Αίθουσα με δυσάρεστες ειδήσεις. 
Κυρίες και κύριοι συνάδελφοι, ο ελληνικός λαός περιμένει να ακούσει τη φωνή της χώρας του, σήμερα και αύριο με την ομιλία του Πρωθυπουργού, καθαρή και διεκδικητική στη Γενική Συνέλευση του ΟΗΕ, κάτι που ο κύριος Πρωθυπουργός δυστυχώς δεν έκανε στη Σύνοδο Κορυφής του ΝΑΤΟ πριν από δύο μήνες στην Άγκυρα, επιλέγοντας να μιλήσει εκτός της αίθουσας της Συνόδου στα μέσα ενημέρωσης, για ευνόητους λόγους. Και δεν μίλησε εντός της αίθουσας για έναν σύμμαχο που δεν είναι και τόσο φιλήσυχος όσο θέλει να εμφανίζεται, κάτι που ο Πρωθυπουργός της χώρας δεν έχει κάνει ούτε στις Συνόδους Κορυφής της Ευρωπαϊκής Ένωσης, ζητώντας έμπρακτη αλληλεγγύη των εταίρων και την επιβολή οικονομικών κυρώσεων στην Τουρκία για τις παράνομες ενέργειές της και την παραβίαση των κυριαρχικών δικαιωμάτων και της Ελλάδας αλλά και της Κύπρου. 
Σε όλα αυτά τα διπλωματικά πεδία, κάθε Έλληνας πολίτης θα περίμενε να δει τις αγωνίες του για την ασφάλεια και το μέλλον της πατρίδας να γίνονται συγκεκριμένες εθνικές διεκδικήσεις. Θα περίμενε και περιμένει από τον Έλληνα Πρωθυπουργό να υπερασπιστεί το διεθνές δίκαιο και την ειρήνη απέναντι στην επιβολή της ισχύος, χωρίς παρερμηνείες, χωρίς αμφιλεγόμενες δηλώσεις που δικαιολογούν οποιαδήποτε λογική αναθεωρητισμού, να θέσει ευθέως την τουρκική απειλή πολέμου και τις αμφισβητήσεις, τις έμπρακτες αμφισβητήσεις ελληνικών κυριαρχικών δικαιωμάτων, όπως είδαμε με τους θαλάσσιους χάρτες που εξέδωσε η Άγκυρα, ζητώντας όμως έμπρακτη στήριξη από τη διεθνή κοινότητα. 
Ο Πρωθυπουργός οφείλει να εξηγήσει και να ξεκαθαρίσει ότι η άσκηση κυριαρχικών δικαιωμάτων της χώρας μας δεν εξαρτάται από την άδεια της Τουρκίας και ότι η Ελλάδα θα εξασκήσει σύντομα τα κυριαρχικά της δικαιώματα. 
Κυρίες και κύριοι συνάδελφοι, η Ελλάδα προφανώς επιδιώκει την ειρηνική συνύπαρξη και συνεργασία και ο διάλογος, όποιος διάλογος διεξάγεται, πρέπει να υπηρετεί την επίλυση διαφοράς για την υιοθέτηση αποκλειστικής οικονομικής ζώνης και υφαλοκρηπίδας, σύμφωνα με το διεθνές δίκαιο. Ζητήματα ελληνικής κυριαρχίας, ζητήματα αποστρατικοποίησης των νησιών βρίσκονται εκτός συζήτησης και αυτή η θέση πρέπει να δεσμεύει κάθε επίσημη συνομιλία. 
Εδώ, λοιπόν, η Κυβέρνηση οφείλει να απαντήσει: Ποιο είναι το περιεχόμενο των επαφών και των συζητήσεων με την Τουρκία που είδαμε και πρόσφατα; Ποιες προτάσεις έχουν κατατεθεί; Υπάρχουν συνεννοήσεις που επηρεάζουν τον χρόνο ή τον τρόπο άσκησης ελληνικών δικαιωμάτων; 
Και, κύριε Υφυπουργέ, μια καθαρή ερώτηση και περιμένω μια καθαρή απάντηση γιατί αφορά το Υπουργείο σας: Υπάρχουν απαιτήσεις από την Τουρκία σχετικά με την εγκατάσταση οπλικών συστημάτων στα νησιά μας, ναι ή όχι; 
Η Κυβέρνηση έχει υποχρέωση θεσμικής ενημέρωσης. Η μυστική διπλωματία που γίνεται όταν παρακάμπτει τους θεσμούς και αφήνει τη χώρα μπροστά σε τετελεσμένα, υπονομεύει την εθνική συνεννόηση. Ο Πρωθυπουργός οφείλει να ενημερώσει τους πολιτικούς Αρχηγούς στη Βουλή, να αποσαφηνίσει τη στρατηγική, τα όρια, τις δεσμεύσεις -αν υπάρχουν- της Κυβέρνησης. Κανένας Πρωθυπουργός δεν διαθέτει λευκή επιταγή για αποφάσεις που δεσμεύουν τη χώρα και το μέλλον της. Και η εθνική συνεννόηση προϋποθέτει ενημέρωση πριν από κρίσιμες αποφάσεις και προφανώς δυνατότητα ουσιαστικής συζήτησης. 
Κυρίες και κύριοι συνάδελφοι, ο ελληνισμός αναμένει από τον Έλληνα Πρωθυπουργό να αναδείξει από το βήμα του Οργανισμού Ηνωμένων Εθνών και το Κυπριακό ως διεθνές ζήτημα εισβολής και κατοχής. Στο Κυπριακό η ελληνική παρέμβαση πρέπει να ζητήσει ουσιαστικές πρωτοβουλίες για επανέναρξη συνομιλιών, σε πλήρης συντονισμό με την Κυπριακή Δημοκρατία και στη βάση των αποφάσεων του ΟΗΕ, με αποχώρηση των κατοχικών στρατευμάτων, χωρίς αναχρονιστικές εγγυήσεις και επεμβατικά δικαιώματα.
Η διχοτόμηση δεν μπορεί, όχι μόνο να γίνει αποδεκτή ως λύση, αλλά να είναι καν πεδίο συζήτησης. Ούτε η διεθνής κοινότητα επιτρέπεται να εξοικειώνεται με την κατοχή, επειδή αυτή διαρκεί δεκαετίες. Θέλουμε, λοιπόν, μία Ελλάδα η οποία αναλαμβάνει πρωτοβουλίες, συγκροτεί συμμαχίες και υπερασπίζεται έμπρακτα τα δικαιώματά της.
 Για το ΠΑΣΟΚ, οι σχέσεις με τα Βαλκάνια εντάσσονται σε μία ιστορική στρατηγική. Αναφέρθηκα χθες, αναφέρθηκε και από άλλα κόμματα, στο ποια ήταν η στρατηγική της χώρας στα Βαλκάνια. Θυμίζω με την ατζέντα Θεσσαλονίκης το 2003, η κυβέρνηση του ΠΑΣΟΚ, που δεν συμμετείχε στην Νατοϊκή επιχείρηση στην Σερβία -κύριε συνάδελφε, το θυμάστε αυτό-, στο πλαίσιο της Ελληνικής Προεδρίας πρωταγωνίστησε στην κατοχύρωση της ευρωπαϊκής προοπτικής των δυτικών Βαλκανίων. Τότε ήταν που η Ελλάδα διαμόρφωσε την ευρωπαϊκή πολιτική για τη γειτονιά της. 
Σήμερα, η Κυβέρνηση -αν έχει- οφείλει να εξηγήσει ποιο σχέδιο διαθέτει για να ανακτήσει η χώρα αυτόν τον πρωταγωνιστικό ρόλο. Ως προς τη συμφωνία που συζητούμε, αναγνωρίζουμε τη χρησιμότητα της συνεργασίας «Στρατηγικές Μεταφορές», μια συμφωνία που, όπως είπαμε, καθυστέρησε πάρα πολλά χρόνια να έρθει στη Βουλή. Η αμυντική διπλωματία, όμως, απαιτεί έγκαιρες αποφάσεις, σαφείς στόχους και λογοδοσία. 
Επί του περιεχομένου, ο κύριος Υπουργός διευκρίνισε ότι η Σερβία θα πληρώσει τις επιμέρους μεταφορές. Παραμένει, όμως, χωρίς συγκεκριμένη απάντηση το κόστος υποστήριξης που αναλαμβάνει η Ελλάδα και το μετρήσιμο όφελος για τις Ένοπλες Δυνάμεις και τις υποδομές μας. 
Ωστόσο, παρότι οι απαντήσεις του κ. Δαβάκη στην επιτροπή ήταν γενικόλογες, το ΠΑΣΟΚ συνεπές στη δική του πολιτική για τα Βαλκάνια και την αμυντική διπλωματία της χώρας, θα υπερψηφίσει τη Συμφωνία. Θέτει, όμως, ταυτόχρονα ξεκάθαρες κόκκινες γραμμές και για την αμυντική αλλά και για την εξωτερική πολιτική της χώρας. Κόκκινες γραμμές που κάποια στιγμή η Κυβέρνηση και ο κ. Μητσοτάκης πρέπει ευθέως να θέσει σε συμμάχους και εταίρους.
 Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κύριε συνάδελφε.
 Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ.κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύσης Ελευθερίας-Ζωή Κωνσταντοπούλου (δύο δικογραφίες), Μακαρίου Λαζαρίδη και Ελευθερίου Αυγενάκη. 
Για την πρώτη υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου:
 Ψήφισαν συνολικά 275 Βουλευτές. 
Υπέρ της άρσεως ασυλίας, δηλαδή ΝΑΙ, ψήφισαν 191 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 76 Βουλευτές.
 ΠΑΡΩΝ ψήφισαν 8 Βουλευτές. 
 Συνεπώς, η αίτηση της εισαγγελικής αρχής έγινε δεκτή κατά πλειοψηφία. 
Για τη δεύτερη υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύσης Ελευθερίας-Ζωή Κωνσταντοπούλου:
 Ψήφισαν συνολικά 275 Βουλευτές. 
Υπέρ της άρσης ασυλίας, δηλαδή ΝΑΙ, ψήφισαν 190 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 46 Βουλευτές.
ΠΑΡΩΝ ψήφισαν 39 Βουλευτές.
Συνεπώς, η αίτηση της εισαγγελικής αρχής έγινε δεκτή κατά πλειοψηφία. 
Για την υπόθεση του κ. Μακάριου Λαζαρίδη:
 Ψήφισαν συνολικά 273 Βουλευτές. 
Υπέρ της άρσης ασυλίας, δηλαδή ΝΑΙ, ψήφισαν 121 Βουλευτές. 
Κατά της άρσεως ασυλίας, δηλαδή ΟΧΙ, ψήφισαν 151 Βουλευτές. 
ΠΑΡΩΝ ψήφισε ένας Βουλευτής.
 Συνεπώς, η αίτηση της εισαγγελικής αρχής απορρίπτεται κατά πλειοψηφία.
 Για την υπόθεση του κ. Ελευθέριου Αυγενάκη.
 Ψήφισαν συνολικά 273 Βουλευτές.
 Υπέρ της άρσης ασυλίας, δηλαδή ΝΑΙ, ψήφισαν 122 Βουλευτές.
Κατά της άρσεως ασυλίας, δηλαδή ΟΧΙ, 151 Βουλευτές.
 Συνεπώς, η αίτηση της εισαγγελικής αρχής απορρίπτεται κατά πλειοψηφία. 
Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:























































ΠΡΟΕΔΡΕΥΩΝ (Γεώργιος Γεωργαντάς): Ο Βουλευτής κ. Σπυρίδων Κουλκουδίνας ζητεί άδεια ολιγοήμερης απουσίας στο εξωτερικό από την 8η Οκτωβρίου έως και την 11η Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια.
Τον λόγο τώρα έχει ο εισηγητής από τη Νέα Δημοκρατία, ο κ. Ανδρέας Νικολακόπουλος. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ευχαριστώ κύριε Πρόεδρε.
 Κυρία Υφυπουργέ, κυρίες και κύριοι συνάδελφοι, συζητούμε σήμερα την κύρωση δύο Συμφωνιών -συζητήσαμε πριν την πρώτη, τώρα τη δεύτερη- που αφορούν την εθνική άμυνα και ασφάλεια. Και ακούω από τα κόμματα της Αντιπολίτευσης να θέτουν μια σειρά από άλλα ζητήματα στον σύντομο χρόνο που υπάρχει, στα πέντε λεπτά, σύμφωνα με τον Κανονισμό. Και καταλαβαίνω ότι πραγματικά υπάρχουν θέματα της επικαιρότητας που πρέπει να τεθούν και άλλα θέματα εθνικής άμυνας.
 Αλλά το να ακούω -όπως άκουσα πριν από τον εισηγητή της Πλεύσης Ελευθερίας- τι έγινε μήνες πριν στην εξεταστική επιτροπή και γιατί αφαιρούσαν τον λόγο όταν υπερέβαιναν κατά πολύ τον χρόνο ομιλίας, δεν μπορώ να το καταλάβω. Η μόνη λογική εξήγηση που μπορώ να πω είναι ότι για τα θέματα αυτά της εθνικής άμυνας και της ασφάλειας δεν έχουν πολλά να πουν. Το μόνο που κάνουν είναι συνεχώς να καταγγέλλουν τους πάντες και τα πάντα για όλα. 
Θα έρθω στην Συμφωνία. Κάποιες συμφωνίες εκ πρώτης όψεως μπορεί να φαίνονται τεχνικές ή εξειδικευμένες. Στην πραγματικότητα, όμως, αγγίζουν τον πυρήνα της εθνικής ασφάλειας. Μια τέτοια συμφωνία συζητούμε σήμερα. Είναι το μνημόνιο συμφωνίας ανάμεσα στην Ελλάδα και τη Σερβία για τις στρατηγικές θαλάσσιες μεταφορές. Δεν αφορά απλώς τη μεταφορά ανθρώπων, εξοπλισμού και υλικού. Αφορά την επιχειρησιακή ετοιμότητα, τη στρατηγική κινητικότητα, την ανθεκτικότητα και την ασφάλεια. 
Γιατί στη σημερινή εποχή δεν αρκεί μια χώρα να διαθέτει δυνατότητες. Πρέπει να μπορεί να τις μετακινήσει γρήγορα, με ασφάλεια και αποτελεσματικότητα όπου και όταν αυτό απαιτείται. Και αυτό ακριβώς είναι το μεγάλο πλεονέκτημα του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών, του ΠΟΣΚΕΣΘΑΜ, του AMSCC. Ένας θεσμός που λειτουργεί εδώ και 22 χρόνια στην Αθήνα και αξιοποιεί ένα από τα σημαντικότερα συγκριτικά πλεονεκτήματα της Ελλάδας, τη γεωγραφική της θέση, τη ναυτική και ναυτιλιακή της παράδοση, τις υποδομές, την τεχνογνωσία και το ανθρώπινο δυναμικό της. 
Το ΠΟΣΚΕΣΘΑΜ συνδέει τις ανάγκες κρατών και διεθνών οργανισμών με τις διαθέσιμες δυνατότητες της αγοράς θαλάσσιων μεταφορών. Συντονίζει, οργανώνει και αναζητά λύσεις για τη μεταφορά προσωπικού, εξοπλισμού και υλικού με αποτελεσματικότητα και οικονομική αποδοτικότητα. Και αυτό έχει ιδιαίτερη σημασία. Γιατί η κρίση δεν είναι η στιγμή για να αναζητήσεις δυνατότητες. Είναι η στιγμή για να ενεργοποιήσεις τις ευκαιρίες που έχεις ήδη οργανώσει.
 Κυρίες και κύριοι συνάδελφοι, το μνημόνιο που κυρώνουμε σήμερα δίνει συγκεκριμένο και λειτουργικό περιεχόμενο στη συνεργασία της Ελλάδας με τη Δημοκρατία της Σερβίας, στο πλαίσιο του ΠΟΣΚΕΣΘΑΜ. Δεν πρόκειται για μια γενική διακήρυξη καλών προθέσεων. Πρόκειται για μια πρακτική συμφωνία με συγκεκριμένο αντικείμενο, διαδικασίες και ευθύνες. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. ΑΘΑΝΑΣΙΟΣ ΜΠΟΥΡΑΣ)
Το άρθρο ένα καθορίζει το πεδίο εφαρμογής της συνεργασίας και τη δυνατότητα αξιοποίησης  του ΠΟΣΚΕΣΘΑΜ για τον σχεδιασμό και την υλοποίηση στρατηγικών θαλάσσιων μεταφορών. 
Το άρθρο τρία αποτυπώνει τις ευθύνες των εμπλεκομένων. Και το άρθρο πέντε καθορίζει το οικονομικό πλαίσιο της συνεργασίας και των παρεχομένων υπηρεσιών. 
Αυτές οι προβλέψεις μπορεί να έχουν τεχνικό χαρακτήρα, είναι όμως εκείνες που μετατρέπουν τη συμφωνία σε πραγματικό επιχειρησιακό εργαλείο. Και τις κρίσιμες στιγμές δεν αρκεί η πολιτική βούληση. Χρειάζονται σαφείς ρόλοι, χρειάζονται κανόνες, χρειάζεται συντονισμός και πάνω απ’ όλα χρειάζεται η δυνατότητα να περάσουμε από τον σχεδιασμό στην πράξη. 
Κυρίες και κύριοι συνάδελφοι, υπάρχει, όμως, και μια ακόμα διάσταση που πρέπει να αναδειχθεί. Η Ελλάδα δεν είναι απλώς μια χώρα που συμμετέχει σε διεθνείς δομές. Είναι μια χώρα που φιλοξενεί, οργανώνει και παρέχει δυνατότητες. Το ΠΟΣΚΕΣΘΑΜ βρίσκεται στην Αθήνα και αυτό έχει στρατηγική σημασία. Αναδεικνύει την Ελλάδα και την Αθήνα σε κόμβο συνεργασίας, συντονισμού και υποστήριξης στρατηγικών μεταφορών. Αποδεικνύει στην πράξη ότι η χώρα μας μπορεί να αξιοποιήσει τη γεωγραφία της, την ναυτιλία της, τις υποδομές και την τεχνογνωσία της και να τα μετατρέψει όλα αυτά σε συγκεκριμένη επιχειρησιακή δυνατότητα. 
Και αυτό είναι το μήνυμα που σήμερα στέλνουμε. Η Ελλάδα δεν είναι μόνο αποδέκτης ασφάλειας. Μπορεί και πρέπει να είναι πάροχος ασφάλειας, δυνατοτήτων και συνεργασίας. 
Κυρίες και κύριοι συνάδελφοι, το σύγχρονο περιβάλλον ασφάλειας αλλάζει διαρκώς και μας υπενθυμίζει ότι η αμυντική ισχύς δεν εξαρτάται μόνο από τα οπλικά συστήματα. Εξαρτάται από την οργάνωση, από την εκπαίδευση, από την τεχνολογία από τη διαλειτουργικότητα και κυρίως από την ταχύτητα με την οποία μπορούμε να κινηθούμε, όταν αυτό απαιτηθεί. Γι’ αυτό και η συνεργασία με τη Σερβία μέσα από το ΠΟΣΚΕΣΘΑΜ έχει τη δική της ιδιαίτερη σημασία. 
Οι δύο χώρες συνδέονται με διαχρονικούς θεσμούς συνεργασίας. Και σήμερα αυτοί οι δεσμοί αποκτούν ένα ακόμα πιο συγκεκριμένο πρακτικό περιεχόμενο. Γιατί αυτό είναι το ζητούμενο στις διεθνείς σχέσεις, να μετατρέπουμε τις σχέσεις σε δυνατότητες και τις δυνατότητες σε πράξη. 
Η σημερινή κύρωση, λοιπόν, δεν αφορά μια συμφωνία θεωρητικού χαρακτήρα, αλλά έναν συγκεκριμένο μηχανισμό. Αφορά την επιχειρησιακή ετοιμότητα, τη στρατηγική κινητικότητα και κυρίως τη δυνατότητα της Ελλάδας να συμμετέχει ενεργά, αξιόπιστα και αποτελεσματικά στις διεθνείς προσπάθειες για την ασφάλεια και τη σταθερότητα. 



Και πάνω από όλα αφορά μια Ελλάδα που αξιοποιεί τα συγκριτικά της πλεονεκτήματα και ενισχύει καθημερινά τη διεθνή θέση της. Μια Ελλάδα που δεν περιμένει απλώς τις εξελίξεις, αλλά τις προετοιμάζει. Μια Ελλάδα που δημιουργεί δυνατότητες και είναι έτοιμη να ανταποκριθεί επαρκώς όποτε χρειαστεί. 
Για όλους αυτούς τους λόγους εισηγούμαι την κύρωση του μνημονίου συμφωνίας μεταξύ Ελλάδας και Σερβίας και καλώ το Σώμα να την υπερψηφίσει. Γιατί κάθε βήμα που ενισχύει τη στρατηγική κινητικότητα, την επιχειρησιακή ετοιμότητα και τη διεθνή συνεργασία της χώρας μας είναι ένα ακόμα βήμα για μια πατρίδα ισχυρή και αξιόπιστη. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον Ανδρέα Νικολακόπουλο.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Αθανάσιος Μπούρας): Ζήτησε και έχει τον λόγο ο Κοινοβουλευτικός Εκπρόσωπος του ΠΑΣΟΚ Κινήματος Αλλαγής, ο συνάδελφος Δημήτρης Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Συμπληρωματικά σε όσα ειπώθηκαν από τον εισηγητή μας για τη διεθνή σύμβαση την οποία καλούμαστε να κυρώσουμε να πω ότι για μας είναι αναπόσπαστο στοιχείο της εξωτερικής και αμυντικής πολιτικής η ενίσχυση της αποτρεπτικής ισχύος των Ενόπλων Δυνάμεων και η αμυντική θωράκιση της χώρας μας. Και για εμάς, και νομίζω για όλο το Κοινοβούλιο, η αμυντική θωράκιση και η αύξηση της αποτρεπτικής ισχύος της χώρας μας προφανές είναι ότι περνάει μέσα από τις διεθνείς συμμαχίες. 
Είπαμε και στην προηγούμενη σύμβαση ότι περνάει και από κάποιες παραμέτρους οι οποίες πολλές φορές παραγνωρίζονται, όπως είναι η ανάπτυξη και η εκπαίδευση του ανθρώπινου δυναμικού και η τόνωση του ηθικού των στελεχών των Ενόπλων Δυνάμεων, που δυστυχώς, λόγω της πρόσφατης νομοθετικής πρωτοβουλίας του Υπουργείου Εθνικής Άμυνας, είναι πια ζητούμενο με δεδομένες τις παραιτήσεις, τις αποχωρήσεις και τα κενά που έχουμε στις στρατιωτικές σχολές. Και εκκρεμεί ήδη η απάντησή σας, όπως προείπα, τρεις μήνες στην ερώτηση του Μιχάλη Κατρίνη.
Περνάει όμως και μέσα από αυτό που ονομάζεται αμυντική διπλωματία στοιχείο της οποίας καλούμαστε σήμερα να συζητήσουμε. Η αμυντική διπλωματία όμως, κύριε Υφυπουργέ, προϋποθέτει συνέπεια και συνέχεια και προϋποθέτει και την έγκαιρη άσκησή της. Το να έχουμε για πολλοστή φορά ενώπιον της Βουλής μια σύμβαση η οποία έχει με χαρακτηριστική καθυστέρηση πολλών ετών προφανώς δεν περιποιεί τιμή στην πολιτεία μας και αμφισβητεί και την ίδια την αξία εν τέλει της συμφωνίας που από τότε που υπογράφηκε έως σήμερα έχει ήδη διανύσει πολύ καιρό. 
Ωστόσο, αυτές οι συμφωνίες έχουν μια πραγματικά μεγάλη αξία ιδίως όταν αφορούν σε χώρες γειτονικές, χώρες των Δυτικών Βαλκανίων, στις οποίες η χώρα μας όφειλε εδώ και πολλά χρόνια και παρά την κρίση, οικονομική και δημοσιονομική, την οποία υπέστημεν όφειλε να έχει αναπτύξει μια ολοκληρωμένη στρατηγική. Είναι μια περιοχή στην οποία η χώρα μας όφειλε να έχει εξασφαλίσει εκ νέου την προνομιακή γεωπολιτική της παρουσία. Μια χώρα στην οποία η χώρα έχει πράγματι το στρατηγικό της βάθος και μία περιοχή στην οποία η χώρα μας ήδη από το 2003, όπως σωστά ειπώθηκε και στην Επιτροπή από τον εισηγητή μας, με την ατζέντα της Θεσσαλονίκης του 2003, με την ελληνική Προεδρία της Ευρωπαϊκής Ένωσης τότε και την Κυβέρνηση ΠΑΣΟΚ, είχε διατυπώσει ακριβώς τους στόχους μιας παρουσίας, ενταξιακής πορείας των χωρών των Δυτικών Βαλκανίων προς την Ευρωπαϊκή Ένωση. 
Άρα και για εμάς μια ολοκληρωμένη στρατηγική παρουσίας της χώρας μας στην περιοχή αυτή, γιατί είναι προς το συμφέρον της Ελλάδος η ενταξιακή πορεία των κρατών των Δυτικών Βαλκανίων, ώστε να διασφαλιστεί η ειρήνη, η σταθερότητα η ασφάλεια στην περιοχή, η υπέρβαση των εθνικισμών των ενόπλων και μη συρράξεων. Προφανώς όμως υπό τον όρο της ανεπιφύλακτης εφαρμογής των Κριτηρίων της Κοπεγχάγης και του Ενωσιακού κεκτημένου, με τον σεβασμό στις διεθνείς συνθήκες -όλες τις διεθνείς συνθήκες που είναι από όλους εφαρμοστέες- με σεβασμό στα δικαιώματα των εθνικών μειονοτήτων και πρώτα και κύρια της ελληνικής εθνικής μειονότητας στην Αλβανία, προφανώς, αλλά και με σεβασμό στις μεταρρυθμίσεις στο κράτος δικαίου και τη δημοκρατία που πρέπει προφανώς να προχωρήσουν σε αυτά τα κράτη. 
Έρχομαι στο δεύτερο σημείο που είναι το ίδιο το εθνικό αποτύπωμα, το αποτέλεσμα, η αξία, που έχει η αμυντική διπλωματία και οφείλει να έχει στη χώρα μας, το εθνικό αποτύπωμα της αμυντικής μας διπλωματίας με όρους διαφάνειας και ενημέρωσης. Οφείλουμε να γνωρίζουμε κατά πόσον κάθε βήμα που κάνουμε ως πολιτεία πράγματι οδηγεί σε επωφελή για τη χώρα μας αποτελέσματα, όπως τη μεταφορά τεχνογνωσίας, τη δημιουργία νέων θέσεων εργασίας και την ανάπτυξη καινοτομίας άρα την παραγωγή προστιθέμενης αξίας για την χώρα μας. 
Ζητήσαμε, και έτσι καταλήγω, και εκ νέου το ζητούμε από τις 2 Σεπτεμβρίου με υπογεγραμμένο γραπτό αίτημά μας από τον Μιχάλη Κατρίνη, τον Σταύρο Μιχαηλίδη και τον ομιλούντα, τα μέλη του ΠΑΣΟΚ στην Επιτροπή Εξοπλιστικών Προγραμμάτων και Συμβάσεων, από τον Πρόεδρό της να συγκαλέσει αυτήν την Επιτροπή ώστε, κύριε Υφυπουργέ, να προσέλθετε και να ενημερώσετε η πολιτική ηγεσία του Υπουργείου Εθνικής Άμυνας κατά πόσον η δέσμευση του Υπουργού και του Πρωθυπουργού από τον Απρίλιο του 2025 ότι σε κάθε εξοπλιστική σύμβαση, κάθε εξοπλιστικό πρόγραμμα που περνάει από τη Βουλή των Ελλήνων θα υπάρχει τουλάχιστον κατά 25% εγχώρια συμμετοχή ότι αυτή η δέσμευση πράγματι υλοποιείται. 
Πιστεύουμε και ευελπιστούμε ότι δεν θα υποτιμηθεί η Εθνική Αντιπροσωπεία και ότι αυτό το αίτημα θα γίνει δεκτό, ώστε πράγματι με διαφάνεια, με λογοδοσία, με τεκμηρίωση, να αποδειχθεί εάν και κατά πόσον σε αυτά τα 7,6 δισεκατομμύρια ευρώ συμβάσεων και προγραμμάτων που έχουν διέλθει τη Βουλή των Ελλήνων όλο αυτό το διάστημα, από τον Απρίλιο του 2025 όταν και αναλήφθηκε η δέσμευση από την Κυβέρνηση έως και σήμερα, εάν και κατά πόσον και με ποιο περιεχόμενο έχει υπάρξει πράγματι ρητή πρόβλεψη και έμπρακτη μέριμνα της πολιτείας για συμμετοχή της εγχώριας αμυντικής βιομηχανίας κατά 25%, ώστε ένα μεγάλο μέρος συντήρησης, επισκευής, υποστήριξης, συμπαραγωγής, να γίνεται και να καλύπτεται εντός της χώρας μας.
Το λέμε αυτό την παραμονή και ενώ έχει ήδη ανοίξει και η συζήτηση για το SAFE 2 και για τις επιχορηγήσεις στο πλαίσιο του SAFE 2, ώστε να μην έχουμε ξανά αυτά που είχαμε πέρυσι με το πρώτο SAFE με τις επαμφοτερίζουσες θέσεις της Κυβέρνησης, με τις αντιφάσεις ανάμεσα στο Υπουργείο Άμυνας και στο Υπουργείο Εξωτερικών, ανάμεσα στο Υπουργείο Άμυνας και στο Μέγαρο Μαξίμου, με το κρυφτούλι, με την άρνηση της Κυβέρνησης να λογοδοτήσει και να δώσει a priori, εκ των προτέρων, το δικαίωμα στη Βουλή να γνωρίζει. Σας το λέμε από τώρα να υπάρχει διαφάνεια, συνέπεια, ειλικρίνεια και προφανώς εθνική συνεννόηση για αυτά τα μεγάλα ζητήματα, μακριά από το σκοτάδι και τις αντιφάσεις που κοστίζουν σε αυτές τις περιπτώσεις όχι μόνο σε ευρώ, αλλά και σε αξιοπιστία του πολιτικού μας συστήματος. 
Σας ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μάντζο.
Θα δώσω τώρα τον λόγο στον Κοινοβουλευτικό Εκπρόσωπο του ΚΚΕ, τον συνάδελφο Θανάση Παφίλη. Αμέσως μετά τον λόγο θα έχει ο κ. Ξανθόπουλος. Και απ’ ό,τι βλέπω, θα κλείσουμε τις παρεμβάσεις των κοινοβουλευτικών εκπροσώπων και των αρχηγών των κομμάτων με την Πρόεδρο της Πλεύσης Ελευθερίας, την κυρία Ζωή Κωνσταντοπούλου.
Κύριε Παφίλη, έχετε τον λόγο. 
ΑΘΑΝΑΣΙΟΣ ΠΑΦΙΛΗΣ: Ευχαριστώ, κύριε Πρόεδρε.
Να μην επαναλαμβάνω όσα είπα προηγουμένως για το διεθνές περιβάλλον, για το οποίο δεν βγάζετε άχνα. Καλά, τι είστε εσείς; Δεν έχετε φιλότιμο; Εδώ βγαίνει ο άλλος και λέει «ό,τι γουστάρω κάνω, ό,τι θέλω σε όλη την ανθρωπότητα». Καλά, δεν έχετε μπόι και παριστάνετε και τους Έλληνες; Η Ελλάδα αντιστάθηκε, ο λαός δηλαδή, σε όλες τις αυτοκρατορίες. Στις τελευταίες μόνο το ΚΚΕ ήταν μπροστά, οι άλλοι συνεργάστηκαν και παριστάνουν τη συμμαχία των Ελλήνων. Δεν λέτε κουβέντα για όλα αυτά; Δικαίωμά σας. 
Σε αυτά τα πλαίσια λοιπόν έρχεται και η συμφωνία με τη Σερβία. Πολυεθνικό Συντονιστικό Κέντρο Στρατηγικών Θαλασσίων Μεταφορών των Αθηνών, έτσι δεν λέγεται; Έτσι ακριβώς λέγεται. Στρατηγικές μεταφορές δια θαλάσσης, εδώ υπάρχει ανέκδοτο. Η Σερβία πού τα έχει τα καράβια της, στα βουνά; Γιατί εδώ δεν κολλάει με τη Σερβία, κυριολεκτικά δεν κολλάει. Τι ακριβώς λοιπόν είναι αυτές οι στρατηγικές μεταφορές; 
Στα πλαίσια της γενικότερης προετοιμασίας του πολέμου, για να το πω απλά και χωριάτικα, συμπεθεριό κάνετε. Επειδή ο ελληνικός λαός στάθηκε στο πλευρό της Σερβίας όλα αυτά τα χρόνια και ιδιαίτερα στον πόλεμο που έγινε με πολύ μεγάλες κινητοποιήσεις -εβδομήντα έξι μέρες ήμασταν έξω από την αμερικανική πρεσβεία, ήμασταν στη γέφυρα πάνω για να μην τη βομβαρδίσουν, ήταν η τελευταία, εμείς ήμασταν εκεί, δεν ήταν άλλοι και δεν θέλουμε να το διαφημίσουμε- γι’ αυτό ακριβώς τον λόγο αναλαμβάνετε τον ρόλο του μεσάζοντα. 
Να πείσετε δηλαδή τη Σερβία να μπει σε αυτό το -θα το πω- πρόγραμμα, που δεν είναι πρόγραμμα και το οποίο -σας προλαβαίνω, κύριε Υπουργέ- δεν είναι για να πάει να μεταφέρει τους ξένους εργαζόμενους ή οτιδήποτε άλλο όταν γίνεται πόλεμος, γιατί κάτι τέτοιο είπατε, αν δεν κάνω λάθος. Είναι ένα πρόγραμμα το οποίο σε κατάσταση πολέμου θα κινητοποιήσει στρατεύματα, θα τα φορτώσει μαζί με τους εφοπλιστές στα καράβια τους, με το αζημίωτο, με πολύ χρήμα, για να πάνε στα διάφορα μέτωπα. Αυτή είναι η ουσία. Και αν θα πάρει, που μπορεί να πάρει, εμείς δεν είμαστε παράλογοι… 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): …(Δεν ακούστηκε)
ΑΘΑΝΑΣΙΟΣ ΠΑΦΙΛΗΣ: Φυσικά, πήρε από τη Λιβύη. Νομίζω ότι αυτό είπατε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Βεβαίως. 
ΑΘΑΝΑΣΙΟΣ ΠΑΦΙΛΗΣ: Πήρε, δεν πήρε; Αυτό το κέντρο δεν τα πήρε; Βέβαια. Πήγε το ΝΑΤΟ, πήγαν οι ιμπεριαλιστές και έκαναν τη Λιβύη ρημαδιό και μετά πήγαν να μαζέψουν τους ανθρώπους οι οποίοι είχαν μείνει εκεί από ξένες χώρες. Αυτή είναι η ουσία.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Να μην πηγαίνανε;
ΑΘΑΝΑΣΙΟΣ ΠΑΦΙΛΗΣ: Το να μην πηγαίνανε ήταν το θέμα ή να μην γινόταν η επέμβαση του ΝΑΤΟ; Αυτό είναι άλλο, έτσι; Είναι σαν αυτό που λένε. Εμείς, λέει, ασχολούμαστε με τις επιπτώσεις και όχι με τις αιτίες. Αλλά αν δεν ασχοληθείς με τις αιτίες, θα υπάρχουν πάντα επιπτώσεις τις οποίες δεν μπορείς να τις σταματήσεις.
Τώρα, αυτό υπηρετεί κυριολεκτικά και μην κρύβεστε. Υπηρετεί τη γενικότερη στρατηγική του ΝΑΤΟ, επειδή στη Σερβία -και επιτρέψτε να έχουμε άμεση αντίληψη, σχεδόν κάθε χρόνο πάμε- οι δολοφόνοι της Σερβίας, αυτοί που διέλυσαν τη Γιουγκοσλαβία, προσπαθούν τώρα, τραβάνε από τη μία μεριά αυτοί και από την άλλη η ρώσικη επιρροή. Αυτή είναι η ουσία τώρα. Προσπαθείτε να τους εμπλέξετε εκεί. 
Και για να έχουμε κι έναν καλό λογαριασμό και επειδή μάλλον δεν πρέπει να σβήνουμε την ιστορία, λέτε ότι η κυβέρνηση του ΠΑΣΟΚ, κύριε Κατερίνη, δεν συμμετείχε; Πάτε καλά;
ΜΙΧΑΗΛ ΚΑΤΡΙΝΗΣ: Βεβαίως. 
ΑΘΑΝΑΣΙΟΣ ΠΑΦΙΛΗΣ: Ό,τι σας ζήτησαν οι νατοϊκοί…
ΜΙΧΑΗΛ ΚΑΤΡΙΝΗΣ: Ως κράτος μέλος του ΝΑΤΟ που δεν συμμετείχε.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε, κύριε Κατρίνη, μη διακόπτετε. 
ΑΘΑΝΑΣΙΟΣ ΠΑΦΙΛΗΣ: Μην κάνετε έτσι. Δώστε μου τον χρόνο.
Να σας πω; Επειδή ήμουν από αυτούς, Γενικός Γραμματέας της ΕΕΔΥΕ, -δεν το λέω προσωπικά, αλλά πολιτικά το λέω, γενικά- που ήμουν σε όλες τις κινητοποιήσεις, δεν υπήρχατε πουθενά. Υπήρχε εκείνη η περιβόητη θεωρία η οποία -δεν τα θυμάστε μάλλον- έλεγε: «Άλλο το κόμμα και άλλο η Κυβέρνηση». «Το κόμμα διαδηλώνει…
ΜΙΧΑΗΛ ΚΑΤΡΙΝΗΣ: Άλλο λέμε, δεν λέμε αυτό. 
ΑΘΑΝΑΣΙΟΣ ΠΑΦΙΛΗΣ: Τώρα με προκαλείτε για να ακούσετε. Δεν θέλω να πω όνομα. «Το κόμμα διαδηλώνει…» -χίλια άτομα στο Σύνταγμα, τριάντα, σαράντα, πενήντα, εξήντα χιλιάδες ήταν οι άλλοι- «…και η κυβέρνηση στηρίζει». Να σας πω τι στηρίζει; Λιτόχωρο. Τα πάντα έδωσε. Ό,τι ζήτησε το ΝΑΤΟ έδωσε η κυβέρνηση Σημίτη τότε. Τότε, για να μην προχωρήσω και παραπέρα, μια και μιλάτε για την Ελλάδα κ.λπ.. Υπάρχει και το Ελσίνκι, υπάρχει και η Μαδρίτη. Ποιος τα έκανε όλα αυτά; Δεν τα έκανε η κυβέρνηση η δική σας;
ΜΙΧΑΗΛ ΚΑΤΡΙΝΗΣ: Δεν συμμετείχε. 
ΑΘΑΝΑΣΙΟΣ ΠΑΦΙΛΗΣ: Η κυβέρνηση η δική σας ήταν τότε. Συμμετείχατε και αφήστε όλα τα υπόλοιπα. 
ΜΙΧΑΗΛ ΚΑΤΡΙΝΗΣ: Δεν συμμετείχαμε. 
ΑΘΑΝΑΣΙΟΣ ΠΑΦΙΛΗΣ: Δώσατε να περάσουν τα νατοϊκά στρατεύματα; Που δεν τόλμησαν να πάνε, γιατί οι νατοϊκοί και οι Αμερικάνοι φίλοι σας όλων δεν τολμάνε στο έδαφος. Τολμάνε μόνο να βομβαρδίζουν από ψηλά.
Επομένως, τώρα γι’ αυτήν τη συμφωνία, λοιπόν, αυτή είναι η ουσία. Εμείς δεν συμφωνούμε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
 Ένα λεπτό μου το έφαγε ο κ. Κατρίνης, που δεν είναι προσωπικό, έτσι;
ΜΙΧΑΗΛ ΚΑΤΡΙΝΗΣ: Χριστός και Παναγία!
ΑΘΑΝΑΣΙΟΣ ΠΑΦΙΛΗΣ: Θα πω ότι έγινε συζήτηση για την αποφυλάκιση,  αυτά που συνέβησαν στη Βουλή με την «Συμμαχία Ελλήνων» κ.λπ.. Ακούστε να σας πω. Εκτός από το ότι έχουν όλοι τεράστιες ευθύνες -πολιτικά εννοώ- μέσα στη Βουλή για τη Χρυσή Αυγή και τους υπόλοιπους, θέλουμε να πούμε ότι αυτοί είναι φασίστες. Φασίστας σημαίνει εκ των προτέρων εγκληματίας, δολοφόνος. Αυτό σημαίνει. Σημαίνει η χειρότερη θεωρία που υπάρχει στην ανθρωπότητα, η πιο σκοτεινή και απάνθρωπη. 
Και φυσικά, η Ευρωπαϊκή Ένωση που επικαλείστε τι να πει; Τη θεωρία των δύο άκρων; Με 20 εκατομμύρια νεκρούς η Σοβιετική Ένωση που έβαλε τη σημαία, την έμπηξε κυριολεκτικά πάνω στο Ράιχσταγκ. Οι φασίστες, λοιπόν, σήμερα είναι…
ΠΡΟΕΔΡΕΥΩΝ (Αθανάσιος Μπούρας): Ολοκληρώσατε, κύριε Παφίλη. 
ΑΘΑΝΑΣΙΟΣ ΠΑΦΙΛΗΣ: Ένα λεπτό, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Όχι, όχι. Μην επιμένετε καθόλου, μια λέξη, μια απάντηση…
ΑΘΑΝΑΣΙΟΣ ΠΑΦΙΛΗΣ: Όταν με διακόπτουν…
ΠΡΟΕΔΡΕΥΩΝ (Αθανάσιος Μπούρας): Σας παρακαλώ θερμά. Μην αναφέρετε το όνομα. Αναφέρατε τον κ. Κατρίνη και σας διέκοψε. 
ΑΘΑΝΑΣΙΟΣ ΠΑΦΙΛΗΣ: …(Δεν ακούστηκε)
ΠΡΟΕΔΡΕΥΩΝ (Αθανάσιος Μπούρας): Σας ευχαριστούμε πάρα πολύ. Πείτε το κατ’ ιδίαν. Δεν καταγράφεται, μην μου δημιουργείτε πρόβλημα. Σας παρακαλώ θερμά. 
ΑΘΑΝΑΣΙΟΣ ΠΑΦΙΛΗΣ: Τον φασισμό θα τον τσακίσουμε!
ΠΡΟΕΔΡΕΥΩΝ (Αθανάσιος Μπούρας): Να καλέσω στο Βήμα τον Κοινοβουλευτικό Εκπρόσωπο του ΣΥΡΙΖΑ-Προοδευτική Συμμαχία, τον συνάδελφο Θεόφιλο Ξανθόπουλο.
Κύριε Ξανθόπουλε, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, θα ξεκινήσω από την καταληκτική παρέμβαση του κ. Παφίλη. Ναι, τον φασισμό θα τον τσακίσουμε, αλλά θα τον τσακίσουμε όλοι μαζί σε ένα πανδημοκρατικό μέτωπο, και οι σοσιαλιστές και οι σοσιαλδημοκράτες και οι δημοκράτες και οι κομμουνιστές, έτσι όπως οφείλουμε να κάνουμε στην επανεμφάνιση του φαινομένου, γιατί το «αυγό του φιδιού» επωάστηκε και η ευθύνη όλων μας για πανδημοκρατικό προσκλητήριο είναι δεδομένη. Να μην επαναλάβουμε τα λάθη του Μεσοπολέμου, όπου οι αντιμαχίες μεταξύ των προοδευτικών πολιτών έστρωσαν τον δρόμο στην επικράτηση του φασισμού. 
Σήμερα, όμως, μιλάμε για μία κύρωση σύμβασης με μία χώρα με την οποία παραδοσιακά διατηρούμε στενούς δεσμούς συνεργασίας και φιλίας. Είναι μία κύρωση σύμβασης η οποία εκκρεμεί εδώ και πολλά πολλά χρόνια, από την υπογραφή της οποίας έχουν αλλάξει πολύ σημαντικά οι παράμετροι οι οποίες υπήρχαν την περίοδο της υπογραφής της και κατά την άποψή μας θα έπρεπε να τύχει μιας επικαιροποίησης και ενός εκσυγχρονισμού για να μπορέσει να ανταποκρίνεται στις σύγχρονες συνθήκες. 
Αυτή ακριβώς ήταν βεβαίως και η αιτιολογία με την οποία ψηφίσαμε «παρών» στην παρούσα σύμβαση. Δεν αμφισβητούμε τη συνεργασία με την Σερβία. Δεν αμφισβητούμε τη συνεργασία με τις όμορες χώρες ή με το ευρύτερο γεωπολιτικό περιβάλλον κυρίως των Βαλκανίων. Αντίθετα, δίνουμε μια πολύ μεγάλη έμφαση στην ενεργητική εξωτερική πολιτική και στην πολυμερή διπλωματία, τη συνεννόηση με τα άλλα κράτη με έμπρακτα αποτελέσματα. Ήμασταν η χώρα που είχαμε ενεργοποιήσει τον άξονα του μεσογειακού Νότου. Ήμασταν η χώρα που είχαμε συστήσει τη Σύνοδο της Νοτιοανατολικής Μεσογείου. Ήμασταν η χώρα η οποία παρενέβαινε στα fora και με την έννοια αυτή μιλάμε μετά λόγου γνώσεως για την ενεργητική εξωτερική πολιτική.
Άρα, είναι σαφές ότι επιδιώκουμε τη συνεργασία της χώρας μας με όμορες, αλλά και όχι όμορες χώρες, γιατί ακριβώς σε αυτά τα πλαίσια οφείλουμε να αντιμετωπίζουμε τα προβλήματα του παρόντος. Kαι δεν μπορώ παρά να αναφερθώ στο γενικότερο διεθνές πλαίσιο, το οποίο μετά την ομιλία του Ντόναλντ Τραμπ στη Γενική Συνέλευση του ΟΗΕ σκοτεινιάζει πολύ σοβαρά και ανησυχητικά. Ο  Πρόεδρος των Ηνωμένων Πολιτειών στράφηκε ευθέως κατά του Καταστατικού Χάρτη του Διεθνούς Οργανισμού. Σε μια επίδειξη αυτοθαυμασμού και αυτοαναφορικότητας ουσιαστικά απέρριψε και το Διεθνές Δίκαιο και τη διπλωματία. Το μεγάλο μήνυμα που πήραμε ως κοινωνία μετά τον Β΄ Παγκόσμιο Πόλεμο είναι ότι πρέπει να έχουμε ένα forum συνεννόησης, έτσι ώστε να μπορούμε να συζητούμε για να εκτονώνουμε τις όποιες αντιπαραθέσεις και κρίσεις.
Δεν μιλάω βεβαίως για τους συνοδευτικούς οργανισμούς του ΟΗΕ, όπως είναι η UNICEF ή όπως είναι η UNESCO, μιλάω για τον πυρήνα. 
Σ’ αυτόν τον Οργανισμό είχαν θέση όλοι, δηλαδή είχαν θέση οι καπιταλιστικές χώρες, είχαν θέση οι σοσιαλιστικές χώρες, είχαν θέση οι αδέσμευτοι. Και ο Οργανισμός αυτός κατέληξε στο να περιλαμβάνει σχεδόν το σύνολο των κρατών της υφηλίου. 
Σήμερα λοιπόν έρχεται ο Πρόεδρος των Ηνωμένων Πολιτών και, εκμεταλλευόμενος τη δύσκολη κατάσταση στην οποία βρίσκεται ο Οργανισμός των Ηνωμένων Εθνών, επαναφέρει τη διπλωματία των όπλων. Απαξιώνει τον ρόλο των διεθνών οργανισμών γενικά. Αγνόησε την υπερθέρμανση του πλανήτη. Το περίφημο «drill, baby, drill» είναι σλόγκαν το οποίο πρέπει να μας ενεργοποιεί όλους, ακόμη και τους συντηρητικούς πολίτες. Επίσης, επανέλαβε τις απειλές για την περαιτέρω κλιμάκωση του πολέμου στο Ιράν, φτάνοντας να απειλήσει με την ολοκληρωτική καταστροφή του.
 Σήμερα που η ελληνική κοινωνία βιώνει δύο πολέμους στην ευρύτερη περιοχή, μία γενοκτονία στη Γάζα και την εισβολή της Ρωσίας στην Ουκρανία, καταλαβαίνουμε πάρα πολύ καλά την ανάγκη να επικρατήσουν φωνές σε αντίθετη κατεύθυνση απ’ αυτή του Ντόναλντ Τραμπ στη Γενική Συνέλευση των Ηνωμένων Εθνών. 
Το γεγονός ότι απήχθη Πρόεδρος ανεξάρτητης χώρας και είναι υπό κράτηση, το γεγονός ότι σήμερα γίνεται μία τεράστια προσπάθεια από πλευράς των Ηνωμένων Πολιτών κατά της Κούβας, γιατί ακριβώς δεν ανέχονται την ύπαρξη ενός διαφορετικού κοινωνικού καθεστώτος κάτω από τη μύτη τους, πρέπει να σημάνει για τις φιλειρηνικές δυνάμεις της ανθρωπότητας συναγερμό. 
Αυτή η ομιλία του Τραμπ θυμίζει ότι η ειρήνη δεν οικοδομείται με απειλές, τελεσίγραφα και τη λογική του ισχυρότερου. Η ειρήνη οικοδομείται από τους λαούς, από τα κινήματα ειρήνης που παλεύουν κατά της στρατιωτικοποίησης και των πολέμων. Το χρέος μας είναι προφανές. Και σ’ αυτό νομίζω ότι κανείς μας δεν κάνει πίσω. 
Πέραν αυτού όμως, πέραν της ομιλίας του Προέδρου Ντόναλντ Τραμπ, έχουμε και την ομιλία του Προέδρου της Νέας Δημοκρατίας και Πρωθυπουργού της χώρας, του Κυριάκου Μητσοτάκη, ο οποίος οφείλει να αναφερθεί στα φλέγοντα διεθνή προβλήματα της χώρας, γιατί η χώρα μας έχει απέναντί της μια αναθεωρητική δύναμη. 
Πώς μιλάμε πια για τη «Γαλάζια Πατρίδα»; Τι σημαίνει η διακήρυξη της Τουρκίας ότι κανένα ενεργειακό σχέδιο δεν πρόκειται να προχωρήσει στην Ανατολική Μεσόγειο χωρίς το πράσινο φως ή χωρίς τη συμμετοχή της; Τι θα γίνει πάλι αν επαναληφθεί το φαινόμενο της Κάσου το 2024; Θεωρεί η Κυβέρνηση ότι η είσοδος της γαλλικής Meridiam στο μεγάλο έργο της ηλεκτρικής διασύνδεσης Ελλάδας-Κύπρου θα άρει τα εμπόδια ή πρέπει να ακολουθηθούν συνοδές ενέργειες;
Τέλος, θέλουμε απαντήσεις για την προοπτική, σε συνεργασία με την Κυπριακή Δημοκρατία, της δίκαιης επίλυσης του κυπριακού προβλήματος κατοχής μίας τρίτης ανεξάρτητης χώρας. 
Ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Ξανθόπουλο. 
Θα καλέσω τώρα στο Βήμα την Πρόεδρο της Πλεύσης Ελευθερίας, την κ. Ζωή Κωνσταντοπούλου. Αμέσως μετά τον λόγο θα πάρει, για να κλείσει τη διαδικασία, ο Υπουργός, ο κ. Δαβάκης. 
Κυρία Κωνσταντοπούλου, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ, κύριε Πρόεδρε. 
Ορίστε.
Ναι, αλλά εσείς μην συγκατανεύτε, γιατί αν ήσασταν όλοι εδώ, δεν θα ήταν αυτή η κατάσταση. 
ΔΗΜΗΤΡΙΟΣ ΜΑΝΤΖΟΣ: Δεν νομίζω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, εγώ το νομίζω. Εγώ το νομίζω. Βρίσκουν και τα κάνουν. Διότι εμείς είμαστε πάντα εδώ, η Κοινοβουλευτική μας Ομάδα είναι πάντα εδώ, και επίσης πάντα μιλάει και πάντα λέει την αλήθεια, εν αντιθέσει με τα παραμύθια που ακούμε και έχουμε ακούσει σ’ αυτή την Αίθουσα.
 Εκατόν ενενήντα Βουλευτές του ΠΑΣΟΚ και της Νέας Δημοκρατίας ψήφισαν την άρση ασυλίας μου στην υπόθεση στοχοποίησής μου από αστυνομικό και εκατόν ενενήντα ένας Βουλευτές του ΠΑΣΟΚ και της Νέας Δημοκρατίας -συγγνώμη, μαζί με κάποιους Σπαρτιάτες ψηφίσατε- ψηφίσανε την άρση ασυλίας μου στην ψευδομήνυση του Σεβαστίδη, ενός επίορκου δικαστικού, που προσβάλλει το Δικαστικό Σώμα και δεν πρόκειται να με φιμώσει από το να κρίνω και να αποκαλύπτω ποιος είναι αυτός που έχει αναλάβει να επιτελέσει τον ρόλο του σύγχρονου Κόλλια, του σύγχρονου παρεμβαίνοντα, για λογαριασμό των σκοτεινών εξουσιών και προς υπεράσπιση του παρακράτους, ακριβώς όπως παρενέβαινε ο Κόλλιας στην υπόθεση Λαμπράκη, για να αμειφθεί στη συνέχεια από τη Χούντα ως πρώτος Πρωθυπουργός της Χούντας ο Εισαγγελέας του Αρείου Πάγου Κόλλιας. 
Κύριοι του ΠΑΣΟΚ λοιπόν, ψηφίσατε με τη Νέα Δημοκρατία, που συγκαλύπτει, και ψηφίσατε και με τα απομεινάρια των Σπαρτιατών, δηλαδή τους εκπροσώπους της Χρυσής Αυγής. 
Και αρκετά με το θέατρο ότι εσείς αντιπαρατίθεστε με την εκπροσώπηση της Χρυσής Αυγής και του παρακράτους. Εσείς είστε που νομιμοποιήσατε πρώτοι ως Υπουργούς στην κυβέρνηση Παπαδήμου τον Βορίδη και τον Γεωργιάδη, γνήσιους και σκληρούς φασίστες, χουντικούς, ο ένας εκπρόσωπος του δικτάτορα Παπαδόπουλου. 
Εσείς είστε που είχατε ποντάρει και τζογάρει άγρια στον ρατσισμό σε όλη την προεκλογική περίοδο του 2012. 
Ήλπιζα ότι κάποιοι νεότεροι Βουλευτές, κύριε Μάντζο, δεν θα έμπαιναν στη διαδικασία αυτής της τόσο κακής απομίμησης, του τόσο κακού και βρώμικου παρελθόντος που έχει το κόμμα σας. Επιλέξατε να το κάνετε, οπότε θα έχετε και την ανάλογη αντιμετώπιση. 
Το κόμμα σας πόνταρε και τζόγαρε επάνω στον ρατσισμό με τον Χρυσοχοΐδη, που είναι τώρα Υπουργός του Μητσοτάκη, και το στρατόπεδο της Αμυγδαλέζας. Εσείς ποντάρατε στον ρατσισμό το 2012. Ανορθώσατε δε τους φασίστες μέσα από το κόμμα Καρατζαφέρη, με το οποίο συγκυβερνήσατε. Μας κοροϊδεύετε; Στελέχη του Καρατζαφέρη ήταν μετέπειτα Βουλευτές της Χρυσής Αυγής, όπως ο Παναγιώταρος. Μας κοροϊδεύετε; Μας κοροϊδεύετε; 
Ή μήπως μας κοροϊδεύετε γι’ αυτή την περίοδο, στην οποία ο Τασούλας, ένας πεπεισμένος ακροδεξιός, που τόλμησε απ’ αυτό εδώ το Βήμα να θίξει τη μνήμη του Νίκου Μπελογιάννη και τόλμησε απ’ αυτό εδώ το Βήμα να πει την ανεκδιήγητη φράση «δεν έχει σημασία αν εγώ είμαι χουντικός»…
Αυτό είπε ο Τασούλας και τον εξέλεξαν Πρόεδρο Δημοκρατίας η Νέα Δημοκρατία και τα απομεινάρια της Χρυσής Αυγής, με τους οποίους ψηφίζετε μαζί.
Καταγγείλατε ότι συγκαλύπτει η Νέα Δημοκρατία. Μαζί τα κάνετε. Και εσείς είστε ένα πολύ ορατό, δυστυχώς, δεκανίκι. Λυπάμαι πάρα πολύ και για εσάς και για τον Πρόεδρό σας, που θα μπορούσε, επειδή δεν είχε λερώσει τα χέρια του με μνημόνια, όπως ούτε και εσείς, να γυρίσει σελίδα. Φαίνεται ότι είναι πιο ισχυρά τα συμφέροντα, αυτά τα ίδια συμφέροντα που εκφράζει η κ. Διαμαντόπουλου, η οποία χορεύει φραστικό ταγκό με τον κολλητό της, τον κ. Φλωρίδη. 
Αυτοί θέλετε να είστε, το ΠΑΣΟΚ της Διαμαντόπουλου, που όταν ήταν η Υπουργός Παιδείας δεν είχαν τα παιδιά ούτε βιβλία, κατέρρεαν τα σχολεία, δεν είχανε θέρμανση και διαβάζανε από φωτοτυπίες; 
Καταθέτω στα Πρακτικά τα Πρακτικά της Διάσκεψης των Προέδρων στις 13 Νοεμβρίου του 2023, 10 Οκτωβρίου του 2024, 24 Οκτωβρίου του 2024, 21 Νοεμβρίου του 2024, 24 Ιανουαρίου του 2025, 21 Μαΐου του 2025, 12 Ιουνίου του 2025, 10 Ιουλίου του 2025. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε όλες αυτές τις συνεδριάσεις της Διάσκεψης των Προέδρων μόνον ένα κόμμα και εγώ η Αρχηγός του και ο Κοινοβουλευτικός μας Εκπρόσωπος ο κ. Καζαμίας, μόνον ένα κόμμα αντέδρασε στη μεθόδευση να μπουν μέσα στη Διάσκεψη των Προέδρων, τα «ορφανά» της Χρυσής Αυγής, τα υπολείμματα των Σπαρτιατών σαν δήθεν ανεξάρτητοι Βουλευτές. Και ξέρετε ποιος τους νομιμοποίησε; Ένας που τον περιμαζέψατε στο κόμμα σας, Χουρδάκης λέγεται. Αυτός έκανε έγγραφο, εγώ τον διέγραψα από το δικό μας κόμμα, αυτός έκανε έγγραφο στις 16 Οκτωβρίου του 2024: «Σε συνέχεια του ηλεκτρονικού μηνύματός σας, παρακαλώ πολύ όπως λάβετε υπόψη τα παρακάτω σχετικά με τη συμμετοχή ανεξάρτητου Βουλευτή στη Διάσκεψη των Προέδρων. Ως τακτικό μέλος προτείνω τον υπογράφοντα» - τον εαυτό του – «και ως Αναπληρωτή μου προτείνω»  ποιον λέει ο δικός σας Βουλευτής πλέον του ΠΑΣΟΚ Χουρδάκης, που τον περιμαζέψατε; «τον κ. Δημητροκάλλη Ιωάννη».
Ελάτε, κύριοι, με τις υγείες σας!
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τον έναν εκ των τριών εκπροσώπων του κόμματος Κασιδιάρη, εδώ μέσα στη Βουλή! Να τελειώνει η υποκρισία, κύριε Μάντζο!
Ορίστε και ο κ. Βαλτογιάννης που προτείνει τον κ. Χουρδάκη!
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ορίστε και ο κ. Δημητροκάλλης!
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ορίστε και ο κ. Φλώρος!
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ορίστε και ο κ. Μανούσος!
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Αρκετά με την υποκρισία σας! Την Χρυσή Αυγή και τον φασισμό δεν θα τον πατάξουν ούτε οι εξωνημένοι, ούτε οι διεφθαρμένοι. 
Θα τον πατάξει ο λαός.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κυρία Πρόεδρο. 
Ορίστε, κύριε Υπουργέ, έχετε τον λόγο για να ολοκληρωθεί η συζήτηση για την κύρωση του μνημονίου. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία Πρόεδρε, κύριοι συνάδελφοι! Δεν αναφέρομαι στον Πρόεδρο πίσω, διότι, όπως γνωρίζουμε, απευθυνόμενος από το Βήμα απευθύνεσαι μόνο στην Ολομέλεια μπροστά.
Ξεκινώ με ορισμένες παρατηρήσεις που αφορούν τον κ. Καζαμία. 
Απάντησα ειλικρινά ότι ήδη έχουμε στείλει αξιωματικό στη Γαλλία, κατ’ εφαρμογή της Συμφωνίας για το Κέντρο Αριστείας, που πριν λίγο ψηφίσαμε. Το κάναμε γιατί είναι προς το συμφέρον της χώρας μας, κάτι στο οποίο πιστεύω ότι ενδομύχως ίσως συμφωνείτε και εσείς, αλλά και γιατί θα προστεθεί από αυτόν σημαντική εμπειρία. 
Σήμερα, με την ψήφο της Εθνικής Αντιπροσωπείας, κλείσαμε και αυτή την εκκρεμότητα, αλλά έχουμε αναγάγει, κύριε Καζαμία, μία πραγματική και διαχρονική δυσλειτουργία της διαδικασίας της Βουλής σε ένα θέμα μείζονος συνταγματικής τάξης. Πράγματι, τόσες συμφωνίες έχουμε κυρώσει που οι περισσότερες είναι παλαιές, όλοι το λέμε,  είναι η μόνιμη επωδός ο παρελθοντικός χαρακτήρας τους. Όμως, προσπαθούμε να τελειώσουμε με αυτήν την εκκρεμότητα. 
Και πώς θα τελειώσουμε; Όταν τελειώσουμε από αυτές. Είμαι σε συντονισμό με τη Γενική Γραμματεία της Κυβέρνησης και προχωρούμε σε μία ομαδοποίηση κατά θέμα, κατά χώρα και κατά γνωστικό αντικείμενο προκειμένου γρηγορότερα και με πιο εργώδεις ρυθμούς να προχωρήσουμε και να τελειώσουμε. 
Η Συμφωνία, επίσης, δεν είναι με το Ναυτικό της Σερβίας. Η Συμφωνία είναι με το σύνολο των Ενόπλων Δυνάμεων της Σερβίας, επειδή λέμε για τα βουνά που είπατε εσείς. 
ΑΘΑΝΑΣΙΟΣ ΠΑΦΙΛΗΣ: Αυτό ήταν και για τη συνεργασία.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θέλω να χαιρετήσω αυτό που ανέφερε ο κ. Φωτόπουλος στην τοποθέτησή του για τη σημασία του κέντρου και το στρατηγικό πλεονέκτημα που μας δίνει η ελληνική ναυτιλία.
Παράλληλα, θέλω να ευχαριστήσω τον συνάδελφο τον κ. Νικολακόπουλο για την επιμελή και νηφάλια προσέγγισή του στο ζήτημα των συμβάσεων που ήταν Εισηγητής. 
Όσον αφορά τις δαπάνες που ανέφερε πάλι ο κ. Φωτόπουλος, παρά το γεγονός ότι του απάντησα χθες. Ο ρόλος μας, στο πλαίσιο αυτής της Συμφωνίας, είναι συντονιστικός, επιτελικός και βοηθητικός προς το κράτος που επιθυμεί να κάνει την στρατηγική μεταφορά. Δεν καταβάλλουμε κάποιο δικό μας κόστος και δεν δεσμεύουμε δικό μας προσωπικό για τις μεταφορές που θα επιλέξει να κάνει η Σερβία μέσω του Κέντρου.
Τα μόνα έξοδα που υπάρχουν είναι τα πάγια έξοδα της λειτουργίας του Κέντρου ως Υπηρεσία του Γενικού Επιτελείου Εθνικής Αμύνης, όπως για παράδειγμα η μισθοδοσία των πέντε στελεχών που το στελεχώνουν. 
Όσον αφορά τα ζητήματα που έθεσε ο κ. Κατρίνης περί ενημέρωσης. Όπως θυμόμαστε όλοι, πριν λίγο καιρό, ο Πρόεδρος του ΠΑΣΟΚ μαζί με εσάς, συνοδευόμενος, είχε πλήρη και απόρρητη ενημέρωση στη μεγάλη αίθουσα «Καποδίστριας», στο Υπουργείο Εθνικής Άμυνας, για μία σειρά θεμάτων για τα οποία ενδιαφέρεστε και τα οποία θίξατε. Έλαβε ειδική κλειστή ενημέρωση, κάτι το οποίο έχει γίνει εκ μέρους του Υπουργού, του κ. Δένδια, κατ’ επανάληψη σε όλους τους πολιτικούς αρχηγούς. Ενημέρωση στην Επιτροπή στην οποία είστε επιμελές μέλος, ενημέρωση σε όλα. Δεν αντιλαμβάνομαι για ποια ενημέρωση μιλάτε. 
Εγώ ακούω από προχθές για τον πηγαίο κώδικα και για το 25%.  Εσείς, πείτε  στον κ. Μάντζο που έθιξε το 25%, όσες φορές μετείχατε στην Επιτροπή Εξοπλιστικών Προγραμμάτων, δεν είναι στην ενεργοποίηση όλων των εξοπλιστικών προγραμμάτων το 25%;
ΜΙΧΑΗΛ ΚΑΤΡΙΝΗΣ: Αποδείξτε το, ελάτε να μας το πείτε.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δηλαδή, τι είμαστε εμείς εδώ;  Λέμε ψέματα για το 25%, ένα βροντώδες ψέμα; Είναι δυνατόν να το συζητάμε αυτό; 
ΔΗΜΗΤΡΙΟΣ ΜΑΝΤΖΟΣ: Πρόθεση επιθυμιών. Ελάτε να μας τα πείτε.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα γίνει αυτό. Μήπως σκιαμαχείτε σε κάτι το οποίο είναι δεδομένο και ενυπόγραφο και έγγραφο; «Verba volant, scripta manent» λέγαν οι Λατίνοι. 
Λοιπόν, σχετικά με την τοποθέτηση που είπατε οπλικών συστημάτων στα νησιά μας. Η Ελλάδα δεν συζητά με κανέναν, ούτε την αμυντική μας διάταξη - το είδατε πρόσφατα με την Κάρπαθο- ούτε τίποτα που έχει να κάνει με τα επιχειρησιακά κριτήρια, τα οποία εμείς και μόνον τα κρίνουμε και δεν περιμένουμε από κανέναν να μας υποδείξει ή να μας απειλήσει. 
Η χώρα μας, με τη δύναμη την οποία έχει προσκτήσει από αυτήν την Κυβέρνηση, έχει όλα τα μέσα να υπερασπίσει τα εθνικά της δίκαια και τα εθνικά της δικαιώματα και την Ελληνική κυριαρχία, την εθνική μας κυριαρχία. Και δεν καταλαβαίνουμε από τίποτα από όλα αυτά. 
Είναι ένα Μνημόνιο Συμφωνίας, το οποίο ζητώ να κυρωθεί. Βοηθάει και αυτό της Ένοπλες Δυνάμεις, αλλά κυρίως και πρωτίστως βοηθάει τη διεθνή θέση της χώρας μας όσον αφορά τη συμμετοχή της σε όλα αυτά τα οποία συνθέτουν την αποστολή του συγκεκριμένου Κέντρου. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας και η ψήφισή τους θα γίνει χωριστά. 
Εισερχόμεθα, λοιπόν, στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση του Μνημονίου Συμφωνίας ανάμεσα στην Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών(AMSCC)». 
Η ψήφισή τους περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)

ΠΡΟΕΔΡΕΥΩΝ (Αθανάσιος Μπούρας): Παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:



















ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Εθνικής Άμυνας «Κύρωση του Μνημονίου Συμφωνίας ανάμεσα στην Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών (AMSCC)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)












ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 15.52΄ λύεται η συνεδρίαση για αύριο, ημέρα Πέμπτη 24 Σεπτεμβρίου 2026 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις», σύμφωνα με τη συμπληρωματική ημερήσια διάταξη που θα διανεμηθεί.  

